Poštovane dame i gospodo narodni poslanici, otvaram sednicu Petog vanrednog zasedanja Narodne skupštine Republike Srbije u 2008. godini. Na osnovu službene evidencije o prisutnosti narodnih poslanika, konstatujem da sednici prisustvuje 200 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je, primenom elektronskog sistema za glasanje, utvrđeno da su u sali prisutna 123 narodna poslanika, odnosno više od jedne trećine narodnih poslanika, i da postoje uslovi za rad Narodne skupštine. Dozvolite da vas obavestim da me niko nije obavestio da je sprečen da prisustvuje sednici Narodne skupštine. Obaveštavam vas da sam, saglasno članu 88. stav 1. Poslovnika Narodne skupštine, pozvala da sednici prisustvuje gospodin Saša Janković, Zaštitnik građana. Saglasno članu 84. stav 2. Poslovnika Narodne skupštine, obaveštavam vas da sam ovu sednicu sazvala za četvrtak, 25. septembar 2008. godine, u roku kraćem od roka utvrđenog u članu 84. stav 1. Poslovnika, zbog potrebe da Narodna skupština što pre razmotri predloge akata iz dnevnog reda koji je određen u zahtevu 116 narodnih poslanika. Uz saziv Petog vanrednog zasedanja Narodne skupštine Republike Srbije u 2008. godini, koje je sazvano na zahtev 116 narodnih poslanika, saglasno članu 106. stav 3. Ustava Republike Srbije i članu 166. Poslovnika Narodne skupštine Republike Srbije, dostavljen vam je zahtev za održavanje vanrednog zasedanja, s određenim dnevnim redom, sadržanim u tom zahtevu. Kao što ste mogli da vidite, za Peto vanredno zasedanje Narodne skupštine Republike Srbije u 2008. godini, određen je sledeći D n e v n i r e d: 1. Predlozi odluka o prestanku funkcije i izboru članova Saveta Narodne banke Srbije; 2. Predlog odluke o izboru zamenika Zaštitnika građana; 3. Predlozi odluka o prestanku dužnosti nosilaca pravosudnih funkcija; 4. Predlog odluke o imenovanju zamenika sekretara Narodne skupštine Republike Srbije. Narodni poslanik Meho Omerović, na osnovu člana 90. stav 3. i člana 140. stav 2, a shodno članu 160. st. 2. i 3. Poslovnika Narodne skupštine, predložio je da se obavi zajednički jedinstveni pretres o: predlozima odluka o prestanku funkcije i izboru članova Saveta Narodne banke Srbije, Predlogu odluke o izboru zamenika Zaštitnika građana, predlozima odluka o prestanku dužnosti nosilaca pravosudnih funkcija i Predlogu odluke o imenovanju zamenika sekretara Narodne skupštine Republike Srbije. Da li narodni poslanik Meho Omerović želi reč? (Ne) Stavljam na glasanje ovaj predlog. Molim narodne poslanike da pritisnu odgovarajući taster na poslaničkoj jedinici. Zaključujem glasanje i saopštavam da su za glasala 124, protiv niko, uzdržanih nije bilo, nema onih koji nisu glasali, od ukupno prisutnih 124 narodna poslanika. Prelazimo na rad po dnevnom redu, uz konstataciju da predlog gospodina Meha Omerovića nije usvojen. Po Poslovniku, najpre se javio gospodin Radojko Obradović.
Hvala, gospođo predsednice. Sugerisao sam da reklamiram povredu Poslovnika pre nego što je bilo glasanje, iz prostog razloga što je povređen član 83. Molim vas da ubuduće date reč pre nego što pristupimo glasanju. Član 83. Poslovnika kaže da svi akti moraju da budu u skladu s Ustavom i ovim poslovnikom. Tačka 1. je izbor članova Saveta Narodne banke. Doneli smo novi ustav Republike Srbije i u članu 105. Ustava Republike Srbije kaže se da Skupština bira Savet guvernera Narodne banke. Prema novom ustavu Republike Srbije, više ne postoji Savet Narodne banke, nego se to telo zove Savet guvernera. Pre godinu dana, kada smo raspravljali na ovu istu temu, mi smo pripremali zakon koji je predvideo da se izmeni Zakon o Narodnoj banci koji predviđa da se to telo drugačije zove. Danas na dnevnom redu imamo izbor članova nepostojećeg organa. Tu je direktno prekršen Ustav. S druge strane, kada pogledate postojeći zakon, članom 92. Zakona o Narodnoj banci predviđeno je, u stavu 3, da se pet članova Saveta, predsednik i četiri člana, biraju na jednu, dve, tri, četiri i pet godina. Stavom 4. se kaže – u slučaju prestanka mandata, novi član se bira do kraja mandata člana kome je prestao mandat. Ideja je više nego jasna iz ova dva stava. Prvi član je izabran na godinu dana, drugi na dve, tri, četiri, pet, i njihovi mandati prestaju 2005, 2006, 2007. i 2008. godine i Narodna skupština svake godine bira po jednog člana Saveta. Sada je predloženo da se izmene dva člana, da se izaberu dva člana Saveta kojima mandat traje pet godina, što znači da će biti prekršen član 92. Zakona o Narodnoj banci, jer, jedne godine ćemo imati izbor dva člana, a ne – svake godine po jedan. Zbog ovoga smatram da ova tačka ne treba da bude sastavni deo dnevnog reda, jer su prekršeni, s jedne strane, Ustav, s druge strane, Zakon o Narodnoj banci. Tačka treba da bude povučena i usklađena s jednim, odnosno drugim aktom. Molim da se predsednik Narodne skupštine izjasni o ovom predlogu, pošto je, istovremeno, i predsednik Odbora za ustavna pitanja i da nakon toga vidimo šta ćemo dalje. Hvala.
Vi ste izneli potpuno tačnu konstataciju da u Ustavu ne figurira više pojam Saveta Narodne banke, već Saveta guvernera. Ustavni zakon je, članom 15, dao krajnji rok za usklađivanje svih zakonskih akata, pa i ovog, s Ustavom i u tom smislu je do 31. decembra potrebno da se izvrši ovo usklađivanje, tako da još uvek u zakonu figurira pojam Saveta Narodne banke. Htela bih još da vas informišem da smo Vladu podsetili i uputili joj pismo kao Skupština, vezano ne samo za ovaj konkretan slučaj, nego, uopšte, za ovaj krajnji rok do 31. decembra za usklađivanje svih zakonskih akata s Ustavom. Reč ima gospodin Aligrudić.
Gospođo predsednice, prekršili ste član 27. i član 83. Poslovnika Narodne skupštine, a za sada ću citirati samo član 83, a u vezi sa članom 105. Ustava Republike Srbije. Dakle, u članu 83. stoji: ''U predlog dnevnog reda sednice Narodne skupštine mogu se uvrstiti samo oni predlozi akata koji su pripremljeni u skladu sa Ustavom i ovim poslovnikom''. Kada je reč o članu 94. ovog poslovnika, tamo se govori o mogućnosti spajanja rasprava, a kada je reč o načinu donošenja odluka, to piše u članu 105. Ustava Republike Srbije, koji se, prema odredbama ovog poslovnika, ima neposredno primeniti, jer ne postoje druge odredbe koje se odnose na način rada i odlučivanja u Narodnoj skupštini. Vi ste, prema članu 27. Poslovnika, u obavezi da primenjujete odredbe ovog poslovnika, pa i one koje upućuju na druge pravne akte, kao što je Ustav Republike Srbije kao najviši pravni akt u državi. Pre nepunih šest ili sedam minuta, vi ste drastično prekršili Ustav Republike Srbije i Poslovnik Narodne skupštine. Stavili ste na glasanje predlog u trenutku kada nije bilo kvoruma za glasanje u Narodnoj skupštini, utvrdili ste da je glasanje obavljeno i konstatovali da predlog koji je stavljen na glasanje nije prošao. To što ste uradili, pravno je nemoguće. Glasanja nije moglo biti, nije bilo šanse da se ikakvo glasanje dogodilo pre šest ili sedam minuta. Narodna skupština se nije izjasnila, jer član 105. Ustava Republike Srbije kaže, u stavu 1. – Narodna skupština donosi odluke većinom glasova narodnih poslanika, na sednici na kojoj je prisutna većina narodnih poslanika. Prema Poslovniku Narodne skupštine, onome kako Skupština radi, većina se konstatuje elektronskim putem, utvrđivanjem broja poslanika koji su se identifikovali ubacivanjem kartica u elektronski sistem za glasanje. Toga nije bilo. Bile su 124 evidentirane kartice, a za odlučivanje Narodne skupštine neophodno je da imate 126. Prema tome, morate priznati, i to je ono što nas zadovoljava u tom delu, da glasanja nije bilo. Morate povući konstataciju o tome da predlog narodnog poslanika Mehe Omerovića nije prošao, jer glasanja nije ni bilo. Dakle, Narodna skupština se nije izjasnila. Što se tiče samog predloga o spajanju rasprave, on je, po mom mišljenju, potpuno nerazuman. Kada smo učestvovali u vladajućoj koaliciji, predlagali smo neki put spajanje nečega što se teško može uzeti kao osnov za spajanje tačaka dnevnog reda, ali ovde ste predložili da se spoji nešto, apsolutno, nespojivo. Kakve veze ima izbor članova Saveta Narodne banke s razrešenjem sudija, odnosno s razrešenjem nosilaca sudijske funkcije? Te dve stvari ne mogu nikako biti u vezi. Ako je ono što ih spaja činjenica da je reč o kadrovskim pitanjima i u jednom i u drugom slučaju, to je mali osnov.
Gospodine Aligrudiću, prošlo je tri minuta.
Prošlo je tri minuta, ali sam potrošio 50 sekundi u citiranju odredaba, na koje, po Poslovniku, imam pravo. Prema tome, to mi morate uračunati, sem ako nećete da se ponovo javljam zbog toga po Poslovniku. Dakle, ovde se radi o tome da vi imate strah od toga da bi razdvajanje tačaka, odnosno posebno raspravljanje o tačkama dnevnog reda izazvalo neki problem ili zakočenje u raspravi. To je potpuno bez osnova, zato što su ovo pitanja koja su, po našem mišljenju, krajnje nesporna, sem u onom delu koji je Rade Obradović izneo, na šta ne bismo potrošili više od 15 ili 20 minuta rasprave. Prema tome, tu se nikakvo vreme ne bi gubilo. Vi ste stavili ova personalna pitanja, koja se, inače, mogu ubaciti u tok bilo koje sednice Narodne skupštine, u dnevni red, upravo da bi prošla što lakše. Izbegavali smo pitanja na našim konsultacijama, to smo imali gore kod vas, na prvom spratu, koja bi mogla izazvati neki problem kada je reč o personalnim rešenjima ili kadrovskim pitanjima, tako da mi nije jasno zbog čega na silu spajanje rasprave o nečemu što po svojoj prirodi, samo po sebi, ne bi moglo izazvati konflikt. Vi ga, upravo, ovim izazivate. Upravo na ovaj način izazivate konflikt i verujte, kao što sam rekao u javnosti, kao što sam rekao vama i za govornicom Narodne skupštine pre tri meseca, DSS nikada neće ništa učiniti da bi zakočila rad Narodne skupštine i pravila bilo kakvu opstrukciju. Međutim, tada sam, i vama, privatno, i javno, pred ljudima i pred novinarima, i u ovoj sali, obećao da ćemo istrajavati na javljanju po Poslovniku kada god kršite taj poslovnik, kada kršite Ustav Republike Srbije. Verujte mi, to će od sada, pa ubuduće uvek biti i ne mogu vam nikada dati unapred garanciju da se nećemo javiti da se pobunimo protiv kršenja Poslovnika s vaše strane i kršenja Ustava Republike Srbije. To je nešto što morate očekivati.
Za početak rada današnje sednice bilo je dovoljno 84 poslanika, a mi smo elektronskim sistemom konstatovali da je prisutno 123. Kada je u pitanju glasanje, konstatovali smo da je prisutno 124 poslanika i, prema tome, glasanja nije moglo biti sa 124 poslanika, ali ima uslova za rad. Član 86. predviđa kvorum za rad Narodne skupštine, koji zaista treba da bude 126 poslanika, u slučajevima kada Narodna skupština zaseda u danima za glasanje, prilikom usvajanja zapisnika, prilikom utvrđivanja dnevnog reda, kao i na konstitutivnoj sednici Narodne skupštine. Kao što znate, danas ne utvrđujemo dnevni red. Postoji kvorum ako je prisutno ukupno 126 narodnih poslanika. Dakle, to su te situacije kada je potrebno 126 narodnih poslanika. Reč ima gospodin Todorović.
Dame i gospodo narodni poslanici, sećate se da je SRS tražila izveštaj od MUP-a o svim činjenicama i okolnostima prilikom organizacije i samog organizovanja mitinga SRS-a. Mi smo već tada izneli niz sumnji i činjenica koje govore o tome da je unapred pripremana akcija koja bi taj miting pretvorila u haos, u divljanje, rušenje Beograda i kako bi se za to optužila SRS. Te činjenice su bile potpuno nesporne iz materijala koji smo mogli da vidimo od strane televizija koje su snimale događaje na mitingu. Tada smo prihvatili da će MUP učiniti sve da sve događaje na samom mitingu i oko mitinga potpuno rasvetli, kako bi poslanici Skupštine Srbije i građani Srbije imali potpunu informaciju o tome šta se događa. Izveštaj koji nam je poslao MUP još više potkrepljuje našu sumnju i našu tvrdnju da je neko organizovao nerede na mitingu SRS-a. Izneću vam samo nekoliko činjenica koje to pokazuju. Iz Izveštaja se vidi da je samo u Beograd pozvano preko 900 pripadnika Žandarmerije i 825 pripadnika MUP-a iz Srbije, van Beograda, znači, 1725 pripadnika MUP-a je došlo, pored onih koji postoje i koji rade u Beogradu. Ministarstvo je identifikovalo ukupno 310pripadnika navijačkih klubova ''Zvezde'', ''Partizana'' i ''Rada''. Po onome što se dešavalo, proizlazi da 1725 pripadnika policije, i to elitnih pripadnika policije i Žandarmerije, nije u stanju da se obračuna sa 310 ljudi, mladića koji su želeli da izazovu nerede. Mi sumnjamo da su ti neredi dirigovani i da su podstaknuti od nekoga sa strane, da bi uradili ono što su uradili. Takođe, na osnovu materijala, jasno se može videti da je u jednom delu policija postupala potpuno profesionalno, organizovano, da je sprečila svaki incident, a u drugom delu, gde se održavao miting, učinili su sve, i to se vidi, kako bi se pojačao haos, kako bi policija intervenisala, i to ne protiv učesnika izgrednika, nego protiv učesnika mitinga. To su stvari koje su potpuno jasne. Takođe, iz ovog izveštaja, što je zapanjujuće, nijednom jedinom činjenicom Ministarstvo ne stavlja do znanja da je pokrenulo odgovornost onih koji su stvarno odgovorni za neke stvari koje su se dešavale na mitingu. Siguran sam da je ovih šest pripadnika Ministarstva odgovorno za prekomernu upotrebu sile, tu nema dileme, mislim da ih je mnogo više, ali nemojte svu krivicu svaljivati na najniže u lancu komandne odgovornosti, na izvršioce. Šta je s onima koji imaju mnogo veću odgovornost? Kako to da niko nije pozvan na odgovornost za neke stvari koje su potpuno jasne? Prekršen je Zakon o policiji. Gde su tu starešine koje su prekršile zakon? Ovde se kaže da je zamenik komandanta naredio upotrebu hemijskih sredstava i gumenih metaka ...
Vreme.
Izvinjavam se, završavam ovo, ali ću se javiti ponovo. Kažete da je zamenik naredio, ali zna se da po zakonu tu naredbu može izdati samo ministar i direktor policije, uz njegovu saglasnost. Kako je moguće da imamo policiju čijeg zamenika kompletne operacije grupa mladića uspeva da prebije, zajedno s njegovim pratiocem, da mu uzme službeni toki-voki i da preko njega dalje ometa akcije policije? Ovaj izveštaj pokazuje ne nesposobnost policije, iako bi tako moglo da se zaključi na osnovu ovoga, nego da postoji neko ko je sa strane vukao sve konce i ko je želeo da izazove ovaj haos, a sada da se opere preko toga što će odgovarati šest pripadnika MUP-a. Ima još mnogo stvari, ali, da ne bih zloupotrebljavao govornicu, javiću se ponovo.
Gospodin Dušan Marić, pa onda Miloš Aligrudić, replika.
Dame i gospodo narodni poslanici, posle čitanja ovog izveštaja o događajima na mitingu 29. jula u Beogradu, moram da priznam da sam zbunjen. Za tu zbunjenost mogu da postoje dva objašnjenja. Prvo je da je udarac koji sam dobio palicom u glavu ostavio posledice, pa sam postao zaboravan. Možda je to poprimilo odlike epidemije, jer nas u poslednje vreme u SRS-u ima više zaboravnih. Drugo objašnjenje je da je ovo lažni, frizirani izveštaj. Podsećam vas da sam batine dobio od policajaca koje sam pre toga zaštitio od huligana, koji su pokušali da ih napadnutu razbijenom staklenom flašom i komadom betona. U Urgentnom centru, gde sam primljen u 22,45 časova, doktori su konstatovali sledeće povrede: kontuzija glave, hematom i nagnječenje na glavi, hematom i nagnječenje na vratu i levom ramenu, krvave poderotine na obe ruke, tragovi udarca po krstima. U ovom izveštaju o tome nema ni reči. Pominju se samo povrede u predelu kičme. Postoje samo dve mogućnosti, ili lažem ja i 30 ljudi koji su videli povrede koje sam dobio, ili lažu doktori iz Urgentnog centra, pročitaću njihova imena – dr Slađana Anđelković i dr Mirko Mićović, ili lažu ljudi koji su napisali ovaj izveštaj. Tvrdim da je ovaj izveštaj od početka pravljen tendenciozno, sa namerom da u što većoj mogućnosti prikrije pravu istinu. Osnovni dokaz, argument u smislu dokazivanja ove tvrdnje je sledeći. Od događaja je prošlo dva meseca. Za dva meseca, niko iz MUP-a, niko od članova ove komisije nije našao za shodno da me kontaktira, bar telefonom, da pita šta se dogodilo. Zaista se pitam, ne kao čovek koji je udaren, ne kao pripadnik SRS-a, nego kao građanin – kako je moguće da visoki policijski službenici prave izveštaj o jednom događaju na kojem je pretučen narodni poslanik, koji je uz to i novinar, a da za dva meseca ne nađu za shodno da ga kontaktiraju, da pitaju šta je bilo, da čuju njegovu verziju događaja? Zaista, moram da pročitam imena tih policijskih službenika: policijski savetnik Dušan Puača, zamenik rukovodioca radne grupe, samostalni policijski inspektor Goran Milinković, glavni policijski inspektor Milan Stanić, glavni policijski inspektor Nenad Mitrović, samostalni policijski inspektor Milenko Munižaba, major Bogdan Kosanović, major Zoran Sekulović. Zaista bi bilo zanimljivo čuti objašnjenja navedenih policijskih službenika, da nam kažu gde su oni izučavali zanat, pa su napravili jedan ovakav propust. Jedino ako nije u pitanju sledeće objašnjenje – da nisu znali gde da me nađu.
Zahvaljujem. Gospodin Aligrudić.
Gospođo predsednice, kada ste dali objašnjenje povodom moje primedbe o povredi Poslovnika, trebalo je prvo da me pitate da li sam zadovoljan odgovorom. Ja odgovorom nisam zadovoljan i imam pravo na tu neposrednu repliku nakon vašeg izlaganja. I ako mi omogućite da govorim popodne, u odnosu na ovo što ste vi jutros rekli, to nema nikakvog smisla, uvažavajući okolnost da svako ko se javi zbog povrede Poslovnika ima pravo da dobije reč odmah. Naravno, kad je o mom javljanju reč, reč je o istom osnovu i, kada se utvrđuje redosled, naravno da prethodno ima prioritet nešto što po svojoj prirodi predstavlja repliku vašem izlaganju. U čemu se ono sastoji? Vi ste naveli član 86. stav 5. kada ste govorili o kvorumu za rad Narodne skupštine, a prethodno sam ja utvrdio da ste povredili Ustav, član 105, kada je reč o glasanju. Vi ste to priznali, rekli ste da nije bilo uslova za glasanje, da nije bilo više od 124 prisutna u sali i da glasanje, praktično, nije bilo valjano, na tome vam zahvaljujem, ali ste zatim, bez ikakve potrebe, u svom objašnjenju govorili o tome kako je Skupština utvrdila da ima više od 84 prisutna poslanika za rad, što nije sporno. Nikog nisam čuo ovde da je sporio činjenicu da postoji 84 poslanika i da postoje uslovi za rad Narodne skupštine; to su dve različite stvari. Ako je vaš cilj bio da time omalovažite moju pređašnju intervenciju zbog povrede Poslovnika i da stvorite utisak kod onih koji gledaju TV prenos da sam nešto pogrešio, onda vam to ne može uspeti i upravo je to razlog zbog čega se javljam za repliku. Dakle, vi ste odgovarali na nešto što vas niko nije pitao. To je suština. Kada sam se već javio, hajde da iskoristim još jedan osnov po članu 27. Poslovnika Narodne skupštine i da vas podsetim da u članu 106. Ustava, u stavu 3, stoji: "Narodna skupština se sastaje u vanredno zasedanje na zahtev najmanje jedne trećine narodnih poslanika ili na zahtev Vlade, sa unapred određenim dnevnim redom". Ta odredba je imperativna. Ona u sebi ne sadrži nikakav rok, ali ako ne sadrži rok, zbog uskog tumačenja ustavnih odredaba, jer se one mogu samo restriktivno tumačiti, jer brane ljudska prava, pre svega, a ovde se brane ljudska prava onih koji su birali narodne poslanike, to jest građana, u toj situaciji, ne možete da birate hoćete li ili nećete sazvati vanredno zasedanje po zahtevu grupe narodnih poslanika, s unapred utvrđenim dnevnim redom. Vi ste imali zahtev 108 narodnih poslanika za donošenje, da to skratim, zbog građana, rezolucije o Kosovu, pre više meseci. Od tada do danas, to niste stavili na dnevni red. Prihvatili smo da napravimo neke konsultacije o mogućem krajnjem izgledu tog teksta, nakon što je Vlada Republike Srbije svoj tekst rezolucije povukla, po meni, s pravom, jer ništa valjao nije. Na tim konsultacijama, javnosti radi moram da kažem, nismo uspeli da prevaziđemo jedan ozbiljan problem, a to je da se ne shvata od strane vladajuće većine da je jedan predlog i još jedan, jedne manje grupe narodnih poslanika, ali jedan – po članu 106. Ustava Republike Srbije, u proceduri i da vi prema tom predlogu imate određene obaveze i da te obaveze ne možete izbeći, gospođo predsednice. Naše konsultacije i dogovor oko konačnog izgleda teksta neke rezolucije smatramo kao dobar osnov da se izađe s jednim većinskim mišljenjem u Narodnoj skupštini i od toga nikada nismo bežali. Znači, umesto da zakažete tu sednicu, vi ste za sutra, za 10 sati ujutru, zakazali sednicu s potpuno drugačijim sadržajem, po zahtevu Vlade. To je ono što je neprihvatljivo.
Vreme.
Kada je reč o današnjoj sednici, to mogu da razumem, jer se ova personalna pitanja mogu staviti, završavam, u toku bilo koje sednice, samo se mogu ubaciti. Zašto zakazivati novu sednicu, s novim dnevnim redom, a da se prethodno nije ispunila vaša obaveza iz člana 106. Ustava Republike Srbije? To je nešto što mi ne možemo da razumemo. Mislimo da i dalje permanentno kršite Ustav Republike Srbije. Shvatamo da treba neko vreme da bi se neki finalni dogovor postigao. Ne možete zameniti tu sednicu nekom drugom pre toga. To je, prosto, nemoguće. To ne biste smeli da radite.
Gospodine Aligrudiću, moraću da pročitam član 105. Ustava kako bih potencirala ono što sam malopre rekla: "Narodna skupština donosi odlukee većinom glasova narodnih poslanika na sednici na kojoj je prisutna većina narodnih poslanika. Većinom glasova svih narodnih poslanika Narodna skupština", pa su navedene sve situacije u kojima je potrebno da bude 126 poslanika. To je 15 situacija: kada se daje amnestija za krivična dela, proglašava i ukida vanredno stanje, propisuju mere odstupanja od ljudskih i manjinskih prava u ratnom i vanrednom stanju, donosi zakon kojim Republika Srbija poverava autonomnim pokrajinama i jedinicama lokalne samouprave pojedina pitanja iz svoje nadležnosti, odlučuje o Poslovniku o radu, kada se ukida imunitet narodnim poslanicima i članovima Vlade, Zaštitniku građana, usvaja budžet i završni račun, biraju članovi Vlade i odlučuje o prestanku mandata Vlade, odlučuje o odgovoru na interpelaciju; zatim, kada se biraju sudije Ustavnog suda, odlučuje o njihovom razrešenju i prestanku mandata, kada se bira predsednik Vrhovnog kasacionog suda, predsednici sudova, Republički javni tužilac i javni tužioci i odlučuje o prestanku njihove funkcije; kada se biraju sudije i zamenici javnih tužilaca, u skladu sa Ustavom, kad se bira i razrešava guverner Narodne banke Srbije, Savet guvernera i Zaštitnik građana, kao i kad se vrše druge izborne nadležnosti Narodne skupštine. Ovde nije navedena situacija objedinjavanja tačaka, pa, prema tome, nisam povredila član 105. Ustava. No, ako niste zadovoljni ovim odgovorom, u danu za glasanje, Skupština će se izjasniti. Reč ima gospodin Tomislav Nikolić.
Dame i gospodo narodni poslanici, mi, srpski naprednjaci, učestvovali smo na mitingu SRS-a, bili, takođe, meta napada policije i moram da izrazim svoje nezadovoljstvo izveštajem MUP-a Republike Srbije. Moram da kažem da jedva čekam da oni koji sada baštine SRS otvore pravu raspravu o tome. Mi ćemo sačekati da ta tačka bude na dnevnom redu i želimo da vam kažemo odmah da ova situacija ne može da ostane, da ovo stanje ne može da ostane, da Srbija ne sme da se pokriva pepelom, da je policija brutalno napala građane Srbije i da odgovornost ne može da padne na nekoliko neidentifikovanih policajaca. To je sramota. Već sada se izvinjavam porodicama tih policajaca koji će, možda, ostati bez hleba, zato što država čuva najodgovornije za ovo što se desilo. Pozivam ministra unutrašnjih poslova da dostavi novi izveštaj, koji bi zaista bio izveštaj koji ne potcenjuje Narodnu skupštinu Republike Srbije. Ovo je potcenjivanje Skupštine Republike Srbije. Da sam ovlašćeni predlagač za tu tačku i ova sednica bi imala, verovatno, drugačiji tok. Evo, unapred vam kažem, spremite se dobro da branite ono što je neodbranjivo, ponašanje policije onog dana i izveštaj kojim policija opravdava svoje ponašanje. Sačekaćemo tu sednicu samo zbog građana Srbije, zbog buduće situacije u Srbiji. Gospođo Slavice Đukić-Dejanović, mislim da to mora odmah i što pre, hitno da se nađe na dnevnom redu. Ako vi mislite da ovo vanredno zasedanje treba da se završi, neka se završi, ističe za nekoliko dana. Prva sednica Drugog redovnog zasedanja mora da bude posvećena ovome, zato što je otvoren nov način ponašanja prema građanima Srbije koji su u opoziciji. Ne bih voleo da sada MUP pomisli kako je ovim izveštajem dobio ''kart blanš'' za svako buduće ponašanje prema građanima Srbije. Ne zaboravite, gospodo iz DS-a, vas uskoro čeka da organizujete proteste protiv vlasti. Sigurno ne želite da se vlast sa vama obračunava kao što ste se vi obračunavali sa nama onoga dana.
Zahvaljujem. Reč ima gospodin Todorović, pa gospodin Aligrudić.
Dame i gospodo narodni poslanici, predstavnici DS-a, snosite veliku odgovornost za sve ono što se dešava na političkoj sceni Srbije. Nažalost, nije prvi put da vlast pokušava sve kako bi uspela da sebi obezbedi rezervu i kako bi što duže ostala na vlasti. Nije to prvi put. Sve dosadašnje vlasti su to pokušavale da urade. Normalno je da se uvek u tim prilikama izbacuju parole, poziva na neke stvari koje bi trebalo taj čin da zamagle i da opravdaju. SRS se prvi put s tim susrela 1994. godine, kada je u Veću građana tadašnja vlast, uz pomoć Službe državne bezbednosti, uspela da kupi određeni broj poslanika i tako obezbedi većinu da izglasa predsednika Veća građana. Tada smo imali prilike da čujemo mnoge optužbe protiv SRS-a, načina kako funkcioniše, o borbi za demokratiju i ljudska prava itd. Posle određenog vremena, saznali smo ono što je nama bilo jasno i tada, da je to urađeno uz pomoć novca. Između ostalog, jedan od učesnika u jednoj emisiji, koja se zove ''Insajder'', znate vi to dobro, rekao je da je za tu operaciju Služba državne bezbednosti potrošila nešto oko 100.000 evra i čak smo podneli krivičnu prijavu za primanje mita onih koji su u to vreme uzeli pare. Posle toga došao je DOS, 2001. godine, i, sećate se, trebalo je pocepati SPS. Iskoristili su Baneta Ivkovića, pa je tada krenula krilatica – DOS, plus Bane. Sada smo došli u novu situaciju. Sećate se Baneta kako se busao u grudi i govorio kako on ne može da bude u stranci koju vodi Mirjana Marković. Vi svi znate, pogotovo vi iz SPS-a, kakav je bio Bane Ivković kada je u pitanju Mirjana Marković. Trebalo je da mu bacite konopče da ga izvučete iz jednog dela Mirjaninog tela. Sada nova situacija – ''diktator iz Haga onemogućava reformisanje SRS-a. Protiv toga moramo da se borimo'', pa se stavlja lažna dilema – Vojislav Šešelj ili taj prethodni zamenik predsednika SRS-a. Ovde je dilema – Boris Tadić ili Vojislav Šešelj, da se razumemo. Nema druge dileme. Što se nas tiče, stvari su potpuno jasne. Odgovornost je na vama. Postoje nemoralni ljudi koji uzimaju nešto što im ne pripada. Čuli ste – naprednjaci. Samo postavljam pitanje, gde su bili ti naprednjaci na izborima? Ne sporim da je svako imao određeni doprinos, manji ili veći, u SRS-u, ali to je bila SRS. Prema tome, tu nema dileme. Postavljam vam drugo pitanje, koje je vrlo precizno – kako je moguće da na lokalu sudovi, skupštine opština, komisije za mandatna pitanja vraćaju mandate SRS-u, a u Skupštini Srbije to nije moguće? Gde je tu moral, gde je logika? Vi mislite da ste time što ste trenutno obezbedili rezervu završili posao? Sve vas to čeka ako jedanput taj problem ne rešimo. Imate Ustav, imate zakon. Radite kako god hoćete. Što se tiče SRS-a, ona je na izborima osvojila 78 mandata i to pripada SRS-u. Po tom pitanju nemamo nikakvu dilemu.
Gospodin Aligrudić, pa gospođica Jovanović.
Gospođo predsednice, sada vam kažem da ću biti zadovoljan ako mi ništa ne odgovorite na moje primedbe. Unapred vam to kažem. Mnogo je bolje da ništa ne odgovorite, nego da odgovarate onako kako to radite, jer me svakim vašim odgovorom izazivate da i dalje izlazim. To je neverovatno. Vi ste citirali član 105. Ustava, čitajući od prvog do poslednjeg stava, ili parafrazirajući sve što tu piše, a ja vam ponovo citiram član 105. stav 1: "Narodna Skupština donosi odluke većinom glasova narodnih poslanika, na sednici na kojoj je prisutna većina narodnih poslanika". To je tzv. prosta većina, potrebna za odlučivanje. Ona ima samo jedan kvalifikativni uslov, a to je da sednici prisustvuje više od 126 poslanika kada se bilo koja odluka donosi. Kada Skupština radi, naravno, dovoljno je 84 poslanika. U članu 119. Poslovnika stoji: "Odluka se smatra donetom ako je za nju glasalo više od polovine identifikovanih narodnih poslanika, odnosno Ustavom predviđena većina". Naravno, ove odredbe su kompatibilne, one su u saglasnosti jedna sa drugom i ne vidim zbog čega i kakvo ste vi to meni predavanje držali pre desetak minuta, tvrdeći da niste prekršili čl. 105. Ustava, kada ste pre 25 minuta priznali da ste ga prekršili, jer glasanja nije ni bilo. Šta ste hteli da dokažete? To mi uopšte nije jasno. Dakle, najlepše vas molim, ako hoćete da izbegnemo ovakve vrste rasprava, najbolje na moje primedbe o povredi Poslovnika nemojte ni reagovati. Evo, unapred vam kažem da ću vaše ćutanje da prihvatim s potpunom smirenošću i tolerancijom. Jednostavno, otćutite na ono što dajem kao primedbu. To vam je mnogo bolje nego da dajete bilo kakve odgovore. Do sada vam ništa nije polazilo za rukom.
Zahvaljujem na sugestijama, ali onda dozvolite da konstatujem da ste vi bili fizički prisutni i sa vama je, pouzdano, bilo mnogo više od 126. Gospođica Jovanović.
Gospođo predsedniče, dame i gospodo narodni poslanici, javljam se po Poslovniku, kao član Odbora za odbranu i bezbednost. Želim da govorim o izveštaju koji smo dobili i koji je narodnim poslanicima, a, pre svega, vama, uputila radna grupa MUP-a. Najblaže rečeno, izveštaj je frapantan. On sadrži neke rečenice koje su, u najmanju ruku, uvredljive posle tragedije i smrti Ranka Panića, naročito u delu koji se odnosi na njegovo kretanje na mitingu koji je održan kao podrška srpskom junaku Radovanu Karadžiću, ne samo njemu, nego i lideru srpskih radikala dr Vojislavu Šešelju, u trenutku kada je više desetina hiljada ljudi bilo na mitingu na Trgu Republike. Najpre, ne mogu da se složim s ovom konstatacijom ljudi koji su procenili koliki je broj učesnika. On je bio najmanje duplo veći. S druge strane, sve ono što je potencirao gospodin Marić u ovom šturom delu koji se njega samog tiče, pojedini delovi izveštaja, govori u prilog tvrdnji srpskih radikala da je čitav događaj insceniran od strane vrha DS-a, spremna sam da kažem – Borisa Tadića lično, kako bi se taj patriotski skup, na kome su učestvovali Srbi iz srpske Crne Gore, iz Republike Srpske i iz cele Srbije, pretvorio u ono što je tog dana želeo sam Boris Tadić i njegov režim. Gospođo predsedniče, molim vas da ubuduće reagujete, najpre zbog toga što je ministar Dačić iz SPS-a, a naročito zbog činjenice što ste vi, valjda, takođe, neko ko stoji iza autentičnosti svega što je ovde napisano. Ovde lepo stoji da su učesnici skupa bili srpski radikali, kao organizatori, deo pristalica DSS-a i NS-a, Pokret 1389, navijačke grupe FK "Partizan", navijačke grupe FK "Crvena zvezda" i građani Srbije. Zamolila bih vas da ubuduće reagujete kada neka neidentifikovana lica izađu za govornicu i kada tvrde da su bili učesnici jednog patriotskog skupa. Na patriotskim skupovima učesnici su srpske patriote, oni koji brane interese Srbije, oni koji brane i pomažu u odbrani onima koji se nalaze u Haškom kazamatu. Molim vas da reagujete, jer niko nema moralno pravo, naročito ne lica koja neovlašćeno borave u zgradi Narodne Skupštine, da govori o mitingu koji je organizovala i za čiju odgovornost je bila, kao organizator, spremna da sve učini Srpska radikalna stranka. Da je to bila inscenirana akcija, u sadejstvu MUP-a i Borisa Tadića, govori i činjenica iz ovog izveštaja. Za mene je ključno ovo što se dešava u periodu posle 21 sat. Naime, gospodin Nemanja Šarović, vođa beogradskih radikala, obavestio je Dušana Puaču da obezbeđenje SRS-a, koje je bilo na najprofesionalnijem nivou i koje je danima organizovalo, ne može da reaguje u slučaju koji se dešava duboko u Makedonskoj ulici, jer to nije imalo nikakve veze s organizatorom, niti sa skupom i sa patriotama koji su se nalazili na Trgu Republike. On je, u telefonskom pozivu, gospodinu Puači rekao da se, u najmanju ruku, nešto čudno dešava i da se ta ekstremna grupa, kako je nazvana u izveštaju MUP-a, potiskuje ne u nekom drugom pravcu, nego baš prema nama koji smo učesnici mitinga. Ja moram da vas podsetim na to da su mediji, na osnovu onoga što su rekli pripadnici MUP-a, izvestili te večeri da su huligani na mitingu SRS-a izazvali incidente, rušili Beograd itd. Sama ta rečenica govori u prilog onome što tvrdimo od prvog dana – da to nije imalo veze sa SRS-om. Šta je epilog toga – gubitak jednog života, a ne ovo što su pobrojali pripadnici MUP-a, koliko je opreme uništeno. Hajde da otvorimo priču o tome koliko je pušaka i čega sve pokradeno iz ulica majke Jevrosime, 29. novembra i iz drugih policijskih stanica 5. oktobra. Hoćete li da pričamo o tome kolika je vrednost Televizije, spaljene zgrade Skupštine? Ovo je, pre svega, poigravanje s osećanjima tragično stradalog Ranka Panića, ali i svih patriota srpskih koji su tog dana došli s namerom da upozore da Srbija ne treba da bude sluga, da mi, kao rodoljubi, treba da branimo ne samo Radovana Karadžića, ne samo dr Vojislava Šešelja, koji se bore za našu slobodu tamo, već da branimo sebi pravo na slobodu i normalan život u ovoj zemlji. Ja sam ponosna na činjenicu da je tamo bilo na hiljade mladih ljudi. Neko od ovih analitičara ih naziva – novom srpskom omladinom. To su srpske patriote, mladi ljudi, deca, koji su bili u pelenama kada je Radovan Karadžić stvarao Republiku Srpsku i kada je SRS, predvođena našim predsednikom, prof. Šešeljem, brinula za srpske nacionalne interese, ali ti mladi ljudi su naša budućnost. To je ono zbog čega treba da istrajemo u tome da se krivci za ono što se desilo istraže do kraja i njihova direktna sprega sa režimom i vrhom vlasti. Zaista smo ubeđeni u to da taj put vodi, kao u onoj staroj legendi i grčkom mitu gde se klupko okreće, direktno do Borisa Tadića. Mi nećemo da odustanemo od toga, ni na skupštinskom odboru, niti u ovoj raspravi. Jer, znate, licemerno je da se na takav način govori o tragično stradalom čoveku – gde je on bio, kakva mu je bila majica, gde je svratio, da li je nešto popio, da li se ispred mehane u Mladenovcu obratio tom i tom i rekao mu ko ga tuče. Nedvosmisleno je utvrđeno da je poginuo, odnosno da je stradao i umro od posledica batinanja i mi ćemo do kraja da se borimo za tu istinu. Jer, ako svi olako pređete preko ovoga, budite sigurni da onda nijedan građanin, niko neće da vam veruje, ni vama iz DS-a, iz G17 plus, iz SPS-a, kako god, kada izađete i kažete – borimo se za to da svi građani Srbije budu bezbedni. Niko nije bezbedan u Srbiji, od danas, pa ubuduće, dok se do kraja ne istraže sve okolnosti i ne identifikuju, imenom i prezimenom, krivci za sve ovo što se desilo. Molim još jednom gospođu Đukić-Dejanović, ja vas uvažavam kao ozbiljnu ženu, koja zna ko su političke stranke koje su izašle na izbore, da, u skladu s tim, od danas, pa ubuduće vratite sve u normalno stanje, i 78 poslanika SRS-a sa Liste SRS – dr Vojislav Šešelj, da ubuduće reagujete, jer u sali ne sede ni Milutin Garašanin ni Stojan Novaković. Jedini ''naprednjak'' koga znam u sali, koji mi se davno tako deklarisao, jeste Miloljub Albijanić.
Zahvaljujem. Ima reč Jadranko Vuković. Činjenica je da je 250 verifikovanih mandata u vreme kada smo konstituisani, a tako je i danas, pa ne mogu drugačije postupati nego u skladu s tom činjenicom.
Dame i gospodo narodni poslanici, ja sam Jadranko Vuković, koga ste mogli ovih dana u elektronskim i štampanim medijima da prepoznate kao "neki Jadranko Vuković". Tako me naziva Branislav Nikolić, izvinjavam se, Tomislav Ivković. Da znate da sam ja taj, upoznaćete ko sam, pa ćemo razgovarati. Javio sam se zbog tog čoveka koji kaže da bi znao šta bi radio da je on predlagač ovog izveštaja. Naravno, ne može biti predlagač ovog izveštaja neko ko je izdao SRS. Naravno da se ne može predstavljati kao naprednjak, a može kao napredni izdajnik. Ono što je najinteresantnije, ministru Dačiću poručujem s ove sednice – neka dodatno napravi ovaj izveštaj i neka se usmeri prema tim naprednjacima, koji se ovde lažno predstavljaju kao neka stranka, jer sam bio prisutan kada je taj naprednjak, koji se ovde javio za reč, dobio poruku da ste vi, gospodo iz DS-a, organizovali grupu huligana da napravi ovo na mitingu. Zna se i kafić gde se to organizovalo, pa nekaizađe s tim činjenicama i neka pomogne ministru Dačiću, da rasvetlimo događanja na mitingu SRS-a, a ostalo ćemo kasnije. Hvala.
Ima reč gospodin Aligrudić, pa gospodin Nikolić.
Gospođo predsednice, ja sam lepo savetovao da ne odgovarate na moje primedbe o povredi Poslovnika, jer kad god to učinite izazovete novu povredu, odnosno novu primedbu s moje strane. Znači, ovako, ponavljam, u članu 105. piše: "Narodna skupština donosi odluke većinom glasova narodnih poslanika na sednici na kojoj je prisutna većina narodnih poslanika". Taj uslov nije bio ostvaren prilikom glasanja. Izrekao sam tu primedbu. Na tu moju primedbu ste reagovali tako što ste priznali da to nije bilo tako, i time se sve završava. Ne vidim nikakvog razloga za bilo kakvo dalje upuštanje u raspravu između mene i vas po tom pitanju, ali vi tu raspravu izazivate svakim svojim komentarom nakon mog daljeg javljanja po Poslovniku, zato što otvarate neku novu temu o kojoj ja nisam ništa govorio, o kojoj nema reči u mom prethodnom izlaganju, da biste na taj način stvorili sliku da sam o tome govorio, te kako, Bože moj, nisam bio u pravu, a prethodno ste priznali da ste priznali grešku. U tom smislu, uopšte ne tražim da se Skupština izjašnjava o toj povredi Poslovnika u danu za glasanje, jer nema nikakve potrebe. Stvari su evidentno jasne i, kada su stvari jasne, nema potrebe da se Skupština o tome izjašnjava u danu za glasanje. U danu za glasanje se možemo izjasniti samo o tome da li ste ili niste povredili Ustav i Poslovnik Narodne skupštine kada niste stavili na dnevni red sednicu, odnosno zakazali vanrednu sednicu po zahtevu više od jedne trećine narodnih poslanika, s unapred utvrđenim dnevnim redom. Podsetiću da je 108 narodnih poslanika tražilo Rezoluciju o Kosovu, u kojoj su najmanje dve tačke uporišne za odlučivanje Narodne skupštine. Prva tačka je poništavanje nelegalnog Ustava Kosova, a druga je jasan, direktan negativan odnos prema Euleksu, koji se upravo implementira na KiM, koji služi da nam otme 15% teritorije po odluci EU, što je i glavni uzrok političkog konflikta koji Srbija treba da ima sa EU, jer, ako ga nema na tom mestu, neće ga imati nikada, i to znači, praktično, odricanje od 15% teritorije. Dakle, to je bila ideja izneta pre više meseci i vi ste učinili šta je potrebno, na čemu vam ne zameram, da se naprave konsultacije, da se dođe do nekog kvalitetnog teksta. Sve vreme je na stolu tekst grupe od 108 narodnih poslanika, sve vreme je u proceduri, i vi treba da zakažete tu sednicu. Ja pozdravljam ideju da se dođe do nekog teksta, koji, možda, ne bi bio identičan tekstu koji smo mi predložili, ali koji bi zadovoljio neke glavne, osnovne kriterijume kontinuiteta državne politike, ali do toga ne dolazi, jer neko nekoga tu zamajava. Na konsultacijama koje smo obavljali pojavljuje se gospodin Bogdanović, ministar za KiM, koji nam je doneo tekst koji je dva puta gori od onog koji je Vlada povukla. Drugim rečima, da to prevedem na srpski – dva puta više odstupa od kontinuiteta državne politike na KiM nego onaj tekst koji je Vlada predložila prošli put. To je ono što je, prosto, neverovatno. Tada se postavlja pitanje šta je vaš cilj, ne vaš, gospođo Slavice, već cilj vladajuće koalicije. Šta je vaš cilj – da se nikada ne donese tekst rezolucije, ili je vaš problem što za bilo koji tekst rezolucije nemate dovoljnu većinu? Možda o ovim odredbama koje sam čitao, tehnički, imate neku većinu, recimo, 108 ili 112 narodnih poslanika, naspram ne znam koliko, ili pokušavate da napravite predlog koji bi bio prihvatljiv za opoziciju, za LDP, pa da na taj način skupite 126. To je legitimno i nemam ništa protiv, ali će se na taj način pokazati ko šta misli u Srbiji i ko je na kakvim političkim pozicijama. Dakle, problem je što se ovde, pod plaštom forme, izbegava suština. Voleo bih, tako nismo, nažalost, počeli, ali možemo da nastavimo – da razgovaramo o suštini problema i o suštinskim stvarima, ne o tome, čak ni to nije bitno toliko, da li smo mi podneli tekstrezolucije, da li to mora biti na stolu, pa da se na to podnose amandmani, ili to može biti zajednički tekst Skupštine Srbije. Za nas je važan sadržaj. Sadržaj koji je sada ponuđen od strane Ministarstva za KiM je svetlosne godine daleko od onoga što je kontinuitet državne politike i o tome treba da razmislimo.
Poslanička grupa DSS-a aktivno učestvuje u pregovorima da sačinimo zajednički tekst i da se u Parlamentu raspravlja o jednoj rezoluciji a ne o dve rezolucije. Prosto, ocena je da poruka nije dobra. Zbog toga tekst grupe od 108 poslanika i ne stavljamo, ali to je u skladu i sa vašim aktivnim učešćem u ovim dogovorima. Ovo je, prosto, informacija javnosti da nije nikakvo izbegavanje da se stavi na dnevni red rezolucija koju je 108 poslanika sačinilo. Pošto radimo na usaglašavanju tog teksta, iskreno se nadam da ćemo to moći da učinimo. Nije stavljena ta tačka dnevnog reda. Reč ima gospodin Tomislav Nikolić.
Dame i gospodo narodni poslanici, Bog vrlo često pokaže svoju pravičnost i pravednost, pa kad stvori ljudsko biće velikog tela, obično mu smanji mozak, uplašen da se taj ne otrgne i ne počne da vlada svetom. Pošto imam loših iskustava sa kumstvom u SRS-u, ja vas ne mogu da prihvatim za kuma, ali vam dugujem jednu košulju, pa mi samo recite je li broj 46 ili 47, drage volje ću da vam je kupim za ove izmene mog imena. Smatram da na to imate pravo, ovo je Narodna skupština. Mogu ja vama da se sviđam ili ne. Ima kom se sviđam, ima kome sam se sviđao do juče, pa mu se sad nešto ne sviđam. Dakle, nisam ni došao ovde da se nekome sviđam ili da se ne sviđam, došao sam ovde da radim ozbiljno. Dok je moglo s vama, radio sam s vama, kad ne može s vama, radim kao naprednjak i kakve to ima veze sad sa vama. Borite se za svoje mandate, predajte neki zahtev da vam ti mandati budu vraćeni. Mandati se ne vraćaju za skupštinskom govornicom, nego odlukama nadležnih organa, tako se to radi. Ja mislim da sam svoj mandat zaslužio i da sam bar petoro vas uveo u Skupštinu. Ne verujem da bi neko od vas bio poslanik da nismo Dragan Todorović i ja obišli celu Srbiju i govorili o SRS-u. Mi smo se sad razdvojili. Ja sa vama ne želim nikakve sukobe. Probajte da me ne vređate, a ako baš morate, vređajte me, jer sam na to navikao. Jednu stvar morate da znate. Srpsku radikalnu stranku nisam razbio ja i nisam je upropastio ja, nego vi, i vi to jako dobro znate. Da ste samo malo podigli glavu da se malo setite šta smo sve uradili u poslednjih šest godina, zbog čega ja sad u stranci ispaštam, vi biste prihvatili da stranka mora da pobeđuje. Pošto ste prihvatili moto da stranka ne mora da pobeđuje, ostali ste gde jeste. Nas je tamo malo i mi vama ne smetamo, čak i sedimo daleko od vas. Probajte sad da podignete ugled SRS-a, ali ne preko naprednjaka. Mi ćemo se ovde boriti idejama, a ne prošlošću. Mi ćemo ovde da se bavimo budućnošću, a ne prošlošću. Mi vama nećemo da se bavimo. Ako se već bavite imenom Tomislava Nikolića, dajte nekog radikala koga Srbija poznaje i neka taj ovde govori o meni, nemojte ove izvesne, neke da puštate za govornicu, srozavate mi nivo. Voleo bih da ljudi sa kojima sam 18 godina trpeo teror i vlasti i policije, svašta uradio za SRS, ovde govore o meni. Vi koje smo mi uveli u Skupštinu, vi treba, prvo, da dokažete da nešto znate, da nešto umete da radite i da uradite, osim da napadate Tomislava Nikolića.
Reč ima gospođica Jovanović, pa gospodin Šormaz.
Gospođo predsedniče, dame i gospodo narodni poslanici, Predrag Marković je uveo jednu dobru parlamentarnu praksu u Narodnu skupštinu Republike Srbije. Određen je dan, mislim da je to subota, a verovatno i vi znate, kada građani Srbije mogu da posete Narodnu skupštinu Republike Srbije. Ja bih vas zamolila, gospođo predsedniče, a i vas, gospodine Ristiću, koji ste bili zagovornik stvaranja novog ustava Republike Srbije, doduše, kad ste počeli da ga pišete, niste dalje od preambule otišli, jer je Ustav jasan u pogledu toga ko su oni koji izlaze na izbore i kome pripadaju poslanički mandati. Zaista, ne želim sa nečim što je vazduh da komuniciram, to je ispod mog morala i moje časti, dostojanstva. Kako je rekao gospodin Šešelj prekjuče u tamnici Haškog kazamata, odakle će mnogo brže da se vrati nego što su neki očekivali, zaista ne mogu a da ne kažem samoj sebi da se sama sebe stidim što sam imala komunikaciju s nekim ljudima koji su izdali Srbiju, izdali SRS i ono što je 18 godina stvarano za dobrobit svih građana Srbije. Ne samo da ne ulazim u to koga i koliko građani poznaju, to se meri na izborima, videćemo šta će doneti sledeći izbori, već sam zagovornik toga da, pre svega, moral, čast i dostojanstvo treba da krase jednog čoveka, jednog političara. Ako ste političar od integriteta, ako ste neko ko poštuje stranku i ideju kojoj pripadate, onda ćete da nastupate bez neke iskompleksiranosti, bez sujete zbog toga što vam je predsednik stranke doktor pravnih nauka, jedan od najboljih pravnih eksperata, kojeg poznaje ne samo domaća, nego i međunarodna javnost, i bićete ponosni zbog toga što imate od koga šta da učite. Mi smo imali u našim redovima, sada već isključenog, člana koji se godinama hvalio da je najbolji đak Vojislava Šešelja. Profesor doktor Vojislav Šešelj, kao dobar profesor i blagonaklon čovek, čovek širokog demokratskog potencijala, uvek poziva pojedine da dođu na popravni ispit. Međutim, postoje oni koji nikada ne mogu da dođu na popravni ispit, zato što ne rade u interesu Srbije i srpskog naroda. Ono što želim da kažem, gospođo Đukić-Dejanović, pošto imate to iskustvo i pošto smo to nas dve prokomentarisale u onom danu kada je počelo otimanje poslaničkih mandata SRS-a, jeste da ćemo mi srpski radikali do kraja da se borimo da se poštuje izborna volja. Nisam malopre odmah htela da se javim, evo, izašla sam posle nekoliko turnusa ovih govora kolega i nekih koji ne mogu više da nas predstavljaju ni u pčelarskom društvu, ni u vatrogasnom domu, ni u udruženju ne znam čega. U svakom slučaju, gospođo Dejanović, od vas tražim, kao od žene koja, valjda, poštuje demokratska načela, imate to iskustvo sa Branislavom Ivkovićem, iako vi tada niste bili u ovom domu nego u domu Savezne skupštine, da imate u vidu da su to ljudi koji će zarad novca, sticanja enormnog bogatstva, kao što ga je stekao, za veoma kratko vreme, sada već bivši član SRS-a, da učine sve kako bi jednu ideju, jedan rodoljubivi, pre svega, iskreni patriotski ponos kod svakog čoveka, pokušali da zamagle lažnim obmanama, ucenama, nuđenjem raznoraznih privilegija i svega toga. I vi i ja, gospođo Đukić-Dejanović, živimo u Kragujevcu. Neko je iz ovog našeg kragujevačkog nedeljnika napisao i objavio na naslovnoj strani – radikali podeljeni u kolevci. Valjda su mislili na to što je kongres ujedinjenja Srpskog četničkog pokreta i većine mesnih odbora Narodne radikalne stranke održan upravo u Kragujevcu, 1991. godine, kada je za našeg predsednika jednoglasno, od strane svih delegata, izabran prof. dr Vojislav Šešelj. Ne samo da nismo podeljeni, već smo mi, hvala Bogu, pročišćeni. Da se poslužim rečima ruskog akademika, gospođe koja je bila na naučnom skupu u subotu, u Domu sindikata, pod nazivom – ponovni pokušaj sudskog ubistva dr Vojislava Šešelja, gospođe koja najbolje poznaje i to kako rade strane službe, i to kako deluju na području naše zemlje, a naročito situaciju na području Balkana, akademika Elene Guskove, koja je rekla da je ovo dobro i da će SRS posle svega ovoga i ovih otpadnika i izdajnika izaći još snažnija, još jača, sa snagom za budućnost i za veru svakog građanina Srbije, da se bori i sa skupštinske govornice i u lokalnim samoupravama, na svakom mestu. Hvala.
Zahvaljujem. Reč ima gospodin Dragan Šormaz.
Gospođo predsednice, mogao bih da nabrajam, verovatno, jedno pet minuta članove Poslovnike koji su prekršeni. Reći ću, zasad, čl. 119 i 121. Ovo radim samo zbog toga što smo mi iz DSS-a, vašim ponašanjem, ponovo isprovocirani, zbog toga što ste rekli gospodinu Aligrudiću, predsedniku naše poslaničke grupe, kako ste videli da je on fizički prisutan i da ste na osnovu toga utvrdili da je bio dovoljan broj poslanika u sali. Tako ste rekli, pogledajte stenografske beleške. S druge strane, imate poslovničku obavezu i znate na koji način se radi s elektronskim sistemom za glasanje. Recimo, član 119, stav 2. glasi: ''Vreme za glasanje upotrebom elektronskog sistema iznosi 15 sekundi''. Vi ste pustili da se glasa između 25 i 30 sekundi. Direktno ste prekršili Poslovnik i, ako već hoćemo da teramo mak na konac, možemo i na takav način da radimo. Zna se zašto ste to uradili, zato što ste znali da nemate 126 poslanika s ove leve strane. Čekali ste da se pojavi neko iz opozicije da vam ubaci kartice da biste imali 126 i da biste izglasali ono što ste želeli. Naša namera nije bila ovo da radimo. Želeli smo danas da se sve ovo završi, ali vi ste ovo isprovocirali. Ponovo potvrđujete ono što sam rekao, a to je da ste nesposobni, kao vladajuća većina, da vladate i da radite. Ako želite da vladate, mora da vas bude 126. Kršite Ustav. Gde vam je Verko? Da li je rečeno da ne mogu gradonačelnici da budu poslanici? Da li smo mi krivi što on nije tu? Gde su vam drugi poslanici? Pogledajte novo kršenje. Pozovite poslanike skupštinske većine. Član 121 – narodni poslanici dužni su da indentifikacione kartice nose sa sobom pri izlasku iz sale Narodne skupštine. Pet kartica, a nema nijednog poslanika u 12. redu, gde sede poslanici G17 plus. Pet kartica stoji u elektronskom sistemu, da su prisutni. Gde su? Znate, nije opozicija kriva, opozicija ne pravi opstrukciju. Opozicija radi ono što joj je posao svugde u svetu. Naš je posao da pokažemo da ste vi nesposobna vlast. Mi ne moramo da ubacujemo kartice. Ne moramo da vam dajemo kvorum. To je legalan način borbe opozicije. Nemojte da mi vičete, gospođo Čomić – Poslovnik, jer ni vi kada ste bili opozicija niste ubacivali kartice. Znači, niste ubacivali kartice, a sedeli ste tu. Nemojte to da govorite. Nemate pravo da kritikujete za to opoziciju. Budite kulturni, ne dobacujte mi iza leđa. Predsednice, upozorite vašu potpredsednicu da krši Poslovnik, da mi dobacuje dok govorim. Opozicija radi samo ono što joj je posao, da pokaže da ste vi nesposobna vlast, kao što jeste. Hoćete da vladate, mora da vas bude 126, mora da vas bude na početku dana, i tačka.
Zahvaljujem. Reč ima gospodin Jadranko Vuković.
Dame i gospodo narodni poslanici, javljam se samo za repliku i neću više izlaziti povodom tog pitanja, samo da odgovorim gospodinu Nikoliću. Ne treba mi njegova košulja, oblačim se skromno. Moja košulja košta dve hiljade dinara, odelo – šest hiljada dinara. Nemam kontakte sa ''šanerima''. Ne ulazim u ''Zekstru'', kod njegovog prijatelja Zečevića. Ne družim se sa Miškovićem. Ne družim se sa Peconijem. Prema tome, mene nije sramota reći da ovo na meni košta 5-6 hiljada dinara, a na njemu – hiljadu i po evra. Tu je velika razlika između njega i mene. Kad god bude izašao za ovu govornicu da govori o moralu, kao najnemoralniji čovek u ovom domu, uvek ću reagovati. Što se tiče profesora Šešelja, i ja sam s njim prijatelj 20 godina, ali zašto da se hvalim vama. Prijatelj sam, njega nisam ni poznavao, gospodina Nikolića. Prema tome, što se toga tiče, o moralu ne može govoriti čovek koji je ukrao mandate. To je ključna stvar, o tome treba da razgovaramo i da vi iz vladajuće većine razmišljate. Znači, on treba da vrati mandate, pa neka izađe na crtu. Sinoć sam čuo i gospođu Gojković, isto to kaže, sa kojom on misli da pravi neku kombinaciju. Takođe je izjavila da mandati treba da se vrate onome ko ih je dobio. Hvala.
Reč ima Dragan Todorović, po Poslovniku.
Dame i gospodo narodni poslanici, što se tiče SRS-a, stvarno nemamo želju da uopšte raspravljamo o problemu koji se pojavio u SRS-u. Znamo da odgovornost leži na vama iz DS-a. Istine radi, da neke stvari, ipak, do kraja razjasnimo. Postoji SRS i postoje ljudi u SRS-u koji su se odlučili odavno i ostali na nekim principima kojih se neće odreći. Ima nekih koji mogu i na istok i na zapad, i na sever i na jug, kao ona kuglica u ruletu, bacite je, pa se okreće, pa gde se zaustavi. Što se tiče SRS-a i nas, ostaćemo na putu na kome ne moramo da obaramo pogled i da se stidimo.
Reč ima gospodin Šormaz.
Reklamiram povredu čl. 225. i 226. Poslovnika. Želim da kažem, u ime poslanika DSS-a, još jedan razlog zbog koga vidimo da nije opozicija kriva za neefikasan rad Parlamenta nego, opet, vladajuća većina. Sećate se zahteva SRS-a, mi smo se tome pridružili, ali nije bio naš zahtev, vezanog za izveštaj Ministarstva unutrašnjih poslova i radnog tela. Tada je rečeno da će taj izveštaj doći brzo i na taj način je onda odblokiran rad Parlamenta. Opozicija je tada odblokirala rad Parlamenta. Počele su rasprave o veoma važnim pitanjima, kakvi su bili SSP ili, za nas mnogo važniji, Gasno-naftni aranžman sa Rusijom. Evo, sada smo dobili i izveštaj, koji je jedno veliko ništa. Šta sad da radi opozicija? Tada smo upozoravali iz DSS-a da to što se formira neko radno telo, Komisija, kako god da se zove, nije ništa, da to ništa ne znači i da će taj odgovor biti jedno veliko ništa, jer to su navike iz komunističkih vremena, u kojima, kada želite da nešto sakrijete, formirate komisiju, odbor, radno telo, anketni odbor, i onda se ništa ne dogodi, ništa ne dobijete, nema rešenja. Ovde je ispalo da i o poslaniku Peleviću, kojeg je neko pogodio gumenim metkom, u Izveštaju piše ništa, ne zna se. Znači, izveštaj je potpuno nebitan, prazan. Nas u DSS-u interesuju istražni organi. Interesuje nas šta je policija uradila u pogledu istrage, a ne radno telo, šta je dostavila Tužilaštvu, šta rade sudovi po tom pitanju? Ovde se za navijače, kada nešto urade, sazna za sat vremena i svi mediji o tome izveštavaju; odmah imate izveštaje i policije, i Tome Zorića, i ne znam koga sve ne iz sudova. Za ovo gde je jedan čovek izgubio život, gde je napravljena ogromna materijalna šteta u gradu, gde je 58 policajaca povređeno, ništa. Ko je kriv? Trista navijača i šest policajaca. Neće biti da je tako. Valjda se zna ko je komandovao jedinicom. Oni su napisali na početku da je bilo njih 300, tačno su nabrojali iz kog kluba, to je interesantno, a zna se i u izveštaju lepo stoji da su se odvojili, da su bili na određenom mestu, da su se na tom mestu kamuflirali, maskirali, praktično, naoružavali, neki od njih, motkama, kamenjem, ko zna čime i krenuli na policiju. To je trajalo izvesno vreme. Zašto niko nije dao naredbu, u tim pripremnim radnjama, da budu razbijeni, ili je neko namerno pustio da napadnu policiju, ili je to bilo organizovano da oni napadnu policiju, da bi oni koji su organizovali miting bili krivi i bili loši momci? Izveštaj je jedno veliko ništa. Zna se ko je pucao u Pelevića. Ako se ne zna pojedinac, zna se ko je komandant jedinice, zna se na kom mestu je stajala ta jedinica, zna se gde je pogođen. Ništa od toga u Izveštaju nema. Na kraju će ispasti da su krivi nekoliko policajaca. Policija je u Srbiji dobra, ali njome mora da se komanduje i mora da komanduje onaj ko zna da komanduje policijom. Vi, očigledno, ne znate, ili ste spremni da manipulišete policijom i da žrtvujete šest policajaca i šest porodica zbog vaših interesa. Neće moći tako. U Srbiji sada više nije jednoumlje, nije komunistički sistem, postoji opozicija. Upozoravali smo vas na to, upozoravali smo vas da ne možete tako da se ponašate i znajte da ni ovo neće tako proći. Teraćemo se po ovom pitanju dok god ne vidimo ko je odgovoran, i to ne samo ko je odgovoran za same incidente, nego ko je odgovoran moralno i politički, jer neko za to mora moralno i politički da bude odgovoran. Jedan ljudski život je izgubljen i to ne može da se zaboravi. Ako govorimo o tome da nisu pronađene ubice jednog čoveka već godinama, a radi se o Ćuruviji, budite ubeđeni da ćemo govoriti o tome sve dok se ne nađu ubice Panića i da nećemo stati, da ćemo tražiti da istražni organi i sudovi već jednom po tom pitanju reaguju. Znači, izgubljen je život tragično i na tome se ne može zaustaviti. Neko za to mora da bude odgovoran. Ako se ne zna ko je to uradio, mora da bude odgovoran onaj ko komanduje policijom, a zna se ko je to.
Što se Izveštaja tiče, postupili smo u skladu s ingerencijama Skupštine, zatražili izveštaj i dobili ga. Za slučaj vaših interesovanja i potrebe da Izveštaj bude razmatran i na druge načine, postoje odgovarajuće inicijative koje, prosto, treba uskladiti sa Poslovnikom. Reč ima gospođa Radeta.
Gospođo Đukić-Dejanović, nije tačno ovo što ste malopre rekli, da smo dobili izveštaj koji smo tražili. Narodni poslanici su tražili izveštaj MUP-a Republike Srbije o događajima na dan održavanja svesrpskog mitinga u Beogradu, koji je organizovala SRS, i taj izveštaj smo dobili samo u tri pasusa. Ovo na prvoj strani je Izveštaj MUP-a i tu nas prvi potpredsednik Vlade, zamenik predsednika Vlade, ministar unutrašnjih poslova, sva trojica, obaveštavaju da Ivica Dačić želi da nas informiše da je na osnovu ovog izveštaja, po njegovom nalogu, direktor policije Milorad Veljović doneo odluku o suspenziji i pokretanju disciplinskog postupka protiv šestorice policijskih službenika zbog povrede službene dužnosti. Takođe, želi da nas obavesti da je doneo odluku da se iz Pravilnika o upotrebi sredstava prinude izbaci upotreba gumenog metka, zbog mogućnost težeg povređivanja učesnika skupa i nejasno definisanog načina klasifikacije ovog sredstva prinude i ovlašćenja za izdavanje naredbe za njegovu upotrebu. To je, dakle, Izveštaj MUP-a. Ovo što čitamo na 16 strana, to je izveštaj radne grupe o utvrđenim činjenicama i okolnostima pod kojima je došlo do povređivanja građana i policijskih službenika 29. jula 2008. godine, u Beogradu, prilikom održavanja javnog skupa u organizaciji SRS-a. Mi, dakle, nismo tražili izveštaj nikakve radne grupe. Nas ne zanima ko u okviru MUP-a treba da utvrdi ove činjenice. Tražili smo izveštaj Ministarstva unutrašnjih poslova. Čak i ovakav izveštaj ne kazuje nam ko je, u stvari, uradio, ko je ta radna grupa, ako već Ivica Dačić kao ministar ne stoji iza ovoga, odnosno cela Vlada. U ovom izveštaju radne grupe koji, ponavljam, nismo tražili, toliko je uopštenih navoda, na tri-četiri strane se objašnjava na koji način je SRS prijavila miting, kome, kojem MUP-u, kada je prijavljena šetnja itd, nešto što je potpuno nepotrebno i što je moglo da se navede samo u jednoj rečenici. Dalje se govori o komunikaciji. U 21,25 časova rukovodioci svih snaga na terenu izvestili su štab o grupi u Makedonskoj ulici, pa su oni seli, pa se dogovarali. Ne piše da li su pili kafu ili kiselu vodu, pa su rekli da će da urade ovo, da će da urade ono. Dakle, ovo je, apsolutno, zamajavanje narodnih poslanika, zamajavanje građana Srbije, a najviše od svega – povređivanje porodice pokojnog Ranka Panića. Ovo što smo dobili u delu II – povređeni policijski službenici i učesnici javnog skupa, tu imamo imena nekih policijskih službenika koji su povređeni, ali, pre toga, imamo inicijale nekih policijskih službenika koji su povređivali; imamo samo inicijale, nemamo imena i prezimena. Kada je u pitanju pokojni Ranko Panić, mi ovde nemamo nijednu jedinu rečenicu o tome šta je Ministarstvo unutrašnjih poslova uradilo i šta je, zapravo, utvrdilo. Bitno je da imamo o materijalnoj šteti, koliko su izgubili štitova, koliko šlemova, koliko zaštitnih maski, štitnika itd., što je, takođe, trebalo da bude sadržano u Izveštaju, ali nikako nije smelo da bude glavna tema ovog izveštaja. Naše pitanje i dalje ostaje – ko je ubio pokojnog Ranka Panića, kojih je to šest policijskih službenika suspendovano, zbog čega su tačno suspendovani, da li su oni žrtvovani da bi se zaštitilo ime onoga ko im je naložio da prebijaju i ubijaju građane koji su došli na miting ili su to, opet, samo neki izmišljeni inicijali? Dakle, mnogo toga je nedorečeno u ovom izveštaju i, zapravo, ovaj izveštaj ne predstavlja ništa. U tački 9) je konstatacija da su incidente i sukobe sa policijskim službenicima i redarskom službom izazvale ekstremne grupe učesnika javnog skupa. Ekstremne grupe su dobili nadležni iz MUP-a, po nalogu Borisa Tadića, čija je namera bila da, po svaku cenu, dođe do nemira na skupu koji je bio miran, kao i svi skupovi SRS-a, i mi srpski radikali insistiramo da dobijemo pravi izveštaj. Porodica pokojnog Ranka Panića je angažovala advokata Milana Terzića, koji u njihovo ime vodi sve pravne radnje, koji komunicira s nadležnim službama, i da nije bilo njega, porodica pokojnog Panića ne bi dobila ni izveštaj o obdukciji, jer im je rečeno, majci i supruzi, da se izveštaj o obdukciji ne daje porodici, da to, valjda, porodicu ne treba da interesuje. Prekoračila sam vreme, izvinjavam se. Insistiraćemo na potpunom izveštaju, na utvrđivanju činjenica o povređivanju policajaca i učesnika skupa, a, pre svega, o nespornim činjenicama, odnosno utvrđivanju nespornih činjenica vezanih za povređivanje i, kasnije, smrt pokojnog Ranka Panića.
Gospodin Marković, pa Jojić.
Dame i gospodo narodni poslanici, kada smo tražili izveštaj MUP-a o događajima, smatrali smo da će u izveštaju da se nađu bar tri stvari – ko je naredio, ko je odobrio i ko je izvršio, kako se u izveštajima kaže, prekomernu upotrebu sile, što bi se srpskim jezikom reklo – ko je premlatio narodne poslanike, ko je premlatio mirne učesnike mitinga i ko je ubio Ranka Panića. Niko osim ministra unutrašnjih poslova i direktora policije nema pravo da naredi upotrebu hemijskih sredstava i gumene municije. Zakon je tu nedvosmislen. Ne može se to kriti, kako, inače, obiluje ovaj izveštaj onim N.N. licem. Ovde jasno priznaju da je rukovodilac operativnog štaba naredio da se hemijska sredstva upotrebe u svim slučajevima radi odbijanja napada itd. Dakle, lice koje nije zakonom ovlašćeno dalo je ovo naređenje, naredilo je upotrebu sile. Jedino ministar i direktor Uprave policije imaju to pravo. Ako je neko to uradio, a ministar nije odobrio, onda i ministar snosi odgovornost. Imam utisak da je ovaj izveštaj pisalo N.N. lice, jer vrvi od toga "N.N.". Doduše, policajce zovu SP, MJ, ali su i oni N.N, jer imena i prezimena nema. Simptomatično je da na jednom mestu u Izveštaju kažu – u obavljenom razgovoru itd., policijski službenik je članovima radne grupe izjavio da je upotrebio sredstvo prinude, službenu palicu, prema N.N. licu, u momentu kada je to lice bilo okrenuto leđima i pokušavalo da zaštiti drugo N.N. lice prema kome je službenik upotrebio palicu itd. Znači, svi koji su dobili batine su "N.N.", i oni koji su tukli su "N.N.". Posebno je interesantno kako se opisuje događaj u kome je ubijen Ranko Panić, događaj u kome je Ranko Panić dobio povrede zbog kojih je posle preminuo. Nigde nema obdukcionog izveštaja u ovom materijalu, a obdukcioni izveštaj je nedvosmislen. Medicinari koji su gledali to, jasno govore da je od udarca puklo debelo crevo, izazvana sepsa, nakon čega je čovek umro. Kaže se ovako – u tom momentu, jedan policijski službenik iz opisane grupe...
Vreme.
... prolazi pored N.N. lica, za koje se može pretpostaviti da je Ranko Panić, nakon nekoliko koraka uporednog hoda prema narodnom poslaniku...
Gospodine Markoviću, vreme.
Ja citiram, ako može to da se odbije.
Ne citirate ništa iz Poslovnika.
Ništa, javiću se kasnije. U svakom slučaju, "N.N." izveštaj je napisalo ''N.N.'' lice i "N.N." ministar će, jer on mora ovo da odobri i on je bio zadužen da nam ovo da, morati da napiše drugi izveštaj.
Zahvaljujem. Gospodine Jojiću, izvolite.
Dame i gospodo narodni poslanici, javljam se po odredbama čl. 225. i 226. Poslovnika Narodne skupštine Republike Srbije. Tražim sledeće odgovore i postavljam sledeća pitanja. Tražim da se poslanicima Narodne skupštine Republike Srbije dostavi kompletan plan obezbeđenja javnog skupa i mitinga SRS-a koji se odnosi na ovaj izveštaj koji je dostavljen narodnim poslanicima, kompletan izveštaj iz koga treba da se vidi kakva je bila bezbednosna procena izvučena od strane odgovornih u MUP-u. Tražim spiskove jedinica koje su učestvovale na obezbeđenju, i to, pre svega, od Policijske brigade Beograd, policijskih jedinica, teritorijalnih i sekretarijata unutrašnjih poslova sa teritorije Republike Srbije i pripadnika jedinice i jedinica Žandarmerije iz cele Srbije, koja je bila angažovana za obezbeđenje javnog skupa SRS-a. Tražim da se narodnim poslanicima dostavi elektronski snimak, koji je snimljen, komunikacije između štaba koji je rukovodio obezbeđenjem i ostalih pripadnika, komandanata i komandira, koji su komandovali i rukovodili jedinicama koje su učestvovale u obezbeđenju javnog skupa, mitinga SRS-a. Takođe, da bi se rasvetlili određeni događaji koji su se menjali iz minuta u minut, iz časa u čas, izveštaj je dobra podloga za detaljnu analizu toga kako je došlo do upotrebe sile i ko je sve učestvovao u narušavanju javnog reda i mira, jer samo tako možemo da dođemo do dokaza o tome – ko je naredio, kome, šta da uradi i kako da postupa u konkretnoj situaciji, kada da upotrebi fizičku snagu, kada gumenu palicu, kada bojeva sredstva, a upotrebljeni su bojni otrovi na mitingu SRS-a, posebno gumeni meci. Poznajem tu službu dugo godina...
Vreme.
... ali ovo se nije dogodilo nikada, od 1945. godine do tog mitinga. Ovakav skandal nije se dogodio i nije se dogodilo da tri hiljade policajaca ne može da savlada i obuzda 200-300 navijača ''Crvene zvezde'', ''Partizana'' i ''Rada''. Ono što je važno jeste da i Izveštaj potvrđuje da to nisu bili učesnici tog mitinga. Dakle, to nisu bile pristalice SRS-a, nego su to bili unapred organizovani, po grupama, kako se ovde kaže, bilo ih je između 300 i 400. Prema tome, ovo je podloga za jednu širu analizu i dublju raspravu. Samo sam postavio ta pitanja i tražim te odgovore. Još jednu stvar, ako mi dozvolite, gospođo predsedniče...
Peti minut, privedite kraju.
Završiću još jednom napomenom i jednim pitanjem koje želim da postavim. Iza ovog pitanja krije se opasnost da se prikrije izvršenje krivičnog dela ubistva Ranka Panića, manipuliše se u javnosti time da je on mogao da umre i da nastupe smrtne posledice, jer je bolovao od neke bolesti ranije. Postavljam pitanje nadležnima, zašto na strani 14 ovog izveštaja nema podatka o tome i dokaza da li je nadležni organ i podnosilac Izveštaja zahtevao obdukcioni nalaz? Kaže se ovde, u napomeni, da članovi radne grupe nisu imali uvida u obdukcioni nalaz. Zašto? Da li su ga tražili? Od koga, ako su ga tražili? Da li su ga dobili ili nisu? Zašto nisu preduzeli odgovarajuće mere protiv onih koji treba da odgovaraju za krivična dela koja su počinjena na tom mitingu? Zašto se krije obdukcioni nalaz, a prošlo je dugo vremena? Nadležni organi moraju obdukcioni nalaz da dostave, da bi se narodni poslanici, kao predstavnici građana Republike Srbije koji su ih izabrali i u koje imaju poverenja, borili za njihova osnovna ljudska i demokratska prava i slobode. Tražim, gospođo predsedniče, da se dostavi izveštaj, jer želim lično da ostvarim uvid u njega. Hvala.
Sva ova pitanja koja ste postavili biće prosleđena MUP-u. Što se obdukcionog nalaza tiče, on u istražnom postupku mora biti shvaćen kao dokument koji podleže tajni, a neovlašćeno otkrivanje profesionalne tajne, kao što znate, krivično je delo. Tako da postoji mogućnost da možete ... (Petar Jojić, upadica: Po Poslovniku) ...po Poslovniku, ali prosto sam, kao sudski veštak, u obavezi da vas informišem o tome. Sva vaša pitanja će biti prosleđena MUP-u. Za reč se javio gospodin Milan Veselinović, izvolite.
Dame i gospodo narodni poslanici, jedan sam od učesnika mitinga na kom se desila ta tragedija da je jedan čovek izgubio život, a više desetina učesnika povređeno. Član sam SRS-a još od ranih 90-tih godina, od početka, u stvari, pre Srpskog četničkog pokreta, pa posle SRS-a, a što znači da sam učesnik svih mitinga SRS-a, bar u bitnim centrima one Jugoslavije, pa onda ove druge, i danas Srbije. Prosto, imali smo sreću, mi srpski radikali, što nas je vodio prof.dr Vojislav Šešelj, koji nas je učio kako treba da se borimo za demokratska prava i kako treba oboriti vlast na demokratski način. Sećamo se svi, a posebno vi ''žuti'', koji imate taj predznak D – demokrate, kada je profesor, vojvoda Šešelj rekao – ničija vlast nije vredna jednog ljudskog života. Čak i onaj ko baci kamenicu na policajca ili na bilo koji izlog, ili staklo, taj je ubačeni element i svi na njega. Nikada se to nije desilo za ovoliko godina koliko smo mitinga održali. Sećam se, u Novom Sadu, kada nas je napalo nekoliko hiljada policajaca iz Spensa, a mi smo svi posedali, više desetina hiljada ljudi je selo tamo na asfalt, i šta je onda drugo policiji ostalo nego da nas moli, hajde, molim vas, pomerite se i slično. Gospodo, prisustvovao sam i vašim mitinzima, kada ste imali one bukače, a bio im je cilj, a posebno SPO-u, da gađate i da provocirate policiju, kako bi vam to bio imidž za Zapad. Tamo sam bio. Na mnogim mitinzima sam govorio, ali je jedna istina, tu se svi morate složiti, to znaju građani Srbije, srpski radikali nikada nisu pošli na policiju, nikada nisu slomili nijedan izlog, nikada nisu bilo šta slično učinili. Vi ste 5. oktobra pokazali, te ''dosmanlije'', Dosovci, kako se ruši Beograd i kako se pali Skupština, kako pijete i otimate po prodavnicama i pljačkate, zloupotrebljavate šajkače i kokarde da pokažete Srbima kako ste tobož neke patriote. Ovaj poslednji miting, koji je bio vezan za patriotski miting u organizaciji SRS-a, to je bruka vaše vlasti. Bio sam neposredno na tom mestu, blizu Makedonske, s mojim Novopazarcima, gde su mi tri čoveka povređena. Jedan teže, Dragoslav Nedeljković, i da ga nisu izvukli odatle, stariji je čovek, sposobniji ljudi i očistili od hemijskih sredstava, pitanje je da li bi ga ona rulja pregazila i da li bi čovek ostao živ. Držali ste one s ''fantomkama'', prvo, 30-tak dole u Makedonskoj, prema Takovskoj, bili kod Savezne skupštine i izazivali ih, a onda čekali momenat, poslednjeg govornika, da biste one bandite pustili da prođu prema nevinom narodu. Niko od nas nije imao nameru da bilo šta učini i da protest izvede. Nikada na našem mitingu nisu bili ljudi s ''fantomkama'', a posebno oni koji su izlazili iz vašeg gradskog odbora, koji je u neposrednoj blizini mitinga. Bio sam očevidac kada policajci izlaze ...
Vreme.
... iz Gradskog odbora i pozivaju policajce, hajmo napred, hajmo na juriš, udri. To smo mi slušali ovako. Tada sam video da je đavo odneo šalu. Protestovali smo oko CZ-a kada je profesor, vojvoda Šešelj bio uhapšen. Celu ogradu smo tada, dođe policija, mirno, svi poležemo po asfaltu, ali smo se borili za naša prava, samo da ne ugrozimo ničiji život. Danas ovde pravite ...
Vreme.
...cirkus, sprdačinu pravite s izveštajem, ovo je sramota. Dobro je gospodin Moma Marković rekao – MM, JM, DM, RM, da vam kažem otvoreno, ovo je sramota, pre svega SPS-a i DS-a. Rekao sam, i ponavljam, ta vaša ljubav je kao slon i miš i to će brzo da propadne. Mogu da vam kažem da je sramota ovo što se desilo, da nemamo podatke, čiste i tačne podatke, da bar, na neki način, toj porodici olakšamo bol i tugu. Ovo što vi činite ...
Govorite pet minuta, privedite kraju.
...samo se vi smejte. Ovo što vi činite i ovo što ste uradili na ovom mitingu, to je bruka cele Srbije, a posebno vas ''žutih'' i Borisa Tadića. Hvala.
Gospodin Ognjen Mihajlović, prvo. Sačekaćete malo, daću vam reč.
Poštovani, da ne budemo u dilemi, ne razgovaramo mi ovde samo o smrti Ranka Panića, o jednoj tužnoj činjenici. Izgleda da u ovoj skupštini pričamo najviše mi, srpski radikali, ako ne i jedini. Ovde se radi o policijskoj brutalnosti, prekoračenju ovlašćenja, nečemu sa čim su se još poodavno suočila i obračunala razvijena demokratska društva. Da li mi živimo u totalitarnom režimu, u kom vladajuća partija manipuliše policajcima u svrhe koje njima odgovaraju? Nemojte nikada zaboraviti da je Ranko Panić poginuo na mitingu koji je organizovan povodom hapšenja dr Radovana Karadžića. To je jedna od činjenica koja se zamagljuje ovim nazoviizveštajem na 15-16 stranica koji je pred nama. Naravno, potpisnici ovog izveštaja su iz petnih žila pokušavali da dokažu kako je Ranko Panić, verovatno, nisu se usudili to da kažu otvoreno, ali između redova to probija, sam kriv za svoju smrt, od opisa majice u kojoj je bio, pa nadalje, sve do ona dva vinjaka koja je popio kada se vratio kući. Sve je bitnije od onoga što se, u stvari, desilo. Potpisnici, ponavljam, ovog izveštaja su mislili da su postupili pametno i da su zaštitili svoju profesiju ili one svoje nalogodavce, o kojima sam već govorio, iz vlasti, naravno. Međutim, tu se jasno vidi da se radi o jednoj velikoj prevari. Oni otkrivaju u svemu ovom svoju nesposobnost, svoju neprofesionalnost. Znači, da se razumemo, ne govorim ja o policiji kao struci koju je zahvatila potpuna dezorijentacija. Ima tu ljudi koji su završili policijsku akademiju zbog osećaja pravde, pozornika koji su, zaista, osetljivi na nepravde, poštenih ljudi koji rade svoj posao. Očigledno, ima i ubačenih, koji su tu zbog partijske pripadnosti i koji rade sve osim svog profesionalnog posla. Evo ko su ti ljudi. Mislim da bismo mogli da saznamo i njihova imena. To su ona dvojica koji su izgubili svoje značke, a to piše u ovom izveštaju, gde je pobrojano šta je policija izgubila od materijalnih sredstava: štitove, palice, dve značke i jedan službeni pištolj. Ne vidimo šta se kasnije desilo s tim pištoljem, da li je on pronađen, da li je u rukama policije. Osim toga, pravi profesionalci, pravi policajci znaju da nema ništa nečasnije nego kada jedan policajac izgubi svoj pištolj ili svoju značku. Ako nije u stanju to da sačuva, kako će da sačuva građane? Sve ovo nedvosmisleno govori o tome da je nekom bilo stalo da skup koji je organizovala SRS propadne na ovakav način, u jednom delirijumu opšte tuče, da se stvori opšte nezadovoljstvo u narodu, pa i razočaranje. Međutim, vaša zavera, gospodo iz DS-a, lako je uočljiva. Zaista stoji ona konstatacija koju je iznela moja koleginica Vjerica Radeta – da se radi o jednoj režiji, i to veoma lošoj, režiji DS-a.
Gospodin Jovan Damjanović, pa gospodin Batić.
Dame i gospodo narodni poslanici, ovo što se dešava u našoj državi ne bi smelo da se dešava – diktatura i ubistvo od određenih državnih funkcija, od vlasti, da se ubijaju građani. Ako želimo demokratsku državu, ako želimo da uđemo u sistem demokratije i Evrope, ne može u jednoj demokratskoj Srbiji da se dešava ovo što se dešava. Ubistvo Ranka Panića je ubistvo za koje mora neko da odgovara. Za ovo ubistvo zna ne samo Srbija i građani Srbije, za ovo ubistvo zna ceo svet. Dobili smo jaku negativnu etiketu od cele Evrope i celog sveta, da se na političkim mitinzima ubijaju nedužni građani. Molim sve institucije ovog sistema, ovo ne sme da se dešava ako hoćemo demokratsku, naprednu, progresivnu i Srbiju u Evropi. Ovako ne može. Političari koji žele da zadrže svoje političke funkcije u ovoj državi ne smeju da ubijaju narod, ne smeju da vrše ubistva, ne sme sistem, koji svaka država ima, a to je policija, pravosudni i izvršni organi, da imitira takve napade i takve događaje koji su se desili – smrtni slučaj. Molim vas, ukoliko u ovoj državi nema diktature, jer diktatura je prošlost, jednoumlje je prošlost, komunizam je prošlost, šta se to dešava sada s nama u demokratskom sistemu? Demokratija vlada u ovoj državi. Vi ste nosioci svih funkcija vlasti u ovoj državi. Zašto se dešavaju ovako gnusna ubistva mirnih građana? Reći ću vam nešto. Gledao sam film, i to je strašno. U najvećim diktatorskim državama se ovo nije dešavalo. Gledao sam, u haustoru stoji građanin, dolazi policija i bije ga pendrecima, a on pada. Ovo je bio demokratski i miran miting podrške Radovanu Karadžiću, srpskom junaku koji je stvorio srpsku državu koja nije postojala gore. (Glas iz sale: Što vičeš?) Vičem da čujete vi koji ne čujete i koji ne vidite. Hoću da vam kažem da je Radovan Karadžić stvorio srpsku državu, a nije stvorio romsku državu, niti cigansku, a vi hapsite takvog čoveka, sprovodite ga u Hag, dajete tribunalima i raznim međunarodnim sudovima da čine s njim šta hoće.
Vreme.
Rekao sam, nije ciganska država. Za nas Rome u ovoj državi su ekstremno loša prava i obaveze, svi dobro znate da smo najsiromašniji i najbedniji u ovoj državi, a to vam govori i Gazela i mnoga druga naselja, a država ne preduzima ništa.
Gospodin Vladan Batić.
Dame i gospodo narodni poslanici, mislim da je ovo što nam se danas događa, jednostavno, sumrak parlamentarizma. Zašto? Zato što, ne računajući nekoliko zakona kojima su ratifikovani neki međunarodni sporazumi, koji i nisu zakoni u semantičkom smislu te reči, ovaj parlament od svog konstituisanja nije doneo nijedan jedini zakon. Imajući u vidu da su pre toga bili izbori, pa predizborna kampanja, od Nove godine, najviše zakonodavno telo nije donelo nijedan jedini zakon. To je poraz i to je sumrak parlamentarizma. Ovo o čemu danas raspravljamo i što je danas na dnevnom redu, o tome se u normalnim parlamentima raspravlja pod tačkom raznom. Zato nemojte optuživati opoziciju za opstrukciju rada Parlamenta i pričati da treba da se donese 200-300 zakona radi usklađivanja s evropskim zakonodavstvom. Ne, za to je odgovorna vladajuća koalicija. Ne zna šta će, ona, tobože, zakaže sednicu Parlamenta. Ovo je, tobože, sednica Parlamenta. Sada, u skladu s odredbama čl. 225. i 226. Prvo pitanje za Vladu, a tiče se, upravo, nečega što je ratifikovano, a to je Energetski sporazum. Sad vidimo da o Energetskom sporazumu izjave daju ruski ministar za vanredne situacije i srpski ministar policije, što je vanredna situacija, to je vanredno pitanje. Onda čujemo da neće ići magistralni vodovod, da je maksimalni kapacitet 10 milijardi kubika, a to je taman za naše potrebe, da nije napravljena studija o izvodljivosti i da je srpska strana, u stvari, predložila da 400 miliona evra bude cena za NIS. Da li je to tačno? Mi nemamo ništa protiv toga, Rusi hoće da imaju pozitivne ekonomske efekte za sebe, a vidimo da o tome izjave daju ruski ministar za vanredne situacije i srpski ministar policije, a ministar ekonomije podvukao rep, ućutao, kao mali miš se sakrio negde, dok mu ruski ministar, ponavljam po treći put, Sergej Šojgu, ministar za vanredne situacije, ali ne Srbije, nego Rusije, deli lekcije, a on ćuti kao mala maca. Više ga niko ne ferma. Još jedno pitanje za Vladu. Dok mi ovde raspravljamo na tobožnjoj sednici Parlamenta, zakrčena je rezervistima Nemanjina ulica i ugao Nemanjine i Kneza Miloša. Lično sam prisustvovao pregovorima, u više navrata, sadašnjeg premijera, gospodina Cvetkovića, koji je bio ministar finansija, i bivšeg ministra pravde, kolege Petrovića, s predstavnicima Topličkog okruga i postignut je sporazum da im se isplati dve milijarde dinara, ili 25 miliona evra, za 10.000 ljudi, otprilike. Zašto je to učinjeno? Predstojali su izbori. Strah od izbora, strah od izbornih rezultata.
Vreme.
Završavam. Važno je zbog ljudi koji čame po kiši, kao građani drugog reda, po zimi, na pločnicima. To nema smisla. Ne može država nekome da bude majka a nekome maćeha. Rekao sam tada – javiće vam se svi rezervisti, jer ne mogu neki da imaju pravo, a drugi da nemaju pravo. To je povreda ustavnih prava građana, najelementarnijih. Zato tražim hitan odgovor, jer kad već nisu pohapsili korumpirane sudije iz Kuršumlije, koji su sebi i članovima svojih porodica, prijateljima i nekim načelnicima okruga, prvi isplatili dnevnice i otvorili Pandorinu kutiju, onda mora svima da se plati, jer jedino tako je to poštena država.
Zahvaljujem. Ima reč gospodin Petar Jojić. Inače, vaša pitanja će biti prosleđena Vladi.
Pozivam se na čl. 225. i 226. Poslovnika i ponovo insistiram, mada ste vi, gospođo predsednice, intervenisali kada sam govorio o tome da treba dostaviti narodnim poslanicima obdukcioni nalaz, da je to iz etičkih razloga profesionalna tajna i da ovaj parlament ne bi trebalo da dobije i obdukcioni izveštaj. Vi se sećate, gospođo Dejanović, kada je povređen Srbin Martinović na Kosovu, kada su šiptarske vlasti tvrdile da je on izvršio samopovređivanje, jer je sam uzeo flašu i naneo sebi teške telesne povrede. Zbog toga, da ne bi niko podvalio i obmanjivao narodne poslanike i građane Srbije, mora se dostaviti Narodnoj Skupštini, tj. od Vlade tražim da se dostavi obdukcioni nalaz, da ostvarimo uvid, da se ne bi slučajno dogodilo da neko na veštačenju tvrdi da je on umro od ranije bolesti. Zbog toga nije moguće dovesti ove povrede u vezu s povredama koje je on, navodno, imao ranije. U javnosti se time špekuliše, i u stručnoj javnosti, u pravosudnim organima, pa treba da otklonimo tu nejasnoću i da se ova stvar rasvetli, da se vidi šta piše u obdukcionom nalazu. Iz obdukcionog nalaza će biti jasno da li je te povrede, možda, naneo sam Ranko Panić sebi i da li je došlo do samoubistva. Kao što znate, svi koji sedite ovde, a znaju i građani Srbije, to nije tačno, pa niko ne može da podvali ni građanima, ni Skupštini. Potrebno je, stoga, da bude dostupan i taj izveštaj. On nije nikakva tajna. Javno tužilaštvo i sud su dužni da Vladi, na njen zahtev, dostave, ako poslanik postavi pitanje, odgovor i da dostave taj izveštaj. Ostajem pri zahtevu da se dostave oni dokumenti o kojima je bilo reči kada je u pitanju plan obezbeđenja – da li je to bio stepen 1, stepen 2 ili stepen 3. Isto tako, molim da se dostavi narodnim poslanicima elektronski snimak radio-veza koje su održavane između terenskih pripadnika policije i njihovih komandira iz štaba, da bismo na taj način mogli da saznamo da li je tu bilo propusta ili nije. Gospodo iz DS-a, ne morate da se smejete. To je neprimereno kada govorimo o ovako ozbiljnim stvarima. Ovde se radi o organizovanom pokušaju da se taj miting, koji je organizovao SRS, kompromituje. Tvrdim da u tome odlučujuće učešće ima vladajuća koalicija i DS. Ona mora da položi račune – šta je radio ministar unutrašnjih poslova, šta je radio koji od starešina u policiji. Moram da tvrdim da imamo dobru policiju, ali me duša boli kada se iz ovog izveštaja vidi da treba da odgovara samo 5-6 običnih pripadnika policije, a da ne odgovara onaj koji je, po zakonu, jedini mogao da izda naređenje za upotrebu bojnih otrova i gumenih metaka. To je evidentno, to je dokazano. Mora da se pođe od vrha, pa dole, da dovedemo u vezu, da vidimo izveštaj starešina, da vidimo broj starešina koji su učestvovali, da vidimo broj pripadnika po jedinicama, da vidimo izveštaj posle svega.
Govorite već 5 minuta. Hoćete li da privedete kraju svoje izlaganje, molim vas?
Molim vas, tražim izjave pripadnika protiv kojih se vodi postupak i koji su suspendovani. Iz tih izveštaja ćete dobiti i brojne odgovore koje danas nismo mogli ovde da saznamo, jer u ovom izveštaju nema odgovora, a te odgovore mora neko da pruži. Imamo dobru policiju i treba je štititi. Za one koje je organizovala aktuelna vlast da učestvuju, nazivaju ih huliganima, tražimo najoštrije kazne, zato što ste ih vi ubacili u grupe, vi ste tražili i vaša je bila želja da razbijete miting SRS-a. Prema tome, sada mora da se oglasi i Boris ''Broz'', da podnese račune i da kaže – jeste, ili nije; ako nije, da pruži za to dokaze. Dame i gospodo, ovo ne može da bude prikriveno niti sakriveno. Oni koji su napali pripadnike policije moraju da budu najoštrije kažnjeni. Oni koji su dobili telesne povrede, pripadnici, mora da se zna od koga su ih dobili. Ima jedno nejasno pitanje. U ovom izveštaju se kaže, ako mi dozvolite samo još 2-3 rečenice. Oprostite, molim vas. Kaže...
Šest minuta govorite. Hoćete li da privedete kraju izlaganje.
Hvala najlepše. Ima još jedna stvar, kaže se – oštećeno ili izgubljeno, a u Izveštaju je to nabrojano, oko 10-12 komada opreme pripadnika policije, pa šta je oštećeno, a šta nestalo. Kako da nestanu legitimacije policajcima, kako to, kako značka da nestane? Ko je zavlačio ruku policajcu za vreme intervencije, pa mu oduzeo policijsku legitimaciju? Protiv onih koji su napali policiju, oštre kazne, jer to su vaši.
Obaveštavam vas da je sednica Zakonodavnog odbora Narodne Skupštine zakazana za 14 časova, biće danas u Plavom salonu. Molim Bojana Mladenovića da uzme reč.
Dame i gospodo narodni poslanici, u Izveštaju stoji da je na mitingu koji je organizovao SRS bilo prisutno ukupno 1.725 pripadnika MUP-a iz unutrašnjosti Srbije, plus pripadnici MUP-a iz Beograda. Na drugoj strani, kako se navodi precizno, bilo je 310 navijača ''Partizana'', ''Zvezde'', ''Rada''. Da li je moguće da nisu mogli s njima da se obračunaju? Mogli su, ali nisu hteli. Čekali su momenat kada je trebalo da krenemo organizovano u protestnu šetnju. Inicijator skupa je Demokratska stranka, koja je želela sukob sa što većim posledicama na ovom mitingu. Kada je trebalo da se krene u protestnu šetnju, krenulo se sa suzavcima i gumenim mecima, upotrebom prekomerne sile od strane policije, i to baš iz Makedonske ulice, gde je trebalo da krenemo u protestnu šetnju. Nedužni narod je te večeri stradao. Nije mi jasno, nerazumno je ponašanje pojedinih pripadnika policije i Žandarmerije, jer se na snimcima vidi da desetorica biju jednog koji leži na zemlji. Dame i gospodo, na tom mitingu je pala prva žrtva Tadićevog režima. Nestao je jedan ljudski život. Iz otpusne liste Ranka Panića vidi se da mu je puklo debelo crevo od dobijenih batina, od siline udarca. Tukli su ga do smrti. Nije ga pogodio metak u Hrvatskoj, a ovde je stradao u Srbiji, u glavnom gradu Srbije, i to od Srbina. Ko će, kada biti uhapšen i pritvoren zbog ovog ubistva? Moram da podsetim da je u veoma kratkom roku pronađena i uhapšena osoba koja je šutnula kameru Televizije B92 na jednoj protestnoj šetnji, u veoma kratkom roku. Nije kamera vrednija od ljudskog života. Isto tako, policija ima snimke kompletnog mitinga, tako da lako mogu utvrditi ko je pucao gumenim mecima i ko je prekoračio upotrebu sile. Narodnom poslaniku Dušanu Mariću je od zadobijenih udaraca pendrekom povređena kičma. Ti udarci su, takođe, mogli biti kobni. Član SRS-a sa Voždovca, Slobodan Nikolčev, ni kriv ni dužan, pogođen je gumenim metkom u nogu u Sremskoj ulici. Od metka mu je nastao tromb koji se mora otkloniti operacijom. Slične stvari su se dešavale ne samo u Sremskoj ulici, nego i na drugim mestima, gde su bez ikakvog razloga nastradali učesnici skupa. Nemoguće je da bude samo šest odgovornih lica. Koliko je građana prebijeno, koliko je prebijeno narodnih poslanika? Dame i gospodo, moramo dobiti odgovore na sledeća pitanja: Ko je ubio Ranka Panića? Ko je pretukao narodne poslanike? Ko je tukao nedužne učesnike skupa i ko je sve ovo naredio? Dame i gospodo, tražićemo odgovore na sva ova pitanja sve dok ih ne dobijemo i od toga nećemo odustati. Hvala.
Zahvaljujem. S obzirom na to da uglavnom govorimo o Izveštaju koji nije na dnevnom redu, zamolila bih šefove poslaničkih grupa da se sastanemo u 12,30, a nastavljamo rad u 13 časova. Dakle, određujem pauzu do 13 časova. [[Posle pauze, 13,10]] Možemo da nastavimo rad. Reč ima narodni poslanik Vjerica Radeta.
Dame i gospodo narodni poslanici, već sam govorila o ovom izveštaju, ali, naravno, izveštaj je takav da treba, zaista, da se analizira svaka rečenica. Govorim o izveštaju radne grupe o utvrđenim činjenicama i okolnostima pod kojima je došlo do povređivanja građana i policijskih službenika 29. jula o.g. u Beogradu, prilikom održavanja javnog skupa u organizaciji SRS-a. Interesantno je kako se u ovom izveštaju opisuje slučaj pokojnog Ranka Panića, ovo što je u 2. pasusu, na strani 12, navedeno. Kaže se – dok se opisano lice nalazilo na navedenom mestu, iz pravca Makedonske ulice, prema Trgu Republike, postavljen je kordon policijskih službenika Žandarmerije, odreda u Nišu, a potom se na snimku vidi kako grupa od nekoliko policijskih službenika, bez štitova i s podvrnutim rukavima na službenim košuljama, po izjavi starešina Žandarmerije, odreda u Nišu, radi se o njihovom specijalističkom vodu, prolazi sa desne strane ispod postavljenog kordona i, trčeći za ekstremnim učesnicima skupa, potiskuje ih u pravcu Narodnog pozorišta. U tom momentu, jedan policijski službenik iz opisane grupe prolazi pored N.N. lica, za koje se može pretpostaviti da je Ranko Panić, i nakon nekoliko koraka uporednog hoda prema Narodnom pozorištu, kako se vidi na snimku, najverovatnije to N.N. lice stupa u verbalni kontakt s policijskim službenikom, koji ga potom levom nogom udara u predelu tela. Nakon toga, N.N. lice se udaljava nekoliko koraka od policijskog službenika, ali mu on ponovo prilazi i zadaje još jedan udarac nogom, nakon čega njemu i još nekolicini lica prilazi nekoliko policijskih službenika, gde se jasno ne može videti njihovo postupanje. Daljim pregledom snimka, kaže se, uočeno je da je isti policijski službenik, u neposrednoj blizini opisanog događaja, takođe, nogom udario još jedno N.N. lice u predelu tela. Dakle, vrlo je interesantno da se na tom policijskom snimku može identifikovati lice za koje policija kaže da bi mogao biti pokojni Ranko Panić, ali se ne može identifikovati policajac koji udara čoveka nogom, pa onda udara i drugog čoveka nogom, a kaže da se radi ...
Gospođo Radeta, opominjem, tri minuta.
Evo, samo još jednu rečenicu. Kaže se da se radi o Žandarmeriji, odred u Nišu, o njihovom specijalističkom vodu. Pa, da li je moguće da taj specijalistički vod Žandarmerije u Nišu broji toliko ljudi da je nemoguće utvrditi ko je tačno bio u Beogradu i ko je, tačno, to lice koje je, očigledno, kako je ovde opisano, udaralo i pokojnog Ranka Panića i još jednog učesnika protesta? Dakle, očigledno je da isti oni koji su organizovali nerede na ovom mitingu, organizuju i ovakve, odnosno šalju nam ovakve izveštaje, da bismo se mi zamajavali.
Četiri minuta govorite.
Završavam. Nastaviću. Hvala.
Reč ima Pejčić Aleksandar.
Poštovano predsedništvo, dame i gospodo narodni poslanici, javljam se po Poslovniku, čl. 225. i 226. Moja namera nije da opstruišem rad Skupštine, već da obavestim javnost. Naime, pre četiri dana, kod mene u Leskovcu bili su predstavnici ratnih vojnih rezervista koji su tražili odgovor na dva pitanja. Prvo pitanje je kada će premijer staviti na dnevni red njihov problem. Drugo pitanje je kada će se isplatiti njihove ratne dnevnice. Podsetiću vas da je iz Jablaničkog okruga na Kosovu bilo 15.000 rezervista. Mnogi od njih se nisu vratili svojim kućama. Ljudi koji štrajkuju ispred Vlade su većinom iz Jablaničkog okruga, iz šest opština Jablaničkog okruga, i traže svoja prava. Traže svoja prava, jer ne žele da budu građani drugog reda. Naime, predstavnici Topličkog okruga su dobili određeno obeštećenje u onom periodu kada je Boris Tadić bio u izbornoj kampanji u tom okrugu. Međutim, žao mi je što ostali ratni vojni rezervisti nisu mogli da ostvare ta svoja prava. Zato vas molim da ovaj njihov zahtev uredno prosledite premijeru i predsedniku države i nadam se da ćete nam dati kvalitetan odgovor.
Zahvaljujem. Reč ima Marko Milenković.
Dame i gospodo narodni poslanici, ako neko misli da će formiranjem komisije, radne grupe, beznačajnim tekstom na 17 stranica, čijeg autora ne znamo, te potpisima nekoliko funkcionera policije i nazivanjem svega toga izveštajem, obmanuti nas narodne poslanike i sve pravdoljubive ljude u Srbiji, taj se prevario. Još uvek nismo dobili odgovor na pitanje ko je kidnapovao i gde su nekoliko dana držali Radovana Karadžića, a vi kroz ovaj vaš nazoviizveštaj ne dajete ni druge odgovore. Izgleda da je Srbija pod vašom upravom postala država bez odgovora, a mi radikali prof. dr Vojislava Šešelja, najvećeg srpskog nacionaliste i najvećeg poštovaoca svih ostalih naroda, samo tražimo objašnjenje zašto ste prema unapred smišljenom scenariju prebili učesnike mirnog protesta, građane Srbije i narodne poslanike. Zašto ste mučki ubili Ranka Panića? Tražimo odgovore na pitanja ko je naredio i ko je neposrednoupotrebio gumenu municiju na mirnom protestu SRS-a, a ovaj skandalozni izveštaj, koji se danas našao pred nama, svakako, to krije. Ako mislite da kroz ovaj izveštaj žrtvujete šest policajaca i njihove porodice i da skinete odgovornost s onoga ko je zaista odgovoran, ko je osmislio, pripremio i naredio akcije policije da bi miran protest pretvorio u haos, i tu ste se prevarili. Imam dosta prijatelja policajaca. Mnogi od vas znaju da policija na ulici ne sme svakog da zaustavi, ne sme svakome da pretresa kola, ne sme svakome da piše kazne. Apsolutno sam siguran da je prekomerna upotreba sile snažno diktirana i naređena. Da li su oni koji imaju mnogo veću odgovornost, a ne ovih šest žrtvovanih policajaca, iznad zakona? Dolazimo do zaključka da je odgovoran neko ko je sa strane vukao konce i želeo da napravi haos, nered i krv po svaku cenu. Svakako, to se odvijalo kroz aktivnosti operativnog rukovodnog štaba, koji je putem video-bima koordinirao akcije policije, a koji je bio na telefonskoj vezi s nekim odozgo ko je, u stvari, izdavao naređenja. Iz snimaka koje posedujemo sve ukazuje na to da je policija vodila akcije ne protiv učesnika izgrednika, već protiv učesnika mitinga. Podsetiću vas i na to da su svi protesti i mitinzi SRS-a mirni, na njih dolaze krotki ljudi, koji jedino hoće da bolje žive i da njihove sunarodnike ne love po Srbiji kao zečeve i isporučuju lažnim kvazisudovima. Ove ekstremne grupe koje se pominju u vašem nazoviizveštaju, zapamtite, nisu bile u okviru učesnika protesta, one su organizovane upravo od strane toga ko je tog dana odgovoran za prebijanje građana i poslanika i nedužnog RankaPanića. Jedino što tražimo, to je da taj neko snosi odgovornost.
Reč ima gospodin Momir Marković.
Dame i gospodo narodni poslanici, kada se i ovaj ovako sročen izveštaj pročita, mogu se konstatovati dve od tri činjenice. Ovde se može videti zašto je ubijen Ranko Panić, kako je ubijen Ranko Panić. Ne zna se samo ona treća činjenica – ko je ubio Ranka Panića, jer imena ovde nema. Nedostaju bar još dve stvari. Prva je odgovornost onoga ko je naredio batinanje, a druga – odgovornost ministra. Da je ministar, kojim slučajem, ministar unutrašnjih poslova Japana, zbog ovakve situacije bi, u najmanju ruku, izvršio harikiri. Naravno, ne očekujemo da Ivica Dačić to uradi, ali očekujemo bar da ostavku podnese. Dakle, zašto je ubijen Ranko Panić? Kaže se ovako – Panić je tog dana nosio patike crne boje, marke "nju balans", plave farmerke, teget majicu, na kojoj je na prednjoj strani amblem Ratka Mladića, ukrštene sablje i natpis ispod sablji: "Hajduk do smrti". Na zadnjoj strani pomenute majice je grb - dvoglavi orao s krunom bele boje, s četiri ocila, ispod kojih piše ''Srbija''. Kako je ubijen Ranko Panić? Kaže se – N.N. lice, za koje se može pretpostaviti da je Ranko Panić, nakon nekoliko koraka uporednog hoda prema Narodnom pozorištu, kako se vidi na snimku, najverovatnije, stupa u verbalni kontakt s policijskim službenikom, koji ga potom levom nogom udara u predelu tela. Da vas podsetim, u obdukcionom nalazu piše da je Ranko Panić ubijen policijskom čizmom, udarom policijske čizme u stomak, zbog čega je puklo debelo crevo; nakon toga se 15 dana u bolnici mučio i preminuo. Kaže se – nakon toga, N.N. lice se udaljava nekoliko koraka od policijskog službenika, ali mu on ponovo prilazi i zadaje još jedan udarac nogom, nakon čega njemu i još nekolicini lica prilazi nekoliko policijskih službenika, gde se jasno može videti njihovo delovanje. Ovde je, gospodo, sve jasno. Policija, naravno, ne sva policija, nego neki koji su instruisani su izvršili zločin ubistva nad Rankom Panićem. Ne možete sada sa šest policijskih službenika, koliko je suspendovano, oprati krv Ranka Panića. Odgovornost seže do samog vrha Ministarstva unutrašnjih poslova, do samog vrha Vlade i do predsednika Srbije, jer, izgleda da su odande konci vučeni sve vreme. Zahtevamo da policija sastavi nov, realan, pravi izveštaj i da o tom izveštaju razgovaramo, a da ministar porazmisli o moralnom činu koji se zove podnošenje ostavke.
Reč ima gospođa Gordana Paunović- Milosavljević.
Dame i gospodo narodni poslanici, predsedniku Narodne skupštine Republike Srbije, gospođi Slavici Đukić Dejanović, prvi potpredsednik Vlade, odnosno zamenik predsednika Vlade i ministar unutrašnjih poslova Ivica Dačić, 19. septembra 2008. godine prosledio je Izveštaj radne grupe o utvrđenim činjenicama i okolnostima pod kojima je došlo do povređivanja građana i policijskih službenika dana 29. jula 2008. godine u Beogradu, prilikom održavanja javnog skupa u organizaciji SRS-a. Srpska radikalna stranka prof. dr Vojislava Šešelja smatra da je ovaj izveštaj manjkav, nejasan, neprecizan, kontraverzan i u većem delu selektivan. Zbog čega? Ja ću samo delove ovog izveštaja da prokomentarišem. Kaže se – radna grupa je konstatovala da od strane organizatora javnog skupa u pokretu prijava nije podneta u skladu sa članom 6. stav 2. Zakona o okupljanju građana. Zbog čega je onda Ministarstvo unutrašnjih poslova, uopšte, dozvolilo da se ovaj skup održi? U konačnom izveštaju radne grupe, u konstataciji u tački 2. piše – policijski službenici su od strane ministra, direktora policije i viših starešina imali naredbu da se isključivo postupa u skladu sa zakonom i da se zaštite svi učesnici, a posebno novinari, narodni poslanici i svi drugi građani koji ne ispoljavaju agresiju prema policijskim službenicima i objektima koji se obezbeđuju. Međutim, u ovom izveštaju se navodi kako su povređeni neki narodni poslanici i sa njima se održava intervju, a o narodnom poslaniku i novinaru Dušanu Mariću, u četiri-pet rečenica, konstatuje se da je povređen 29. jula 2008. godine. Već za sledećeg, Miloša Đorelijevskog, kaže se –u obavljenom razgovoru sa Đorelijevski Milošem, novinarom Bete, došlo se do saznanja, i dalje neću da čitam kako je povređen. Zbog čega niko nije okrenuo telefon ili pitao Dušana Marića kako se sada oseća, da li mu je bolje, da li mu je gore i na koji način je zadobio povrede? To su sve neke konstatacije koje navode Poslaničku grupu SRS-a na to da je ceo ovaj događaj insceniran od strane neke grupe ili neke stranke koja je htela da građanima Srbije uputi poruku da je SRS nasilna stranka. Međutim, u tome nisu uspeli. Građani Srbije će i dalje pratiti uredno mitinge SRS-a i dolaziće i posećivaće mitinge SRS-a.
Reč ima gospodin Slobodan Vuković.
Dame i gospodo narodni poslanici, uvaženo predsedništvo, dvoumio sam se da li uopšte da izađem da nešto kažem, ali kada sam pročitao ovaj izveštaj o događajima na mitingu, morao sam da se javim i da kažem nešto, jer sam bio direktni učesnik tog mitinga. Kao poslanik SRS-a, mogu da vam prenesem da smo danima pre mitinga sve učinili da do bilo kakvih incidenata na tom mitingu ne dođe. U trenutku kada se završavao deo mitinga, kada su govorili govornici i kada se čulo da iz pravca Makedonske ulice dolaze neki uznemirujući zvuci, ja sam, potpuno samoinicijativno, bez ikakvog naređenja, potrčao tamo, u želji da, ako, eventualno, dođe do nekog nemilog događaja, pokušam da to sprečim i predupredim. Upravo zbog toga, očevidac sam nečega čega u pomenutom izveštaju nema. Oni koji nisu učesnici tog događaja pomisliće da je to bilo ovako – policajac priđe nekom demonstrantu koji je, navodno, ekstreman itd., ili navijaču, pa ga udari palicom, pa se malo odmakne, pa ga ponovo sretne, pa ga opet udari. Istina, po onom što se dešavalo na tom mitingu, otprilike, iz mog ugla, na licu mesta, izgleda ovako – policija je besumučno, organizovano jurila mirne građane iz pravca Makedonske ulice i terala ih prema centralnom delu gde se održavao miting. Očevidac sam, a ovde u izveštaju toga nigde nema, kako je mladića, za koga ne mogu decidirano da tvrdim da je Ranko Panić, na onoj raskrsnici između Kolarčeve i Makedonske ulice, u trenutku kada je na tom platou bilo ne više od desetak mlađih osoba, jedan policajac, koji se izdvojio iz kordona, stigao, udario ga je palicom, uhvatio rukom, oborio, šutnuo nekoliko puta, ponavljam, šutnuo nekoliko puta, a onda je pristiglo još njih deset i u jednom trenutku su ga besumučno šutirali iz svih pravaca; deset policajaca se otimalo kako će da ga biju nogama. Nije to prekomerna upotreba sile, to je zločin. To što sam ja video, videlo je stotine ljudi. Pokušali smo da pomognemo tom čoveku, ali sa svih strana je pristizalo još pripadnika te žandarmerije. Tog mladića su odvukli prema Kolarčevoj ulici i dalje su ga besumučno tukli. To je sigurno snimljeno. Pokazuju detalje o tome kako su snimili Ranka Panića, sa svim tim detaljima, orlovima na leđima, mačevima itd. Ovo je nešto što je moralo da bude snimljeno i zahtevam da oni koji budu dopunjavali ovaj izveštaj, a moraće da ga dopune, nađu i pokažu javnosti te slike. Drugo, danima se pojavljuje slika čoveka, stanovnika Palilule, koji je na mitingu doživeo infarkt. On je ...
Opominjem vas da je prošlo tri minuta.
Ali ja moram, nisam se javljao, koje je ovo zasedanje, nikada se nisam javljao. Javiću se ponovo, jer imam šta da kažem, ja sam očevidac.
Reč ima gospodin Vladan Jeremić, a zatim Milan Avramović.
Dame i gospodo narodni poslanici, ovakav izveštaj, koji je prezentovan od strane radne grupe MUP-a, nakon dva dana, koliko je prošlo, ne predstavlja ništa drugo nego pokušaj da se izbegne suština, odnosno da se izbegne odgovor na jedino pitanje koje svi postavljamo već 46. dan, a to je – ko je ubica Ranka Panića. Ono što sadrži ovaj papir bavi se potpuno perifernim stvarima, akcenat se stavlja na navijače huligane, na gubitke policijskih rekvizita itd. Obična priča radi priče. Već dva dana, od kako mi je dostavljen Izveštaj, kao narodnom poslaniku, skupljam snagu da odem do Rankove majke Smilje i supruge Mirjane. Šta ću moći tamo da kažem? Izveštaj su, verovatno, i same pročitale i verovatno ga doživljavaju kao veliku sramotu i poniženje. Od nekakvih N.N. lica, od toga kako se organizuje policijska akcija, sastanci, dogovori, neće biti, apsolutno, nikakve vajde u pronalaženju ubice i naredbodavaca ubistva Ranka Panića. Vreme neumitno prolazi, a ništa se ne dešava. Prošle subote je bilo 40 dana, a ovakav izveštaj doneće porodici Ranka Panića još mnogo novih rana. Zaista, sramota. Dakle, problem nije rešen suspenzijom šestorice pripadnika MUP-a. Ne samo da će biti rešen time što će neko, ni kriv ni dužan, proći najgore, problem je što je, i pored stručnih i tehničkih mogućnosti, ipak, posle ovog vremena, na ovoj distanci, jasno da neko ipak ne želi da se razaznaju prave činjenice povodom ovog tragičnog slučaja. Taj neko je niko drugi do aktuelni režim, jer se ono na šta mi u SRS-u ukazujemo potvrdilo i ovog puta – Srbija pod Borisom Tadićem srlja u diktaturu, a samo u diktaturi je moguće da učesnik protestnog skupa svoja opredeljenja plati ljudskim životom. Dakle, istina – ko je ubica Ranka Panića? Pokažite minimum ljudskog morala i odgovornosti prema porodici čiji je član ubijen, i to samo zato što je bio rodoljub ...
Opominjem vas, tri minuta je prošlo.
... samo još pola rečenice, zato što je bio pravičan, ali i razočaran, kao i većina građana Srbije, ovom diktatorskom vladom Borisa Tadića.
Avramović Milan, posle njega, Sulejman Spaho.
Dame i gospodo narodni poslanici, mi pokušavamo da ubedimo MUP da Izveštaj koji su dostavili narodnim poslanicima nije izveštaj, nego parče papira od 17 strana, ne gusto kucanih, koji čekamo 40 i nešto dana, gde ne piše ništa, ili piše ono što je već opštepoznato. Da bih ubedio građane, koji ovaj izveštaj ne mogu da vide i pročitaju, koristiću se samo sa par kontradiktornosti iz njega. Na 1. strani, ministar kaže – MUP će nastaviti s radom do identifikacije lica koja su izvršila krivična dela i prekršaje za vreme održavanje javnog skupa i identifikacije policijskih službenika koji su prekoračili policijska ovlašćenja. U startu je predznanje da će to tek da se radi, da to do sada nije urađeno, a dokaz da je pokušano da se nešto uradi nije dovoljan. Druga kontradiktornost kaže – od strane policijskih službenika za grad Beograd, koji su izvršili operativno obezbeđenje javnog skupa, pored pristalica SRS-a, među okupljenima je uočeno oko 160 navijača FK ''Partizan'', 120 – FK ''Crvena Zvezda'', 30 navijača FK ''Rad'' i oko 40 pripadnika Srpskog narodnog pokreta ''1389''. Takođe, na skupu je uočen i deo pristalica DSS-a i NS-a. Postavljam pitanje – na koji način je policija izbrojala koliko je bilo navijača i iz koje grupe? Je li išla s kamerom ili sa vođama ekipe, pa brojala svakog navijača? Možda mene nisu prebrojali,ja navijam za jedan od ovih klubova, ali ovaj izveštaj dovoljno govori o tome. Druga stvar koja je veoma važna. Kaže se ovako – od strane rukovodioca operativnog štaba, preko radio-uređaja, više puta je naređeno operativnom obezbeđenju na terenu da izvrše opservaciju grupa navijača i snimanje njihovog ponašanja. Navijači su snimani non-stop, trake i kasete postoje. Kada su u pitanju drugi ljudi koji su bili prisutni na mitingu SRS-a, snimanja nema. Ono što dokazuje kontradiktornost je sledeća činjenica, da je policijski savetnik Dušan Puača obavešten telefonom da se organizator ograđuje od određene grupe i da zahteva da, ukoliko nastave s incidentima, policija interveniše i preduzme mere iz svoje nadležnosti. Evo kako je policija intervenisala, piše na strani 5, poslednji pasus. Kaže se ovako – na uglu ulice Makedonske i Dečanske, na policijske službenike bačen je suzavac jake koncentracije. Postavlja se pitanje – ko je imao suzavac, osim policije?
Opominjem vas, prošlo je tri minuta.
Dobro, javiću se ponovo po Poslovniku.
Molim gospodina Sulejmana Spaha da uzme reč.
Dame i gospodo narodni poslanici, već duže vremena očekujem ovaj izveštaj, a znali smo da neće biti korektan i da neće biti radi istine. Moj uvaženi kolega Veselinović Milan je rekao da je 20 godina već u SRS-u i da preko svojih leđa ima mnogo mitinga. Mogu i ja da se pohvalim da sam 21 godinu u SRS-u i da imam isto toliko mitinga na svojim leđima, čak sam bio i organizator mitinga u više navrata. Miting koji je bio 29. jula je bio najorganizovaniji miting, do onog trenutka dok neko nije namerno napravio onaj haos i, normalno, u tom haosu poginuo je i Ranko Panić. Čitajući ovaj izveštaj, došao sam do zaključka da je Izveštaj napravljen samo zato da bi ga ova skupština dobila, tj. da ne bi opozicija, kako kažete, pravila opstrukciju. Sam izveštaj je takav da opozicija, a posebno SRS, koja je učesnik na tom mitingu, koja je stvarala i organizovala taj miting, mora da se, na neki način, da li po Poslovniku ili ne, javi i kaže da ovaj izveštaj nije u redu, nije onakav kakav bi trebalo da bude. Hteo sam još nešto da kažem. Bio sam na sahrani Ranka Panića. Video sam gnev onih hiljadu ljudi koji su došli. Zbog njega i zbog svih tih ljudi, zbog njegove porodice, dece, žene, majke, treba da se zna istina kako je on poginuo. U ovom izveštaju to se ne dokazuje ni na jedan način. Verujte mi, mi koji smo ovde ćemo stalno uticati na vas, a posebno na MUP da pronađe krivca. Ono što me boli kao čoveka, to je što vidim u ovom izveštaju da je šest policajaca suspendovano, dok oni koji su namerno organizovali onaj haos koji se desio po Beogradu ne odgovaraju. Verujte mi, posle nas i posle ovoga što se dešava danas, neko će morati bolji izveštaj da napiše i da odgovara pred srpskom javnošću.
Reč ima gospodin Milan Nikolić, a neka se pripremi gospodin Slobodan Vuković.
Poštovani poslanici, poštovana predsedavajuća, učesnik sam tog protestnog mitinga, došao sam sa grupom simpatizera i članova SRS-a iz svoje opštine. Došli smo da damo podršku Radovanu Karadžiću i da izrazimo protest zbog njegovog hapšenja. Mi nismo došli da rušimo Beograd. Mi nismo došli da razbijamo po Beogradu, ni da se bijemo s policijom i da ginemo, naprotiv. Ovaj izveštaj u krajnjoj meri vređa dostojanstvo nas poslanika, nas koji smo tražili od nadležnog ministarstva da nam dostavi izveštaj s analizom i konkretnim merama koje su preduzete prema odgovornim licima, a odgovorna lica su poznata, samo što u ovom izveštaju nisu imenovana. Izveštaj obiluje sa dosta podataka, činjenica, i beznačajnih i značajnih. Međutim, nema onog pravog, ko je odgovoran i ko je organizator onoga što se događalo na ulicama Beograda. Indikativno je da je milicija huligane, s pravom rečeno, huligane, braneći se od njih, gurala prema masi mirnih i dostojanstvenih učesnika skupa. Šta se moglo tu očekivati? Moglo se očekivati da će masa sama sebe da rasturi? Sledeće u Izveštaju stoji da je privedeno 19 lica, a kasnijom obradom je privedeno još 10, i prema njima su preduzete zakonske mere. Nigde ne stoji šta su ta lica prilikom obrade izjavila. Da li su to lica koja su članovi SRS-a? Da jesu, sigurno bi to bilo u ovom izveštaju. Prema tome, ta lica nisu članovi SRS-a, čak nisu ni simpatizeri, već su organizovano ubačeni u miting da bi napravili ono što se napravilo. Zato ovaj izveštaj treba vratiti i tražiti od MUP-a da se pozabavi, mada je bilo vremena – dva meseca, time i da donese izveštaj nama, poslanicima, koji će, konkretno, reći ko je odgovoran i ko je krivac za sve ono što se događalo tog dana na mitingu. Hvala.
Zahvaljujem. Reč ima Slobodan Vuković, a neka se pripremi Stevanović Dragan.
Pokušaću da nastavim tamo gde sam malopre stao i gde sam prekinut. Hoću da naglasim da su pripadnici Žandarmerije i policije, dalje nastupajući prema centralnom delu gde se održavao miting, besomučno jurili i rasterivali mirne građane, žene, decu, i nisu birali koga će da stignu s onim palicama, usput, da šutnu nogama. Šutiranje nogama ne postoji u opisu posla kojim se bave. Takođe, želim da kažem da ste po medijima, koji su u rukama ''žutog preduzeća'', DS-a, a znate koliko se zalažete za demokratiju, umanjili ono što se dešavalo na mitingu, tako što ste selektivno prikazivali detalje s mitinga. Vi se založite, gospodo iz DS-a, G17 plus i ostalih u koaliciji na vlasti, da istina izađe na videlo, da se ono što pokušavate da bacite i prebacite na SRS oslika u pravom svetlu i da se vidi ko su nalogodavci. Očigledna je bila namera da se na tom mitingu izazovu incidenti i da se SRS optuži za ono što se desilo. SRS će insistirati na ovome i neće odstupiti dokle god ovaj izveštaj ne bude bio korektan, precizan, sa krivcima, imenom i prezimenom. Ako se ne nađu krivci, pa znate šta, već je iz ovog izveštaja jasno da je policija učinila to što je učinila i da je ishod smrtni slučaj Ranka Panića. U tom slučaju, ako to ne otkriju, ministar mora da podnese ostavku, ili svi nadležni koji su izvršavali naređenja na tom skupu. Hvala.
Zahvaljujem. Reč ima narodni poslanik Stevanović Dragan, a neka se pripremi MijaljevićSlađan.
Dame i gospodo narodni poslanici, gospođo predsedniče, na 1. strani ovog dokumenta koji bi trebalo da bude izveštaj, gospodin prvi potpredsednik Vlade, zamenik predsednika Vlade, ministar unutrašnjih poslova i, šta znam, ko sve ne, kaže da želi da nas informiše da je na osnovu ovog izveštaja doneo odluku o suspenziji i pokretanju disciplinskog postupka protiv šestorice policijskih službenika, zabranio je upotrebu, da ne čitam dalje, gumenih metaka bez načina na koji to zakon predviđa itd. Ako je bilo ko u ovom parlamentu i, uopšte, u Srbiji, očekivao da će ove mere koje je naložio gospodin ministar predstavljati satisfakciju za ovo što se 29. dešavalo u Beogradu, ili za ono što je iz njegovog ugla definisano i stavljeno u ovaj izveštaj, onda se za nekog takvog može reći da je drzak i da je neodgovoran. Gospođo Đukić-Dejanović, vi ste, čini mi se, došli prilično nespremni na ovu skupštinu. Kako su tekle konsultacije, vi najbolje znate. Podsetiću vas da ste vi uzeli obavezu da obavestite ovo najviše predstavničko telo u Srbiji da će ministar, a tada je bilo za sedam ili deset dana, Skupštini podneti izveštaj o tim događajima. To se tada nije desilo. Od tada do danas prošlo je mesec dana. SRS je tada pokazala da je opredeljena i da je istrajna da se do istine dođe i da će sva politička, demokratska i parlamentarna sredstva za to da koristi. U tom danu smo vam pokazali da to možemo, ali smo već sutra pokazali da smo spremni na dogovor i na kompromis, da damo doprinos da se iz različitih uglova određeni sporazumi, tekstovi i dokumenti u ovoj Skupštini razmotre i usvoje. Od tada je prošlo, ponavljam, gotovo mesec dana i ovaj izveštaj ste, u ovakvoj formi, ovakav kakav jeste, izneli pred nas poslanike. Od gospodina Dačića više nisam očekivao, ali čini mi se da ste vi neoprezno preuzeli tada jednu obavezu na sebe – da ćete nas o tome informisati blagovremeno. Vi ste jedan od ljudi koji je trasirao, ili kreirao politički put Ivice Dačića. Mogli ste da prepoznate i da znate koliki su njegovi gabariti, kvaliteti i potencijali da ovakav izveštaj uradi, odnosno da se sa problemom koji Srbija objektivno ima suoči na adekvatan način.
Opominjem vas da je prošlo tri minuta.
Sada ću da završim. Pošto neću da zloupotrebljavam govornicu, ukoliko treba, javiću se, ali je neukusno tretirati bilo čiji izlazak za ovu govornicu kao opstrukciju. Ako bude potrebe, javiću se.
Gospodin Slađan Mijaljević, a zatim gospođica Nataša Jovanović.
Poštovane dame i gospodo, predsedništvo, mi smo danas došli da radimo po drugom dnevnom redu, međutim, dočekao nas je jedan izveštaj koji je u nama izazvao, zaista, ozbiljne emocije, izveštaj koji je, kada smo ga, maltene, ovlaš pogledali, protumačen kao vrlo tendenciozan, čak i ciničan. Da sa nekog mitinga, ili događaja gde je upotrebljena tolika prekomerna sila, čak sa pokušajima ubistva, na kraju, i ubistvom, odnosno pokušajima koji su doveli do smrti jednog čoveka, dobijemo jedan ovako infantilan izveštaj, koji ne bi mogao čak ni decu od pet-šest godina da ubedi u ono što piše, zaista je i tužno i ružno. Udariti jednog čoveka takvom snagom da mu oduzmete život, to je, prosto, neverovatno. To je varvarstvo i neograničeno divljaštvo. Bavim se 30 godina borilačkim veštinama i nadobijao sam se udaraca i udaraca, i to od vrlo stručnih i kompetentnih ljudi. Hvala Bogu, vidite da sam živ i zdrav. Možete zamisliti kojom je snagom taj divljak udario čoveka od 40 godina da mu pukne crevo u stomaku. Znači, postoji određena brutalnost, koja je inspirisana, najverovatnije, spolja. Od koga? Podsetiću vas na jednu rečenicu koju je rekao predsednik Srbije dva-tri dana posle tog mitinga: "Pohvaljujem rad policije". I da nisu on ili njegovi čauši podstrekači i inspiratori rada, ovakvog ''zlorada'' policije, ta rečenica dovoljno govori da je on na sebe preuzeo odgovornost za sve ono što su uradili. Svaljivati krivicu samo na šest policajaca, koji su po ko zna kom osnovu stavljeni ovde, vrlo je smešno, tužno i ružno. Znači, tamo je bar 50 policajaca primenilo ili prekoračilo silu koja im po zakonu pripada, ali ljudi koji su komandovali i odobravali moraju da snose odgovornost za ono što su uradili. Podsećam da se vaša šarena koalicija non-stop zalaže i priča da je za neku Evropu, za neke evropske integracije, za neke evropske zakone. Non-stop čujemo ovde pozive na toleranciju. Šta smo doživeli, da se kroz ovaj izveštaj opravdavaju sredstva vaše tolerancije! Obučeni policajac, nahuškan, palica, suzavac i gumeni metak. Da li su to sredstva tolerancije? Na šta to liči?
Opominjem vas da je prošlo tri minuta.
S vama na čelu ove države, daleko smo mi od Evrope, što se i iz mnogih drugih stvari vidi. Da zaključim, onima kojima tolerancija počiva na topuzu, demokratija smrdi nečoveštvom.
Gospodo narodni poslanici, da vas obavestim da će sednica Odbora za pravosuđe i upravu biti održana u 14,30 u Plavom salonu, odmah po završetku sednice Zakonodavnog odbora. Gospođica Jovanović.
Gospođo predsedniče, dame i gospodo narodni poslanici, javljam se po članu 238. Poslovnika, koji uređuje odnos Narodne skupštine prema drugim institucijama van naše zemlje i reguliše status narodnih poslanika u određenim međunarodnim delegacijama. Kao što vam je poznato, mi koji smo izabrani s naših izbornih lista i mi srpski radikali s Izborne liste "SRS - dr Vojislav Šešelj" učestvujemo u radu Parlamentarne skupštine Saveta Evrope. Mislim da je moja dužnost da vas upoznam, pred početak redovnog zasedanja Parlamentarne skupštine Saveta Evrope, jer mi predstavljamo državu Srbiju, ovaj parlament, da je preda mnom Rezolucija koja je, u okviru monitoring procesa, pretočena u više tačaka, kroz tekst koji se nalazi ispred mene, koji će državu Srbiju pred poslanicima sledeće nedelje, tačnije, u četvrtak, da predstavi, kroz izvestioce monitoringa, na određeni način. Želim da vam kažem da su ovo alarmantne stvari koje pišu u tekstu Rezolucije. Gospodin Todorović, gospođa Radeta i moja malenkost, kao predstavnici SRS-a u okviru srpske delegacije, učinićemo sve da se određeni paragrafi i određene tačke iz ove rezolucije brišu. Naime, oni koji nas posmatraju, a to su vajni dušebrižnici iz EU, pa i Saveta Evrope, a to je produžena ruka, oni koji nisu pokazali ni volju ni spremnost da učine nešto dobro za srpski narod, naprotiv, kroz stalne pritiske, ucene i, zaista, veliku štetu koju su nam naneli svih ovih godina, pa i unižavajući parlamentarni proces u našoj zemlji, tako što su uvek pronalazili neke koji će slepo da ih služe, da ih kupuju i da im budu produžena ruka, sada od nas traže da prihvatimo nešto protiv čega se, upravo, borimo i na šta ukazujemo od jutros, od početka zasedanja. Traže da promenimo Ustav, Ustav Srbije, koji je najširim konsenzusom donet pretprošle godine, Mitrovdanski ustav da menjamo, zato što Savet Evrope, odnosno monitoring grupa, smatra da u Srbiji treba da se uspostavi tzv. imperativni mandat, što znači da će tako, institucionalno, kroz promenjeni Ustav i zakone, i ne samo to nego i zakona o lokalnim izborima i lokalnoj samoupravi, da se otvori jedna široka pijaca kupovine narodnih poslanika, što sada imamo kroz ovu tajkunsku saradnju odmetnute grupe iz SRS-a.
Opominjem vas da je prošlo tri minuta.
Ne samo to, nego jasno stavljaju do znanja... Pazite, nije u pitanju Savet ministara EU. Završiću, gospođo Đukić-Dejanović, mada je ovo, zaista, nešto gde osećam, pre svega, moralnu odgovornost, jer sve kolege moraju da bude upoznate s tim šta nas čeka. Oni traže od nas da ispunimo apsolutno sve, i u zakonodavnoj oblasti, i sve što traže, a naročito da isporučimo Ratka Mladića i Gorana Hadžića, za šta verujem da se nikada neće desiti i da časni general Mladić, koji je časno branio Republiku Srpsku, zna šta mu valja činiti. Dakle, ne samo to, već su taksativno nabrojani zakoni koje treba da donesemo. Šta to, u stvari, govori? Govori da Parlament Republike Srbije ne odlučuje ni o čemu. Ako mislite da mi imamo neki visoki demokratski potencijal, grdno se varate, jer mi sami sebi ne uređujemo ni dnevni red. Nekoliko zakona koji su na sutrašnjem zasedanju, upravo su proistekli iz ove rezolucije, baš od početka do kraja, slovom napisani kako treba da izgledaju, sve dalje, sve na putu tzv. evropskih integracija, koje, naravno, nikada neće da se dese. To je šarena laža, to je obmana. Oni, u pravom smislu reči, naš narod, a, pre svega, narodne poslanike tretiraju kao podanike. Mi srpski radikali to ne želimo da budemo. Mi ćemo, kao odgovorni ljudi, jer nas je narod poslao u Narodnu skupštinu da štitimo interese i radnika, i seljaka, i penzionera, i onih koji su na najvišim funkcijama u nekim institucijama u zemlji, da kažemo da mi to ne želimo. Bar ćemo kroz te amandmane da pokušamo da dignemo svoj glas i da branimo dostojanstvo Srbije. Evo, završiću sledećim. Nasuprot toj ponižavajućoj rezoluciji, posle monitoringa, mi želimo, kao delegacija, da podržimo Konvenciju koja će zaštititi negovanje starih srpskih tradicija i veština koje su imale srpske zanatlije. Uostalom, profesor Rakić i grupa studenata s Pravnog fakulteta, u vreme dok smo predsedavali u Savetu Evrope, na najbolji mogući način su pokazali kakvo je, zapravo, pravo lice i slika dostojanstvene Srbije. Hvala.
Zahvaljujem. Određujem pauzu do 15,30 sati. Molim šefove poslaničkih grupa da u 15,15 budu kod mene, na jednom kratkom dogovoru. U pola četiri nastavljamo rad. [[Posle pauze, 15,50]] Prelazimo na 1. tačku dnevnog reda: – PREDLOZI ODLUKA O PRESTANKU FUNKCIJE I IZBORU ČLANOVA SAVETA NARODNE BANKE SRBIJE Primili ste Predlog odluke o prestanku funkcije članu Saveta Narodne banke Srbije, sačekajte samo trenutak, Predlog odluke o izboru članova Saveta Narodne banke Srbije i Predlog odluke o izboru člana Narodne banke Srbije, koji je podneo Odbor za finansije. Podsećam vas da, prema članu 160. stav 3, shodno članu 94. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Pošto ukupno vreme rasprave za poslaničke grupe iznosi pet časova, konstatujem da je vreme rasprave, po poslaničkim grupama, sledeće: Poslanička grupa SRS-a – jedan sat, 10 minuta i 48 sekundi; Poslanička grupa Za evropsku Srbiju – jedan sat, 33 minuta i 36 sekundi; Poslanička grupa DSS - Vojislav Koštunica – 25 minuta i 12 sekundi; Poslanička grupa "Napred Srbijo" – 22 minuta i 48 sekundi; Poslanička grupa G17 plus – 28 minuta i 48 sekundi; Poslanička grupa SPS - JS – 18 minuta; Poslanička grupa LDP-a – 15 minuta i 36 sekundi; Poslanička grupa Nova Srbija – 10 minuta i 48 sekundi;Poslanička grupa manjina – osam minuta i 24 sekunde i Poslanička grupa PUPS-a – šest minuta. Molim poslaničke grupe, ukoliko to već nisu učinile, da odmah podnesu prijave za reč, s redosledom narodnih poslanika. (Iz sale: Po Poslovniku.) Htela bih da vas obavestim da ćemo po ovoj tački dnevnog reda raditi do završetka tačke. Izvolite. Samo da vas obavestim da je predstavnik LDP-a po ovoj tački Slobodan Maraš. Izvolite, po Poslovniku, gospođa Vjerica Radeta. Ovo su bila praktična obaveštenja, dobili ste odmah reč. Izvolite.
Dame i gospodo narodni poslanici, gospođo Slavice Đukić-Dejanović, pretpostavljam da znate da narodni poslanik po Poslovniku dobija reč odmah kada je zatraži. Nemojte da pokušavate da ne primećujete da se poslanici SRS-a javljaju po Poslovniku. Javljam se na osnovu članova 225. i 226. Poslovnika Narodne skupštine. Podsećam vas, predsedniče Narodne skupštine, kao i sve narodne poslanike skupštinske većine, da je narušen rad ovog parlamenta, da je narušen ugled Parlamenta Srbije i da mi očekujemo već izvesno vreme da vi reagujete, ali ne tako što ćete da arlaučete, nego tako što ćete da pogledate Ustav, član 102. stav 2. I, da vas podsetim da u Narodnoj skupštini mogu da budu samo oni narodni poslanici koji su izabrani na parlamentarnim izborima. Mi smo imali listu, odnosno 78 narodnih poslanika izabranih sa Liste SRS - dr Vojislav Šešelj, čiji je nosilac i prvi na listi – dr Vojislav Šešelj. U međuvremenu, jednoj grupi narodnih poslanika, koji danas nisu narodni poslanici, već su građani, vi ste, gospođo Đukić-Dejanović, dozvolili da sede ovde u klupama, čak i da učestvuju u raspravi, umesto da ste ih, ako već hoćete i volite da ih gledate, poslali gore, na galeriju, kao zainteresovane građane, da nauče nešto o parlamentarizmu. Ovde je u pitanju jedno od najvećih krivičnih dela, a to je krivično delo prekrajanja izborne volje građana, krivično delo krađe mandata. U neka bolja vremena, u ovom parlamentu je postojao opšti konsenzus da se ne dozvoli da se trguje mandatima, da mandati pripadaju onoj stranci, odnosno onoj političkoj grupaciji koja ih je na izborima osvojila. Vi, očigledno, zaboravljate na tu praksu, zaboravljate na Ustav Republike Srbije i dozvoljavate da se ovde nastave nedemokratski principi, kao što su bili oni vaši, glasanje iz Bodruma, pa prodaja mandata stranci Bogoljuba Karića, koja nije uopšte učestvovala na izborima, pa ste sada dozvolili da 19 mandata poslanika SRS-a preotmu neke secikese, lopovi, kriminalci, nemoralni, nečasni ljudi, jer da sve to nisu, ne bi imali obraza da ovde sede i da nas gledaju...
Opominjem vas da je prošlo tri minuta...
... i da slušaju ono što ćemo danas i ubuduće da im govorimo, sve dotle dok se vi, gospodo, pre svega, vi ''žuti'', čiji je predsednik učestvovao u neuspelom pokušaju puča u SRS-u i preotimanju mandata, ne uzmete u pamet i ne shvatite da 78 mandata pripada isključivo SRS-u, čiji je predsednik dr Vojislav Šešelj.
Reč ima gospođica Nataša Jovanović, posle toga, Aleksandra Janković. Htela bih samo da dam objašnjenje u vezi s prethodnim izlaganjem. Narodnom poslaniku koji želi da govori o povredi ovog poslovnika, predsednik Narodne skupštine daje reč nakon završenog izlaganja prethodnog govornika. U konkretnom slučaju, ja sam bila taj govornik i onog momenta kada sam završila svoje izlaganje, dala sam vam reč, gospođo Radeta. Izvolite, gospođice Jovanović.
Gospođo predsedniče, znam da imate u vidu parlamentarnu praksu i višestranačje Srbije, praktično, od trenutka kada su održani prvi višestranački izbori, 1990. godine. Poznajući vas dugi niz godina, ne mogu a da ne kažem da ste uvek bili osoba koja zastupa demokratska prava i načela, a naročito u trenutku kada ste vi iz SPS-a na svojoj koži osetili udar tadašnjeg dosovskog režima, kada je jedna šačica, instruisana u trenutku kada se spremalo ubistvo Slobodana Miloševića u Haškom kazamatu, predvođena Branislavom Ivkovićem, napravila nekakvu fantomsku poslaničku grupu ovde. Moram da vas podsetim na vreme kada smo, pre svega, predsednik naše stranke prof. dr Vojislav Šešelj, branili Ustav i demokratski poredak ove zemlje, svaki put kada bi taj nesrećni Branislav Ivković izlazio, onako paradno, pošto zakopča jedno, pa drugo dugme, i namesti kravatu. Neodoljivo me podseća na jednog neidentifikovanog ovde, koji se od jutros pojavljivao; isti manir, ista odela, iste skupocene stvari, isti elitizam, odjednom, kod onih ljudi koje, kako bi kod mene u Šumadiji, u Kragujevcu rekli – do juče kuče nije imalo za šta da ujede. Gospodo, vama je to možda smešno, ali ja ću da vas uputim na to da pročitate specijalno izdanje lista ''Velika Srbija''. Za razliku od vas iz DS-a, mi ništa ne krijemo. Sasvim smo otvoreni ljudi, otvoreni za naše članove, koje neki pokušavaju ovih dana da obmanu, da ih ucenjuju i time prave krivična dela, naročito pritiskom koji vrše na odbornike SRS-a. Vidim kako su u Kragujevcu prošli, ko bos po trnju. Lepo je juče zasedala Gradska izborna komisija, odlučila jednoglasno da se tim bivšim i sada već isključenim članovima SRS-a oduzmu mandati koje je stranka dobila na našoj izbornoj listi, a da se dodele časnim i poštenim ljudima, koji su sledbenici ideje i programa koji mi u Srbiji negujemo proteklih 18 godina. Razumem vas, vi ste članovi stranke koja ima takvu ideologiju, pozivate se na predratne demokrate, negujete tu tradiciju, ali ne razumem kako posmatrate, a među vama ima ljudi uglednih, iz struke, osobe koje se preko noći promene, promene svoju ideologiju, a uz to se enormno obogate za proteklih par godina, i to ne baš slučajno, nego kada je lider stranke u zatvoru. Onda se čudite nama, koji smo pošteno, voljom građana Srbije, na izborima zaradili te mandate i što, držeći se slova Ustava i zakona, to tražimo. Gospođo Kolundžija, ne razumem vas, vi ste za mene potpuni i legitimni predstavnik vlasti i DS-a i uvek ću tako da vam se obraćam, bez obzira na to što smo mi na suprotnim stranama u ideološkom smislu i što smo mi vama opozicija.
Opominjem vas da je prošlo tri minuta.
Zamislite kada bi se sada neka šačica instruisala oko vas i – plaćaj, Beko, Mišković, ne znam ni ja ko, tajkuni Srbije, i pojavi se jedna grupa, pa kaže – mi nismo više vaši, mi smo sada napredna demokratska stranka. Kako biste reagovali? Da li vi znate za onu čuvenu izreku da batina ima dva kraja? Nemoguće je da tako posmatrate stvari.
Opominjem vas – vreme.
Pored vas sedi jedan od ljudi koji za sebe kaže da je ekspert Ustavnog prava, Boško Ristić. Kolega Ristiću, izađite i recite zašto vi ne štitite Ustav i zašto se tako ponašate kada je u pitanju krađa izborne volje građana, krađa poslaničkih mandata SRS? Vi ste bili i član RIK-a. Molim vas, gospođo Đukić-Dejanović, da se ne javljam drugi put. To je uvredljivo za građane Srbije. Malopre ste pročitali da SRS nema 98,30 minuta, koliko nam pripada po planu Poslovnika, po kome se vreme raspoređuje. Vi ćete nekim osobama koje se lažno predstavljaju, predvođene jednim od njih, koje su napravile krivična dela (nije im to deda ostavio u amanet, da nose poslaničke mandate kako hoće), da dozvoljavate da izlaze za skupštinsku govornicu, a da za to vreme časni ljudi, srpski radikali i građani koji su glasali za nas to gledaju u direktnom prenosu. Gospođo Kolundžija, to tako ne može. Recite onome ko je instruisao toga da bude njegova desna ruka, ili kako ga već tretira, a pitanje je dana kada će ga pustiti niz vodu, recite Borisu Tadiću da se prevario i da smo mi srpski radikali, zaista, tvrd orah i krupan zalogaj. Štitićemo do kraja izbornu volju građana i verujte da nećemo da popustimo. Naši mandati moraju da budu vraćeni SRS-u i da uđemo u normalne demokratske parlamentarne tokove u Srbiji. Bez toga je to kraj. Onda ćete svi da gazite Ustav, da ga bacate u blato, da radite što god hoćete, da se poigravate sa sudbinom ljudi. To mora da se završi u našu korist, jer je tako želeo narod, tako su građani odlučili na izborima. Hvala.
Zapravo, ovde je bilo postavljeno nekoliko pitanja. Što se tiče potvrđivanja mandata, vi znate da ih mi, zaista, potvrđujemo, ali niti oduzimamo, niti dajemo mandate. To rade druge institucije i instituti, odnosno Odbor, RIK i sudovi. Onog momenta kad bilo kakav predlog vezan za oduzimanje ili potvrđivanje mandata stigne u Skupštinu, staviću ga na dnevni red. Drugu mogućnost nemam. Što se tiče vremena, član 94. kaže da je ukupno vreme rasprave u načelu za poslaničke grupe pet časova, a da se vreme iz stava 1. raspoređuje na poslaničke grupe srazmerno broju narodnih poslanika koji čine te poslaničke grupe. Dakle, i vreme i odnos prema mandatima imamo u skladu sa Poslovnikom. Izvolite, imate reč, gospođo Janković.
Povreda Poslovnika, čl. 225. i 226. Kao i kolega Pejčić, koji je o tome govorio u prepodnevnom delu izlaganja, zamoljena sam od predstavnika Udruženja boraca sa Kosova i Metohije iz 1999. godine da vas informišem da ti ljudi sede već osmi dan u štrajku glađu ispred Vlade Srbije. Danas ih je mnogo više. Tu nisu samo borci, tu su ranjenici i roditelji. Znači, svi ljudi koji su učestvovali u ovim ratovima, koje, navodno, nismo vodili i koji ostaju nevidljivi za većinu Vlade. Znači, premijer Cvetković, dok je bio ministar finansija u Vladi premijera Koštunice, obećao je istim ovim ljudima da će dobiti naknade. No, šta je to u ljudskom biću što ga vodi tome da više ne prepozna te ljude? Verovatno je odgovor – funkcija. Od kako je na funkciji premijera, nije udostojio ove ljude ni da ih pogleda, ni da primeti njihovo prisustvo, već u svom udobnom i dobro zagrejanom automobilu prolazi pored njih ''kao pored turskog groblja'', kako oni kažu. Vrlo je neobično da premijer jedne proevropske vlade reaguje na ovakav način, tim pre što proevropski orijentisani ljudi vrlo dobro znaju da Evropa štiti, čak, i pse lutalice. Taman da osam dana ispred Vlade stoje neki psi, leže na trotoaru, verovatno bi se nešto preduzelo. Ovi ljudi ostaju potpuno nevidljivi. Vi ste dobili listu njihovih zahteva. Oni ne traže ništa drugo nego da budu uvaženi kao što su uvaženi i neki drugi borci, koji su, verovatno, kampanjski nagrađivani zato što su glasali za snage ove "semafor koalicije". Prosto, oni traže vladavinu prava i jednakosti za sve. U međuvremenu, 14. avgusta je bilo negde 3.000 ljudi ispred Vlade, dežurni ministar Rasim Ljajić je predstavnike ovih boraca primio u svom stanu i obećao im da će nešto preduzeti. Do sada je preduzeto samo to da se formira komisija koja će napraviti predlog zakona o finansiranju boraca. Znači, pare nisu dobili, mogu da pojedu taj papir. Inače, rok da se formira, da se napravi taj predlog zakona je šest nedelja. Očigledno se sve odugovlači. Ono što je veoma važno jeste da zakonski rok i ovaj slučaj, praktično, zastarevaju 24. marta 2009. godine. Vi ste koleginica, imate psihijatrijskog iskustva, pre svega ste lekar i, verovatno, znate kakve su posledice štrajka glađu. Među tih sedam štrajkača nalaze se ljudi koji su više puta ranjavani, kojima ovo nije prvi put da pokušavaju nekako da dođu do ostvarenja svojih prava. Pretpostavljam da bi elementarna ljudska empatija nalagala da za te ljude nešto uradimo. Mi smo ovde udobno zavaljeni u ove fotelje, klimatizovani, ne primećujemo da je kiša napolju.
Opominjem vas da je prošlo tri minuta.
Ti ljudi se nalaze u uslovima koji nisu primereni ni životinjskom svetu. Pošto su oni, očigledno, nevidljivi, zamolili su me da vama poklonim jednu majicu, jer ako vi, kao druga osoba po važnosti u Srbiji, ponesete tu majicu, možda će premijer Cvetković imati više sluha za njihove zahteve, a možda će i Tadić, kad dođe iz Njujorka, pogledati ove ljude ili će, eventualno, svom kumu Šutanovcu prišapnuti da se pozabavi borcima. Ako vam majica, kojim slučajem, bude velika, biće problema, zato što su oni počeli sa XL majicama, a završili su sa S. Nadam se da će ova da vam odgovara.
Gospodin Nenad Konstatinović, po Poslovniku.
Poštovana predsednice, ukazujem na povredu člana 103. Poslovnika, u kome se kaže da govornik može da govori samo o pitanju koje se nalazi na dnevnom redu. Dnevni red je započeo, prva tačka je otvorena. Zarad javnosti, koja, verovatno, ne može da shvati o čemu mi ovde raspravljamo ceo dan, ponoviću da je prva tačka dnevnog reda Predlog odluke o prestanku funkcija i izboru članova Saveta NBS. Umesto toga, poslanici SRS-a raspravljaju o svojim problemima, o problemima unutar SRS-a i mi celog dana slušamo razne izgovore za ono što je po sredi, a to je zaostavština SRS-a. Ovde se, očigledno, radi o borbi unutar ljudi iz SRS-a. To nam je objasnila poslanica Radeta i poslanica Nataša Jovanović, da njih zanima to da li će Skupština Srbije oduzeti nekome mandat ili neće. Ne može Skupština Srbije da oduzima nikome mandate. Mandati poslanika u ovoj zemlji su slobodni. Oni mogu da ih povere, eventualno, ukoliko hoće, nekoj političkoj stranci. Nijedna ostavka, kao što je predsednica rekla, nije došla u Skupštinu Srbije. Skupština Srbije ne može nikoga, ko je poslanik, da stavlja na balkon i da ga tera da gleda s balkona. To sam vam rekao i na Administrativnom odboru i zamolio vas da ne pretite nijednom poslaniku. Svi poslanici su jednaki, svih 250, svi imaju ista prava i ne možete nikoga proterivati na balkon i vršiti pritisak da vladajuća većina krši Ustav, krši zakon i nekom oduzme mandat. Druga stvar oko koje raspravljamo sve vreme, a to se ne prikazuje u medijima. SRS traži određene pozicije u odborima, zato što više nema 78 poslanika, ima 18-19 manje i mora doći do promene u odborima. Ne može SRS imati onoliko predsednika odbora koliko je imala ranije. Mislim da to ni za koga u ovoj sali nije sporno. Ne možemo mi arbitrirati kome će pripasti koje mesto u odborima. O tome će odlučiti Skupština, kada dođe ta tačka na dnevni red Skupštine. Ne možemo mi ovde da odlučujemo ko će biti predsednik kog odbora – o tome odlučuje svaki odbor za sebe. Zato vas molim da pustite da dođemo i do tačaka dnevnog reda koje će se odnositi na odbore, a kada dođu neke ostavke u Skupštinu, ako ikada dođe neki poslanik i poželi da da ostavku, raspravljaćemo o tome. Još jedna stvar mi nije jasna, a to je – kako smo tako brzo zaboravili ovaj izveštaj od jutros?
Opominjem vas zbog vremena koje ste prekoračili. Vodite računa o tome, molim vas.
Celo pre podne smo slušali o Izveštaju policije, a više nema reči o Izveštaju policije. Sada ste pokazali šta je ono što je vama jedino važno – to su funkcije u odborima, mesta predsednika odbora i nasilno oduzimanje mandata pojedinim poslanicima.
Ima reč gospodin Dragan Todorović.
E, pa dobro, napokon su karte počele da izlaze na sto. Sada mi više ništa ne treba da pričamo. To je potpuno sada očigledno. Što se tiče nas, mi nismo imali nikakvu dilemu. Mi ne raspravljamo, uopšte, o problemima unutar stranke. Mi problema unutar stranke nemamo. Ja znam da ste vi hteli da ih imamo, ali nemamo. Ali, nećemo da vam dozvolimo da se ovako "principijelno" ponašate. Ja ću vas podsetiti da ste vi uvek na ovakav način koristili neke koje ste mogli da upotrebljavate i zloupotrebljavate, od Baneta Ivkovića, pa, pre toga, poslanika Vuka Obradovića, pa redom, Velimira Ilića. Kada god ste mogli, vi ste bili principijelni i tvrdili da mandat pripada poslaniku. Kada god je bio problem sa vašim poslanicima, podnosili ste ostavku, trčali u pisarnicu, ko će pre da podnese, da li vi ostavku ili poslanik da je povuče, tako da nas nemojte da ubeđujete u to. Što se tiče SRS-a, da mi tražimo funkcije ili mesta u odborima, ne, ne tražimo. Ne tražimo ni jedno više, ni jedno manje, nego koliko nam pripada – sedam mesta predsednika odbora i sedam mesta potpredsednika odbora. Mi smo imali od 2003. godine korektan dogovor o tome kako su mesta u odborima raspoređivana. To je bilo sve do ovoga momenta, kada imate i onaj deo koji će, u trenutku kada vam bude zatrebalo, da vam vrati uslugu. Sada pokušavate da tu loptu prebacite, prvo, na celu opoziciju, odnosno to da prikažete kao problem unutar SRS-a. Ne, mi tražimo samo ono principijelno što je važilo u prethodnoj raspodeli, i ništa drugo. Mi nemamo nikakvih mogućnosti da vas na to nateramo. To je stvar vaše volje, da li hoćete ili nećete da poštujete te principe. Nećete, pa, vi imate većinu i nije nikakav problem. U svakom odboru imate većinu i, što se mene tiče, svih 18 mogu da budu predsednici odbora – mi nećemo reći nijednu jedinu reč. Ali, nećemo vam ni dozvoliti da vi određujete ko će biti predsednik kog odbora. Jer, znate dobro, i vi i svi ostali koji su do sada učestvovali u razgovorima, kako su se odbori delili. Administrativni odbor je pripadao najjačoj političkoj stranci.
Prošlo je tri minuta vašeg izlaganja.
Završavam. Vi tražite da se glasa u Administrativnom odboru. Nema nikakvih problema, glasajte u svim odborima. Uopšte, to nije problem, glasajte i kako budu izglasali članovi Administrativnog odbora, tako će biti, i to nije nikakav problem.
Ima reč gospođa Nada Kolundžija, pre vas, pa ćete vi posle.
Uvažena predsednice, predsedništvo, dame i gospodo narodni poslanici, mi, nažalost, opet postajemo žrtva rešavanja jednog problema koji s ovom skupštinom nema nikakve veze. Isterivanje nečijeg kaprica i raščišćavanje nekakvih unutrašnjih odnosa, koji sa Skupštinom i sa dnevnim redom nemaju nikakve veze, a, posebno, to nema veze s onim što je interes građana Srbije, a to je – da ova skupština usvoji zakone koji su jako važni za ostvarivanje cilja –stavljanja na belu šengensku listu. Dakle, radi se o tome da se od nas traži da se umešamo u jednu brakorazvodnu parnicu i da za jednu stranu obezbedimo pripadanje svega što je stečeno u tom braku. Mi to niti hoćemo da radimo, niti hoćemo da se mešamo u to. Za nas je to unutrašnja stvar. Za nas je činjenica da u ovom parlamentu postoji još jedna parlamentarna grupa i, kao što smo poštovali svaku parlamentarnu grupu, tako poštujemo činjenicu da postoji još jedna parlamentarna grupa, da je broj poslanika u SRS-a sada manji nego što je bio i da je postojao osnovni princip po kom smo se dogovarali kada su odbori u pitanju. Još jednom ću ponoviti. Ceo današnji dan ne možemo da mrdnemo po dnevnom redu zato što je SRS odlučila da pokaže sopstvenu pobedu u odnosu na drugi deo radikalne stranke, time što će uzeti ono što oni tvrde da im pripada. Da bih objasnila kako smo dolazili do svih dogovora, reći ću sledeće. Na sastanku šefova poslaničkih klubova, mi smo se dogovarali o tome koliko, procentualno, predsednika odbora daje opozicija, koliko pozicija i koji su odbori za koje predsednike daje pozicija, a koji su odbori za koje predsednike daje opozicija. Unutar opozicije su se dogovarali oko toga ko će, iz koje partije, biti na čelu kog odbora, a unutar vladajuće koalicije – ko će, iz koje stranke, biti na čelu kog odbora. Sada od nas traže radikali, ceo dan nam ne daju da mrdnemo po dnevnom redu, da uzmu odbore koje oni hoće, tvrdeći da im to pripada. Dakle, mi ne sporimo da ti odbori pripadaju opoziciji, ali ne pristajemo na to da budemo neko ko će u tome arbitrirati. Znači, nudili smo da se postigne dogovor – nećete da se postigne dogovor. Nudili smo da međusobno nađete rešenje – nećete ni to. Rekli smo vam – hajte, onda, idite na Odbor, pa neka Odbor odluči. Vi ne možete da tražite od nas da mi donosimo odluku u koju se nikada do sada nismo mešali i da zbog toga blokirate rad Skupštine.
Ima reč gospodin Saša Dujović, pa onda gospodin Dušan Mašić. Saša, nećete? Ima reč Branko Ružić.
Poštovana predsednice, poštovano predsedništvo, dame i gospodo narodni poslanici, reklamiram Poslovnik, član 101. U više navrata je ovde pominjan, u raznoraznim kontekstima, SPS. Nakon pokušaja da otpočnemo raspravu o tačkama dnevnog reda oko kojih su se šefovi poslaničkih grupa u prethodnoj nedelji dogovorili da su nesporne, da možemo, mirne duše, da ih raspravimo i izglasamo na način na koji žele poslanici, došli smo, napokon, do jasne situacije da shvatimo šta je, u stvari, pozadina čitave ove priče. Jutros je to bio Izveštaj Ministarstva unutrašnjih poslova, zatim razlike i nijansiranje radikalske politike između dve opcije koje su se sada razmimoišle, a sada, na kraju, dobili smo konačnu potvrdu od predstavnika SRS-a šta je, u stvari, tema čitavog ovog dana i šta znači ovo zamajavanje, pre svega, građana Srbije. Nama je, naravno, kao predstavnicima parlamentarne većine, u interesu da imamo jednu argumentovanu, jaku, konstruktivnu opoziciju, koja će nam pomagati da vođenjem ovog parlamenta, samim tim, vođenjem države, doprinesemo da se država razvija i da krene napred. Međutim, došli smo u situaciju da zbog toga što postoji jedan očigledan problem, koji, izgleda, po mišljenju nekih, može jedino da se reši na izborima, sad, valjda, treba da raspišemo, zbog sukoba u SRS-u, izbore da bismo ustanovili ko je u pravu, ko će dobiti više, ko će da dobije mandate. Parlamentarna većina se nikada nije mešala, niti će se mešati u ono što je princip, a princip je da se, kada dogovorimo kvote za predsednike određenih odbora u Skupštini, mi iz parlamentarne većine, ni personalno, ni stranački ne mešamo u izbore koji dogovori opozicija. Na tom principu insistiramo i zbog toga ne želimo ni da arbitriramo u onome što se zove taj sukob, koji kod njih ne da tinja, nego je već, evidentno, prisutan. U svakom slučaju, očekujemo, bez obzira na to što svi mi ovde znamo da to tako funkcioniše, da i građani od nas čuju šta je, u stvari, pozadina ovog problema, da problemi nisu ni miting, ni nesrećni slučaj koji se desio na mitingu, da problemi nisu neke druge prirode, nego se koriste i zloupotrebljavaju te teme kako bi se ...
Molim vas, prekoračili ste vreme.
Izvinjavam se, samo još deset sekundi. ... kako bi se ovde nadgornjavali ko je u pravu iz te dve opcije SRS-a. Nije naš problem što nemate te blanko ostavke. Vi ste, ipak, jedna ozbiljna politička stranka i, s obzirom na to da ste na tome uvek insistirali, to je vaš problem i nemojte zamajavati nas, nemojte gubiti ... Lopove, prosto, ne utvrđuje Skupština, nego postoje organi koji se time bave. Ako želite, možemo i u Odboru da razrešimo to pitanje, ali mislim da je mnogo bolje da na korektan, demokratičan način, na sastancima šefova poslaničkih grupa, dogovorimo ono što je trenutno evidentno. Sigurno nećemo raspisivati izbore da bismo utvrdili koja opcija u SRS-a je u pravu. Zahvaljujem.
Gospodin Dušan Marić.
Dame i gospodo narodni poslanici, verovatno u ovoj sali nema nikoga ko se nije u svojoj praksi suočio s time da mu sud odbije neki akt, neku žalbu, uz obrazloženje da je žalbu uložio nakon isteka vremena koje je zakonom predviđeno. Danas je Okružni sud u Smederevu odbio jednu žalbu, uz obrazloženje da je podneta pre vremena. O čemu se radi? Kao ovlašćeni predstavnik SRS-a, 16. septembra, u Skupštini grada Smedereva, predao sam ostavke 14 odbornika SRS-a koji su u međuvremenu formirali odbornički klub ''Napred Srbijo''. Ostavke su bile sudski overene. Uz ostavke sam priložio overena ovlašćenja kojima odbornici ovlašćuju SRS da te ostavke aktivira bez njihovog znanja i saglasnosti i priložio sam sudski overene ugovore između SRS-a i odbornika, kojima oni svoje ugovore, svoje odborničke mandate poveravaju SRS-u. Znači, to sam predao u utorak, 16. septembra. Zatražio sam da, shodno članu 47. Zakona o lokalnim izborima, Skupština grada Smedereva te mandate vrati SRS-u. Po Zakonu o lokalnim izborima, član 46, Skupština grada Smedereva je bila dužna da na prvoj narednoj sednici donese odluku o prestanku mandata i dodeljivanju mandata novim odbornicima SRS-a. Prva sednica Skupštine grada Smedereva održana je u petak. Na toj sednici uopšte nije raspravljano o predlogu koji je podnela SRS, uz obrazloženje skupštinske većine da je predlog podnet tri dana pre zasedanja Skupštine, a po Poslovniku Skupštine grada Smedereva predlog je morao da bude upućen četiri dana pre sednice. Prva i osnovna stvar, Zakon o lokalnim izborima je stariji od pravilnika, od poslovnika bilo koje lokalne samouprave. To je prvo. Drugo, prekršen je Poslovnik Skupštine grada Smedereva. U tom poslovniku jasno piše da se predlozi koji se odnose na imenovanje, razrešenje i slično mogu dostaviti najkasnije do 48 časova pre održavanja sednice. Ja sam ovaj predlog dostavio 70 sati pre održavanja sednice. U skladu sa 49. članom Zakona o lokalnim izborima, mi smo u subotu, dan nakon što je Skupština grada Smedereva propustila da odlučuje o našem zahtevu, uložili žalbu Okružnom sudu. Žalba je u Okružni sud stigla u ponedeljak ujutru. Okružni sud je morao da donese odluku do srede u 14 časova.
Opominjem vas, prekoračili ste vreme. Reč ima gospodin Aleksandar Martinović.
Dame i gospodo narodni poslanici, mislim da nema većeg moralnog pada u politici nego kada nekoga ko sebe predstavlja političarem moderne desnice brane poslanici vladajuće koalicije koji su članovi Socijalističke internacionale. Ovde se ne radi o tome da poslanici SRS-a govore o nekom unutarstranačkom problemu. SRS je sva pitanja vezana za bivšeg zamenika predsednika SRS-a i poslanike koji su prešli kod njega rešila na svojim stranačkim organima. I, mi više stranačkih problema nemamo. Ovde se radi o tome da se dovode u pitanje osnovni principi demokratije i parlamentarizma. Zbog javnosti Srbije, moram da iznesem nekoliko činjenica. Mislim da će se s tim činjenicama složiti i poslanici vladajuće koalicije i poslanici opozicije. Mi smo na prvoj konstitutivnoj sednici Narodne skupštine Srbije u novom sazivu verifikovali mandate 250 narodnih poslanika. Svi narodni poslanici su dobili Izveštaj RIK-a o sprovedenim izborima 11. maja i u tom izveštaju se navode imena svih narodnih poslanika, pripadnika određenih političkih partija koje su učestvovale na tim izborima. U Izveštaju RIK-a nisam našao, možda nisam taj izveštaj dovoljno detaljno čitao, da je na izborima 11. maja učestvovala nekakva ''Napredna stranka'', ''Napredna Srbija'', ili već kako se ta grupacija sada naziva. Nezabeleženo je u demokratskom svetu da se u bilo kom parlamentu nađe neka poslanička grupa koja u vreme sprovođenja izbora, uopšte, nije imala svoju političku partiju. Zaista je nenormalno u političkom smislu da prvi članovi jedne nove političke stranke, stranke u osnivanju, budu narodni poslanici neke druge partije koja je učestvovala na izborima. Dakle, mi se susrećemo sa čitavim nizom paradoksa, na koje, naravno, očekujemo odgovor i mi, i narodni poslanici, ali i građani Srbije. Na sednici Administrativnog odbora koja je održana u ponedeljak, poslanici vladajuće koalicije, pre svega, poslanici iz DS-a, pokušali su, na jedan nevešt način, da budu advokati ovog samozvanog vođe nekakve nove ''Napredne stranke''. Ponovo se pokazalo nešto što smo već videli u istoriji. U istoriji srpskog parlamentarizma, krajem 19. veka, zaista je postojala jedna ''napredna stranka'', ali to je bila dvorska stranka kralja Milana. Ova nova ''Napredna stranka'', koja se sada formira na potpuno nelegalan i neustavan način, jeste dvorska stranka Borisa Tadića, tako da se istorija, nažalost, ponavlja. Ovde se radi o tome da su mandati SRS-a ukradeni. U Izveštaju RIK-a stoji da je SRS osvojila 78 mandata. Izborna lista se zvala Srpska radikalna stranka - dr Vojislav Šešelj. Građani Srbije su na izborima 11. maja odlučili svojom voljom da toj izbornoj listi dodele 78 mandata. Srpska radikalna stranka danas ne traži ničije tuđe mandate, ne tražimo da nam date mandate koje je osvojila DS ili SPS ili DSS, nego mandate koje smo osvojili na potpuno legalan način 11. maja.
Reč ima Goran Mihajlović.
Dame i gospodo narodni poslanici, uvaženo predsedništvo, javljam se na osnovu čl. 198. i 226. Poslovnika o radu Narodne skupštine, da bih gospodinu ministru za lokalnu samoupravu Milanu Markoviću postavio poslaničko pitanje. Naime, u Trsteniku je juče, 24. septembra, održana 4. redovna sednica Skupštine opštine Trstenik, na kojoj je...
Ne možete postaviti poslaničko pitanje.
Pozivam se na član 226 – narodni poslanik ima pravo da traži objašnjenje za ono što se juče desilo na sednici. Naime, došlo je do toga da je 4. vanredna sednica počela bez usvajanja zapisnika sa prethodne, 3. sednice. Tražili smo da se taj zapisnik usvoji, u protivnom će odluke biti nevažeće. Problem je u tome što je na prvoj sednici upućen jedan dopis Ministarstvu za lokalnu samoupravu, a uputile su ga poslaničke grupe Demokratske stranke, G17 plus i ''Našeg doma Srbije'' Radovana Radovića, jer, navodno, opštinski odbornici nisu dobili Poslovnik i Statut Opštine, a pravi razlog je taj što je na toj prvoj sednici većinu osvojila grupacija koju su činili SRS, DSS, NS, SPO i SPS. U međuvremenu je došlo do promene okolnosti, pa je na Srebrnom jezeru, u organizaciji jednog ministra iz Vlade gospodina Cvetkovića, održan nekakav sastanak, druženje, ne znam ni sam šta je bilo, i odjednom su se gospoda iz SPO-a i SPS-a predomislili i napustili koaliciju, osnovali su novu, tako da su juče preglasali ovu našu koaliciju i osnovali novu opštinsku vlast. Problem je u tome što je na nelegalan način održana ova sednica, bez usvajanja zapisnika sa prethodne. Mi sad šaljemo gospodinu Milanu Markoviću pitanje da li je i prva sednica nelegalna, gde smo imali većinu, a oni su tvrdili da je prekršen ovaj poslovnik i statut opštine? U tom kontekstu, tražimo odgovor na ovo pitanje, jer ako su bili ekspeditivni iz Ministarstva za lokalnu samoupravu i njima odgovorili za nekoliko dana, tražimo da budu tako ekspeditivni i sada i odgovore da li je moguće da odluke sa jučerašnje sednice budu legalne, a nije usvojen zapisnik, odnosno prekršen je član 71. Statuta opštine, po kome sednica Skupštine opštine ne može otpočeti ako se ne usvoji zapisnik sa prethodne sednice. Hvala.
Biće prosleđeno resornom ministarstvu. Za reč se javila Vjerica Radeta.
Dame i gospodo narodi poslanici, očigledno ste uredno pročitali najnoviji broj ''Velike Srbije'', stenograme sa Centralne otadžbinske uprave i više ne možete da izdržite, morali ste da reagujete, i to, moram da vam kažem, veoma neprimereno. Poslanici SRS-a su danas, u prepodnevnom delu, raspravljali o izveštaju neke komisije koja je formirana u MUP-u, koja je trebalo da utvrdi okolnosti povređivanja i smrti pokojnog Ranka Panića. Nikom od vas na pamet nije palo da učestvuje u raspravi kada smo o tome govorili. Sad kad smo pokrenuli jednu drugu temu, koja je interesantna ne samo za SRS, nego za ceo Parlament i za sve građane Srbije, koji moraju imati sigurnost kada izlaze na izbore, da znaju za koga glasaju i kome će pripasti mandati koje su opredelili prilikom svog glasanja. Vi sada kažete, gospođo Kolundžija, i gospodin Konstantinović, da mi ceo dan od jutros raspravljamo o problemu SRS-a. Dakle, mislite da je smrt pokojnog Ranka Panića problem SRS-a. Sramota je, gospodo, što to mislite, a pogotovo je sramota što to javno kažete. Dok smo o tome danas raspravljali, neumesno ste dobacivali, ali, s obzirom na to da je u pitanju takva tema, nismo želeli ni na koji način da povredimo porodicu pokojnog Ranka Panića, nismo obraćali pažnju na vaša dobacivanja. Vama je sve to bilo dosadno, vama se o tome nije raspravljalo. Sada ima ovde i nekih koji su se javili, verovatno, preplašeni formiranjem jedne nove poslaničke grupe u Parlamentu. Naravno, znamo ko je idejni tvorac ovoga što je pokušano u SRS-u, to jeste neuspeo puč Borisa Tadića. To je ovde lepo naslikano i napisano. Ovi koji su se osetili prozvanim, verovatno, razmišljaju da je, možda, Boris Tadić to uradio da bi neke zamenio nekima; sad je to problem o kojem vi morate da razmišljate. Baš zbog toga bi bilo pametnije da stanete na stranu zakona, na stranu Ustava. Ne pozivamo mi nikoga da stane na stranu SRS-a. Uz nas su građani Srbije, uz nas je Ustav, uz nas su zakoni. Već su krenuli i okružni sudovi da donose odluke u skladu sa zakonom i u skladu sa Ustavom. Bolje bi vam bilo svima da se pridržavate Ustava i zakona i da ne prebacujete lopticu u tuđe dvorište.
Marko Milenković ima reč.
Dame i gospodo narodni poslanici, ne znam, zaista, koja bi definicija najpreciznije definisala Izveštaj radne grupe Ministarstva unutrašnjih poslova o utvrđenim činjenicama i okolnostima pod kojima je došlo do povređivanja građana i pripadnika policijske službe, dana 29. jula 2008. godine u Beogradu, prilikom održavanja javnog skupa u organizaciji SRS-a, kako ste nazvali ovaj izveštaj. U Izveštaju navodite sve posledice policijske upotrebe prekomerne sile zbog naređenja prvog potpredsednika Vlade, ili predsednika Vlade, ili predsednika Republike, vi treba da nam kažete čijeg naređenja, te sukoba policije i ekstremnih grupa, a ne učesnika protesta, ali, svakako, ne utvrđujete okolnosti i činjenice koje su dovele do prebijanja građana i smrti Ranka Panića. Analiziramo li naslov i tekst koji sledi na 17 stranica, dolazimo do zaključka da je tema promašena. Tema je promašena, a adekvatan naslov bi bio – Konstatacija radne grupe o N.N. licima i utvrđenoj materijalnoj šteti. Da ste stavili ovakav naslov, mi ne bismo ni čitali tekst, ne bismo se sada bavili njime i strpljivo bismo sačekali pravi izveštaj, bez obzira na to što ovoliko kasnite s njim. Ovako, obmanjujete nas, obmanjujete javnost, bilans tragičan, jedan učesnik mirnog protesta ubijen. Da li je to demokratija zarad koje je Demokratska stranka došla na vlast 2000. godine? Da li je, svesrdnom vežbom, od tada do danas, sve to dovelo do nivoa prebijanja i ubijanja građana? Da li je to demokratija kojom ćete nas uvesti u EU? Da nije to, možda, bilo demokratsko batinanje i ubijanje sopstvenog naroda? Šta posle svega toga i ovakvog izveštaja, gde odgovorni ostaju zaštićeni, i šta mogu građani na ulicama da očekuju? Sigurnost i bezbednost sigurno ne. Da li treba da se pobiju svi neistomišljenici da biste nas uveli u EU? Budite sigurni da želja poslanika SRS-a nikako nije da vrše opstrukciju, već da vas nateraju da radite bolje, odgovornije, a, za početak, adekvatan izveštaj o nemilim događajima 29. jula bio bi vaš dobar potez na tom putu.
Zamolila bih, u skladu sa članom 100, da narodni poslanik navede koja je odredba Poslovnika, po njegovom mišljenju, povređena. Ako je citira, to ne ulazi u vreme. Dakle, da se podsetimo člana 100, pošto, očigledno, danas obilato svi koristimo ovu formu da izrazimo svoj stav. Reč ima gospodin Tomislav Nikolić.
Dame i gospodo narodni poslanici, neću, naravno, da odgovaram na svaku prozivku koja dođe od naših političkih suparnika. Ponekad moram samo da vas upozorim da mi ovo nismo uradili da bismo oslabili neku stranku, nego da bismo ojačali Srbiju i da nam je isključiva želja da Srbija napreduje i da mi u tome učestvujemo. Više nismo mogli da posmatramo sa strane i brojimo kolika nam je plata i koliki su nam putni troškovi. Zaista smo želeli da Srbiju povedemo napred i, videćete, vrlo brzo ćemo doći u poziciju da posle izbora o tome i odlučujemo. Jednu drugu stvar zaboravljate. Ove žalopojke o tome koliko je odbornika prešlo, samo govore o tome kolika je snaga Srpske napredne stranke. Možda će sudovi uzeti njihove mandate, ali to su ljudi koji se uopšte nisu bojali da kažu – idemo tamo gde je bolje, pa makar nam i uzeli mandate. O tome razmišljajte. Nije mandat SRS-a, nije mandat DS-a, mandat je nekog čoveka. Ustav poznaje narodnog poslanika, zakon poznaje odbornika, to su ljudi. Sva ta imena su bila na izbornim listama. Narod je gledao ko je na tim listama, tako da ne treba da vređate onoga ko više nije s vama i ko, možda, neće biti ni poslanik, ni odbornik. Borite se za to da, kao ni mi, nemate blanko ostavke. To je najbolje, da ne budete ničiji robovi, da ne odlučuju drugi o tome hoćete li biti poslanici ili odbornici, ako ste se za to već izborili. To je jedno. Drugo, ne zaboravite još jednu odredbu Zakona, o kojoj mnogo ne govorite. Niko ne može da vas natera da potpišete blanko ostavku na mandat koji još niste dobili. Svi ste vi potpisivali blanko ostavke kao uslov da se pred Izbornom komisijom pojavi vaše ime. Zakon kaže da samo odbornik može da podnese ostavku, a ne kandidat za odbornika, i vi to zaboravljate. Vi ste potpisivali ostavke kao kandidati za odbornike, kao kandidati za poslanike. Što se nas tiče, izražavajte svoje nezadovoljstvo, nije lako, ja to razumem. Neću da vas hrabrim time da će biti još poslanika u našim redovima od vas i da bar za još 10 žalim što nisu sa nama i vi vrlo dobro znate koji su to. Mi ćemo da nastavimo ovim putem. Ovako dalje nije išlo, a pogledajte malo efekte ovoga što radite ovih dana. Naš glavni suparnik biće Boris Tadić. Smenjivaćemo se na vlasti mi i oni, a vi gledajte gde ćete da budete.
Reč ima gospodin Prelić.
Dame i gospodo narodni poslanici, poštovana predsednice, kao poslanik SRS-a koji je obmanut i prevaren od Tomislava Nikolića da pređe ...
Hoćete li samo reći koji član Poslovnika?
Član 226. ...da priđem Poslaničkom klubu Napred, Srbijo, a nedvosmisleno je da Poslanički klub ima podršku ''žutog preduzeća'', to ste potvrdili maločas vašim izlaganjima, mislim da je sada apsolutno jasno svim srpskim radikalima i građanima Srbije šta je želeo da uradi Tomislav Nikolić. Želeo je da pocepa i rasturi SRS, u čemu nije uspeo, niti će uspeti. Svaki pravi srpski radikal bi vratio mandat stranci, jer je to pošteno, moralno i dostojanstveno. Tomislav Nikolić kaže da je svaki poslanik vlasnik mandata, a baš nas je on učio suprotno i tvrdio da niko nije vlasnik mandata, pa ni on i ostali funkcioneri SRS-a, bez obzira na funkciju koju zauzimaju i koju imaju u SRS-u. Bez obzira na političko opredeljenje ili trenutno neopredeljenje i razmišljanje, to je pokazao i generalni sekretar SRS-a kada je vratio mandat stranci. Sve ovo što sada pokušavaju da predstave javnosti, jednostavno, nije istina. Idu od grada do grada, od sela do sela, i lobiraju, pokušavajući da na prevaru odvuku članove SRS-a. Samo jedna informacija za sredinu iz koje dolazim, a to je opština Odžaci. Nijedan član SRS-a nije prišao novom poslaničkom klubu, niti će prići, jer je u toj opštini SRS osvojila na poslednjim izborima 45% glasova. To je dokaz da su ljudi, pre svega, čestiti i pošteni i to je razlog zbog kog sam otišao u središte stranke i vratio mandat stranci, kako dolikuje, bez obzira na posledice. Drago mi je zbog građana opštine iz koje dolazim, zbog rezultata koje smo osvojili, ali nikakav problem nemam da se vratim u lokal i da nastavim da radim u interesu SRS-a. Sve ovo što je danas izneseno ovde nije istina. Prava istina će izaći na videlo, a ja bih zamolio bivše kolege iz SRS-a, jer znam da im u venama teče radikalska krv, neka vrate mandat stranci, jer je to, pre svega, čestito i pošteno.
Prekoračili ste vreme, molim vas, privedite kraju.
Znaće to narod da ceni, a ovako će ih samo kazniti za postupke koje su uradili.
Gospodin Mirko Munjić.
Dame i gospodo narodni poslanici, čl. 225. i 226. Poslovnika. Čuli smo ovde da ima dosta advokata, dosta ''drvenih'' advokata, da li samozvanih ili po narudžbini, ne znam, pa ću postaviti jedno praktično pitanje, prvenstveno, gospođi Nadi Kolundžiji, a potom i nadležnim organima, od kojih tražim jasan i precizan odgovor, baš kao što će biti jasno i moje pitanje, a ono je sledeće. Kada bi se desilo da neko od poslanika novoformiranog poslaničkog kluba, u šta ne verujem, vrati mandat, ili se desi neki od razloga koje Zakon predviđa za prestanak mandata, sa koje liste bi bilo popunjeno to mesto? Želim da mi odgovorite na to pitanje. Ja sam pravnik po struci, ali hteo bih da mi to vi odgovorite, sa koje liste bi bilo popunjeno to mesto. Mogu vam reći, sve ovo oko vas i sa vama podseća me na onu priču o točku. Znate onaj šinski točak, s onim parošcima, pa je onaj gornji parožak uvek gore, na suncu, uvek je obasjan suncem, a vi, izgleda, preferirate da ste vi to sada, trenutno. Ali, gospodo, taj točak se okreće. Onaj koji je bio na suncu, eto ga sutra u blatu. Polako se vi približavate vašem blatu, a mi smo se našeg oslobodili. Hvala.
Zahvaljujem. Gospodin Boško Ristić.
Dame i gospodo narodni poslanici, poštovana predsednice, poštovano predsedništvo, reklamiram član 103. Poslovnika o radu Narodne skupštine. Podsećam sve narodne poslanike i predsednicu da su poslanici dužni da govore o temi koja je na dnevnom redu ovog zasedanja. Smatram da je u interesu građana Srbije da narodni poslanici govore o temi koja je na dnevnom redu. Moram da podsetim i sve one koji su zloupotrebili ovu govornicu, a želim da predsednica Narodne skupštine upotrebi svoja ovlašćenja u skladu s Poslovnikom i dovede ovu skupštinu u radno stanje. Podsećam vas koje su teme na dnevnom redu. Pre svega, mi imamo 70-ak zahteva za razrešenje nosilaca pravosudnih funkcija koji su ispunili uslove za penziju i koji 2 godine primaju platu koju plaćaju poreski obveznici ove zemlje, a to su milionske sume. Na desetine njih to prima svakog meseca, a mi se ovde bavimo temama koje su čisto unutarstranačka pitanja. Pored toga što neki žele da izbegnu činjenicu da se ovde radi o unutarpartijskom razračunavanju, ovde Srbija plaća ceh tog unutarpartijskog razračunavanja. Ostavite vaše razmirice za vaše lokalne odbore. Neće građani Srbije da prebrojavaju vaše članove, ko gde prelazi tokom noći, uz pritiske ili uz tuču, ili neka druga strana silom zadržava svoje mandate. Ovde smo čuli da se pozivate na odluke okružnih sudova koji su donosili ovakve ili onakve stavove u vezi s odborničkim mandatima. Ukoliko su poslanički mandati sporni, možete da ih štitite na isti način kao što štitite odborničke mandate u lokalnim samoupravama, ali tome nije mesto pred Narodnom skupštinom. Zato apelujem na sve vas da se vratite na temu dnevnog reda, jer tema dnevnog reda jesu zakoni koji su veoma važni za kvalitet života građana Srbije. To je preduslov za oslobađanje građana Srbije od obaveze pribavljanja viza, da mogu slobodno da se kreću svuda po Evropi i po svetu. Isto tako, građani Srbije imaju pravo da svoja građanska prava štite na najkvalitetniji mogući način, da pravosuđe bude slobodno, nezavisno i oslobođeno onih koji ne rade već 2 godine, a primaju preko 100 hiljada dinara plate u sudovima i tužilaštvima u Srbiji, iako stoje zahtevi za njihovo razrešenje. Prema tome, učinite da građani Srbije žive bolje, da sudovi i tužilaštva budu efikasniji, kvalitetniji, da ne bude više nameta na poreske obveznike i na ove građane koji podnose teret tranzicije. Nemojte da im poslanici Narodne skupštine dodatno otežavaju život; mi smo tu da im rešavamo probleme i da im omogućimo bolji i kvalitetniji život. Zato apelujem na predsednicu Skupštine da privede ovaj rad na sednici dnevnom redu. Hvala.
Zahvaljujem i molim poslanike da mi pomognu da sugestiju gospodina Ristića, zaista, zajednički realizujemo. Gospodin Srđan Milivojević, izvolite.
Poštovano predsedništvo, poštovana predsedavajuća, dame i gospodo poslanici, poštovani građani Srbije, pre svega, vama se obraćam, na današnjem dnevnom redu sednice Skupštine Srbije je Predlog odluke o prestanku funkcije i izboru članova saveta NBS. Razumem da smo morali da dođemo tek do ove tačke dnevnog reda, pa da saznamo da ste vi iz SRS-a kandidovali najgore ljude na poslaničkoj listi, da ste za predsednika Srbije kandidovali izdajnika i slugu tajkuna, ali mi nećemo učestvovati u vašoj brakorazvodnoj parnici. Meni je žao što se radikalski ''Titanik'' nasukao i što vi sada sedite u čamcima za spasavanje, vrebajući svoju ledenu santu, ali, gospodine Todoroviću, molim vas da se upristojite, sedite u Skupštini Srbije. Ako ne poštujete mene, poštujte ovaj grb Srbije. Zbog tog grba su ljudi ginuli. Dakle, građani Srbije, DS i koalicija Za evropsku Srbiju će smoći snage da ovu tačku dnevnog reda privede kraju. Nas očekuje nova sednica, na kojoj ćemo raspravljati o zakonu o zaštiti podataka o ličnosti, o zakonu o zaštiti državne granice. Znam da nekima nije sveta državna granica i zato ovo rade. Raspravljaćemo o zakonu o strancima, o zakonu o odgovornosti, i to sve iz razloga što mi nećemo na ''Titanik'', mi hoćemo na evropski brod. Hoćemo da razvijemo evropska jedra, da ugledamo evropski svetionik i da, zaista, vas koji ste jako namučeni, građane Srbije, povedemo putem sigurnosti i stabilnosti. Mi nećemo ovde braniti ni Tomislava Nikolića, niti vas iz SRS-a, to je unutrašnje pitanje SRS-a i vi imate pravo da učestvujete u tome. Samo ću vas podsetiti da se sve vaše liste na lokalnim izborima zovu SRS-Tomislav Nikolić i dan-danas, do današnjih dana. Dajem vam reč, mi ćemo naći snage da ove tačke dnevnog reda usvojimo, da upristojimo rad ovog parlamenta i da se ne bavimo unutarstranačkim stvarima radikalskog ''Titanika'', već da se bavimo evropskim zakonima i boljim životom građana. Hvala.
Reč ima gospodin Dragan Todorović, izvolite.
Dame i gospodo narodni poslanici, javljam se po članu 103. stav 2. Izgleda da je ona primedba da će Poslaničkiklub "Napred, Srbijo" da se popuni još nekim poslanicima istinita. Više nemam dilemu o tom pitanju. Da neke stvari, ipak, razjasnimo. Znate, uopšte, u životu, šta god da radite, birate način kako ćete to da radite. U principu, teško da možete da nađete neku sredinu kada su ovakve situacije. Taj put može biti častan ili nečastan. Mi možemo da tvrdimo i jedno i drugo, da budemo ostrašćeni, da imamo razloga zbog čega to tvrdimo, ali glavni sudija svega toga su građani Srbije, koji će imati prilike da o tome kažu svoju reč. Navešću vam jedan od primera, navešću vam Čedomira Jovanovića i njegovu stranku. Nikada se neću slagati s Čedomirom Jovanovićem, apsolutno, ni sa njegovim političkim stavovima, ni sa njegovim načinom vođenja politike, ali kada je u pitanju način kako je Čedomir Jovanović izborio za sebe uvažavanje, onda tu nemam dilemu. Znate, Čedomir Jovanović je pokušao u sopstvenoj stranci da se izbori za svoje stavove. Da li je u pravu ili nije, to ja ne znam, niti hoću da o tome govorim. To su odlučili članovi DS-a. On nije dobio većinu, osnovao je svoju stranku, korektno i pošteno učestvovao na izborima i on je za mene uvaženi poslanik. Postoje oni drugi, koji, čak, kažu za odbornike – nisu oni došli da bi zadržali mandate, nego ih uopšte ne pogađa što će im mandati biti oteti, oni će ostati u ovoj novoj stranci. Što to ne pokažu primerom i poslanici? Valjda, prvi među jednakima to treba da pokaže? Valjda je to časno, ako će desetine ljudi da ostane bez svojih mandata, a neki i bez radnih mesta, a neki da grickaju platu. Neke stvari se ne uklapaju. To je ovde osnovni problem, problem koji vi podgrevate, koji podržavate. Ističe mi vreme, jer sam prvenstveno mislio da se vama, gospođo Kolundžija, obratim, pa ću zadržati pravo da se ponovo javim po Poslovniku.
Zahvaljujem. Reč ima narodni poslanik Elvira Kovač.
Gospođo predsednice, poštovano predsedništvo, dame i gospodo narodni poslanici, reklamiram povredu Poslovnika, članovi 100, 103. i 104. Član 100. stav 1 – narodni poslanik je dužan da navede koja je odredba Poslovnika po njegovom mišljenju povređena, da je citira i obrazloži u čemu se sastoji povreda, s tim što može govoriti najduže tri minuta, pri čemu se ne računa vreme potrebno za citat. Poštovani građani, ako ste pratili današnju raspravu, verovatno ste primetili da najmanje 70 % poslanika koji su se ceo dan, od 10 sati i, evo, do 17 sati, javljali po Poslovniku, uopšte nije navelo koji je član Poslovnika povređen, a kamoli obrazložilo kakva je povreda u pitanju. Član 103, nekoliko poslanika vladajuće koalicije je reklamiralo povredu ovog člana, stav 1 – govornik može da govori o pitanju koje je na dnevnom redu. Još jednom bih želela da naglasim da je danas trebalo da prisustvujemo sednici koja se sastoji od četiri tačke. Nažalost, mi smo još uvek kod prve tačke, a to je Predlog odluke o prestanku funkcije i izboru članova Saveta Narodne banke. One koji su pažljivo slušali ovu raspravu, verovatno su čuli da za ovih pet-šest časova, možda, ni 10-15 minuta nismo raspravljali o predloženim članovima. Želela bih, ispred Poslaničkog kluba manjina i SVM-a, da apelujem na sve poslanike, bez obzira na to što u raznim medijima izjavljuju da ne zloupotrebljavaju govornicu, da ne blokiraju rad Parlamenta, da apelujem na njih da, zaista, razmisle o tome šta rade. Ovo nije ni vreme, ni mesto za međustranačke sukobe, ne znam kako da kažem, unutarstranačke ili međustranačke sukobe. Morate to da rešite vi, vladajuća koalicija. I neki predstavnici opozicije se zaista trude da dovedemo u red Narodnu skupštinu. Nisam još pročitala član 104. stav 1. i zašto sam ga reklamirala – narodni poslanici su dužni da poštuju dostojanstvo Narodne skupštine. Verujte da cela ova situacija oslikava ceo Parlament, da ljudi, zaista, misle da smo neozbiljni. Kao deo vladajuće koalicije, SVM i Poslanička grupa manjina, izražavamo veliko žaljenje što smo, što se tiče bele šengenske liste, od 44 potrebna zakona usvojili samo dva. Ne možete nas više kritikovati, niti da Vlada ne šalje ove zakone. Znate da je u skupštinsku proceduru stiglo 15-20 potrebnih zakona i da smo za sutra već planirali sednicu da bismo počeli raspravu o osam zakona. Slažem se da ne može sednica da se ubrza i slažem se da nam je potrebna dobra opozicija, koja će dobrim amandmanima poboljšati zakone, slažemo se da radimo i produženo. Znači, treba nam dobra opozicija, koja će dobrim amandmanima...
Vreme, gospođo Kovač.
.... koja će argumentovanim stavovima, eventualno, da kritikuje to što joj se ne sviđa. Hvala.
Reč ima gospodin Milorad Krstin, a potom gospodin Jadranko Vuković.
Dame i gospodo narodni poslanici, meni je žao što sada Tomislav Nikolić nije tu, jer je počeo sa pričom da narodni poslanici ne treba da daju blanko ostavke, da je to greška. Svedok sam, od ovih 78 narodnih poslanika SRS-a-dr Vojislav Šešelj, da kada sam otišao u kabinet, tj. kod sekretarice Bube da potpišem blanko ostavku, čl. 225. i 226, član 101. stav 2, izašao je Tomislav Nikolić i pitao ko još nije potpisao. Buba je rekla – Srboljub Živanović. Daj mi ovamo, brže, gde je. Pozvala ga je. Pitao ga je Tomislav Nikolić – gde se nalaziš? Verovatno je odgovorio da je u restoranu, ili je bio u restoranu. On je rekao – dabogda ti bio ovo zadnji zalogaj. Evo, to je čovek koji ne kune, čovek koji ne voli da ga kunu, a niko ga ne kune, čovek koji je uputio kletvu uvaženom narodnom poslaniku; tada je bio zamenik predsednika SRS-a i šef poslaničke grupe. Hvala.
Molim narodne poslanike da koriste članove 225. i 226. Poslovnika u skladu sa sadržinom i suštinom, odnosno intencijom teksta: ''Narodni poslanik ima pravo da bude obavešten o svim pitanjima potrebnim za vršenje funkcije narodnog poslanika. Radi potpunijeg obaveštavanja, narodnim poslanicima se redovno dostavljaju službene publikacije Narodne skupštine i informativni i dokumentacioni materijali o pitanjima koja su na dnevnom redu sednice Narodne skupštine i o drugim pitanjima iz delokruga Narodne skupštine.'' ''Narodni poslanik ima pravo da traži obaveštenja i objašnjenja od predsednika Narodne skupštine, predsednika odbora Narodne skupštine, ministara i funkcionera u drugim republičkim organima i organizacijama, o pitanjima iz okvira prava i dužnosti ovih funkcionera, iz nadležnosti organa na čijem se čelu nalaze, a koja su mu potrebna za ostvarivanje funkcije narodnog poslanika''. Molim vas da se pridržavate člana 225. i člana 226. kada se pozovete na njih. Reč ima Jadranko Vuković.
Dame i gospodo narodni poslanici, javljam se po Poslovniku, član 226. Gospodin Ružić me je inspirisao da tražim obaveštenje od ministra Dačića. Znači, dogodila se krađa. Kao građanin i član SRS-a, prijavljujem da su N.N. lica upala u stranku i pokupila dokumentaciju u kojoj su bile ostavke Poslaničke grupe SRS-a. Tražim obaveštenje zašto ministar Dačić ne reaguje. Ako ovo nije istina, neka hapsi mene. Ako je istina, neka hapsi lopova. To je što se tiče krađe. Gospođo Kolundžija, ovde ste pričali o nekim unutrašnjim stvarima u stranci. Kažu da je gospodin Ristić ekspert za pravo. Verujem da je tako, ali imamo pravne norme, imamo moralne norme. Gospođo Kolundžija, pričamo o moralu. Da li je moralno da vi ovde štitite lopove? Zašto vam ovo kažem? Gospođo Kolundžija, zapamtite, dokazaćemo vam da ste vi umešani u ovaj lopovluk, vaša poslanička grupa i vaš predsednik. Pročitaću vam samo jednu rečenicu koju je izgovorio gospodin Nikolić na Centralnoj otadžbinskoj upravi. Gospodo, molim vas da saslušate, ovo je vezano za vas, gospođo Kolundžija, sa predsednikom Tadićem: ''Para imam dovoljno za ceo život''. Zašto je vezano za vas? Iz vaše kase je dobio pare i to ćemo dokazati, gospođo Kolundžija, pa ćemo videti onda moralne vrednosti. O tom lopovluku pričam. U zemlju bih propao da vi mene ovde branite, da sam na Tominom mestu. Srpskog radikala da brani Nada Kolundžija, ''žuta'', iz DS-a!
Reč ima gospodin Milan Avramović.
Dame i gospodo narodni poslanici, kao doskorašnji đak Tomislava Nikolića, imam više nego moralnu dilemu da izađem i da pročitam ono čemu me je lično naučio gospodin Nikolić. Sada ću vam dati obaveštenje iz jedne dnevne novine.
Možete reći koji je član Poslovnika povređen.
Gospođo predsedavajuća, u kom članu Poslovnika piše da na samom početku izlaganja moram da obavestim koji je član u pitanju? Znači, član 226, nije problem da obavestim Narodnu skupštinu po kom članu sam izašao. Dakle, ''Kurir'', 19. maj 2005. godine: ''Lider radikala Tomislav Nikolić kao da nije bio mnogo potresen što ga je napustio poslanik. On je dodao da novim ustavom treba propisati da predlagač izborne liste raspolaže mandatima, kako bi se sprečilo da stranke uđu u Skupštinu kupovinom mandata''.
Tema.
Ponoviću ako niste čuli. Druga stvar koja je veoma važna, kada je u pitanju moral i kada su u pitanju krađe, nije bitno koje vrste krađe, i krađe mandata, obavezno se pronađu pojedinci i izađu za ovu govornicu.
Sadržaj o kome govorite ne ide u prilog povredi Poslovnika. Molim vas da prilagodite sadržaj izlaganja povredi Poslovnika i članu na koji ste se pozvali.
Izvinjavam se, ako nije problem da nastavim i da mi vreme vratite na početak. Dakle, kada je u pitanju krađa, nije važno koje vrste, obavezno se pronađu pojedinci iz DS-a, da li je u pitanju krađa mandata ili krađa neke druge vrste, ali poslanici DS-a za govornicu moraju izaći. Onda se pronašao čuveni Boško Ristić da odbrani ''jadnog i nevinog'' Tomislava Nikolića. Sada ću da vam pročitam šta su moralne vrednosti samog Tomislava Nikolića, kojima je on mene naučio u prethodnom mandatu. Kaže ovako Tomislav Nikolić: ''Nijednom političaru u Srbiji ne odgovara da poslanik raspolaže svojim mandatom. Da li je SRS osvojila 82 poslanička mesta? Mi toliko moramo da imamo svakog časa. Da li je osvojio Bogoljub Karić neko poslaničko mesto? Nije. Pa, odakle mu? Ovo je prosta stvar, ali, ovo je fundamentalno pitanje za Srbiju. Na prekretnici smo. Ne bih se odricao morala. Koliko god imate loše mišljenje o političarima, insistirajte na tome ko je od njih moralan, a ko nije.'' Dosadašnje ponašanje šefa novoformirane poslaničke grupe dovoljno govori o moralu i o njegovim učenicima, koji, na sreću, nisu pošli njegovim putem. Hvala.
Ne znam kome je bilo postavljeno pitanje, tako da ne mogu da vam dam odgovor. Reč ima Ćelović Ferzo.
Dame i gospodo narodni poslanici, poštovano predsedništvo, izašao sam da govorim, na moju žalost, u ovom kontekstu. Bio bih mnogo srećniji da sam se prvi put javio i izašao za govornicu u nekom drugom kontekstu. Naravno, ne smeta mi što sam se javio i u ovom kontekstu. Mi ceo dan, pogotovo od 11. juna, od konstituisanja do danas...
Samo ćete reći član Poslovnika.
Reklamiram povredu člana 103. Poslovnika: ''Govornik može da govori samo o pitanju koje je na dnevnom redu'', a u vezi sa članom 104: ''Narodni poslanici dužni su da poštuju dostojanstvo Narodne skupštine i dužni su da se drže dnevnog reda''. Mi danas nikako da pređemo na dnevni red, da raspravljamo o dnevnom redu. To je krucijalna potreba građana Srbije. Dolazim iz sredine koja očekuje od ovog parlamenta da nastavimo ono što smo, bar, elementarno usvojili u vezi sa Sporazumom o pridruživanju i Gasnim aranžmanom i da ova država može normalno da radi. Da li vi znate koliko ima siromašnih, nezaposlenih, raseljenih, rasturenih u Srbiji, koliko građana Srbije ispašta jer nema dovoljno sredstava za elementarni život, da školuje decu, da se leči? Sve je to zadatak narodnih poslanika. Verujte mi, ono što sam do sada gledao na televiziji o Skupštini Srbije, u proteklom periodu od 18 godina, nisam verovao da se nešto ovako događa u ovoj skupštini, gde smo poslati da omogućimo građanima Srbije da bolje žive. Meni je žao što vi, gospodo iz SRS-a i opozicije, građanima Srbije i vašim biračima onemogućavate, ovakvim postupcima i načinom, da normalnije i bolje žive. Hvala.
Ima reč narodni poslanik Vjerica Radeta. Izvolite, gospođo Vjerice.
Dame i gospodo narodni poslanici, reklamiram član 1. stav 2. Poslovnika Narodne skupštine i član 104. Član 104. reklamiram zbog izlaganja gospodina Milivojevića, na koje je trebalo, gospođo Slavice Đukić-Dejanović, da reagujete. Gospodin Milivojević je rekao, pretećim tonom, da će oni naći načina, ne znam koji oni, da zaustave narodne poslanike da govore i da pređu na neki dnevni red. Pošto je ovakvu izjavu nedavno u javnosti dao, u medijima, i Dragan Šutanovac, a vi niste reagovali, ja sam se jako uplašila i, ne znam, plašim se da Šutanovac, zaista, ne izvede vojsku na poslanike SRS-a. Vi ne reagujete kada nam poslanici prete. Kada je u pitanju član 101. stav. 2, to se odnosi na raspravu gospodina Boška Ristića koji je ovde izneo dve velike neistine. Prvo je rekao da je za današnju sednicu predložen dnevni red sa zakonima koji treba da nas vode na šengen listu. Međutim, to nije tačno. Danas je na dnevnom redu trebalo da budu: Predlozi odluka o prestanku funkcije i izboru članova Saveta NBS; Predlog odluke o izboru zamenika Zaštitnika građana; Predlozi odluka o prestanku dužnosti nosilaca pravosudnih funkcija i Predlog odluke o imenovanju zamenika sekretara Narodne skupštine Republike Srbije. Što se tiče tih zakona o kojima pričate, za koje tvrdite da će nas odvesti na belu šengen listu, trebalo bi da kažete građanima Srbije da su narodni poslanici jedan deo tih zakona dobili pre dva dana i da ste nameravali, tj. još uvek nameravate, da objedinite raspravu, da biste narodnim poslanicima onemogućili da ulože amandmane na te zakone. To je istina. Onda ste, kolega Ristiću, rekli da, svojim učestvovanjem u raspravi, vršimo opstrukciju. Nikada neću dozvoliti, niti bilo ko od srpskih radikala da ono što mi radimo ovde nazovete opstrukcijom, ma šta vi o tome mislili. Mi, dakle, samo radimo u skladu sa Poslovnikom. Dalje ste rekli da su na dnevnom redu i Predlozi odluka o prestanku dužnosti nosilaca pravosudnih funkcija koji su pre godinu ili dve dana podneli zahtev da im prestane funkcija, da oni primaju plate i da mi tako nanosimo štetu građanima Srbije. Pitanje broj jedan je sledeće: Zašto je to čekalo dve godine? Kada to bude na dnevnom redu...
Prekoračili ste vreme. Gospođo, završite svoje izlaganje.
Samo još jednu rečenicu da kažem. To ću onda da pitam gospodina Dulića. Vi ste na Odboru, gospodine Ristiću, kada je kolega Jojić pitao, što se tiče ličnih dohodaka – jesu li onog momenta kada su označili, sa danom prestanka funkcije, oni dobijali i lične dohotke, ovo je stenogram, rekli da je to apsolutno. Znači, oni koji se razrešavaju na lični zahtev, kojima prestaje funkcija na lični zahtev, nisu primali lične dohotke, osim u tih mesec dana dok nije odlučeno po njihovom zahtevu. Jeste li lagali onda, ili ste lagali danas?
Ima reč gospodin Dragan Šormaz, neka se pripremi gospodin Todorović.
Javio sam se dosta ranije, ali, eto, tako je. Javio sam se po članu 104, da bih reagovao na ono što je govorio gospodin Ristić, a i kolega Milivojević, posle njega, u jednom delu. Znači, tu priču kako postoje dobri poslanici koji žele da vode Srbiju u Evropsku uniju i oni loši koji to ne žele možete još neko vreme da koristite, ali, čini mi se da vam se sužava prostor i da imate sve manje i manje vremena da to pričate. To, prvo, nije tačno, barem što se tiče poslanika DSS-a. Ako neko to misli, neka se ogradi i kaže na koje poslanike misli, a ne da kaže – poslanici opozicije, jer smo i mi poslanici opozicije. S druge strane, potpuno je besmisleno da tako nešto kažete, jer je većina tih zakona bila i u prošlom sazivu predata i bila je u skupštinskoj proceduri. Zašto ih Oliver Dulić nije stavio na dnevni red? On je bio predsednik Skupštine, iz DS-a, zašto ih nije stavio na dnevni red, zašto tada o tim zakonima nismo raspravljali i zašto ih nismo izglasali? Jer, šta vi očekujete sada – da vam mi pomognemo? Sapleli ste se, niste nas poslušali po pitanju SSP-a. Ne da nema ratifikacije SSP-a u Evropi, nego nema, čak, ni Trgovinskog sporazuma. Upozoravali smo da će to da se dogodi i sada ste tu doživeli fijasko, brod vam je, zvao se ''Titanik'' ili ne, tu probušen. Inače, ''Titanik'' je bio evropski brod. Znate vrlo dobro da je bio engleski brod, proizveden u Irskoj, ali tada je bila to Britanija. S druge strane, ne možete da kažete da vas mi u tome kočimo. Ne možete to da kažete, to nije tačno. Mi to ne radimo. Kada govorite, govorite precizno i jasno. To je isto kao što je i predsednica sada pokušala da član 226. podvede, kada se pozovete na njega, da morate da govorite u okviru tačke dnevnog reda. Ni to nije tačno. Pročitajte ga, to je najbolji član u Poslovniku. Najbolji je, jer pokazuje koliko je Srbija demokratska zemlja i ne treba nikada da bude promenjen, ko god bio na vlasti, ko god bio opozicija. Naravno da ne treba da se zloupotrebljava, ali niko ne može da zabrani poslaniku da postavi pitanje i da traži informaciju, to jasno piše u članu 226. Jasno piše i meni ne znači, odnosno ne piše kad. Pročitajte, ne piše da je pod poslaničkim pitanjem. Pročitajte član 226, to ne piše. Ali, mene interesuje zašto je Dinkić ućutao. Došao Šojgu, Dinkić ućuta. Šta mu je bilo? Od čega je izgubio vazduh, šta je, od čega je izgubio glas? Šta bi sa svim onim što je govorio? Ko može meni da zabrani da ja to pitam? Mene to interesuje. Pričate o evropskim integracijama. A šta vam je juče rekao MMF?
Prekoračili ste vreme, opominjem vas.
Šta vam je MMF rekao o pitanju fiskalne i budžetske politike – vi ste vlast koja Srbiju ne vodi ka Evropskoj uniji? Vi ne znate Srbiju da vodite ka Evropskoj uniji i to pokazujete svakog dana. Samo deklarativno pričate, ali ste spremni da radite samo ono što je u interesu koalicije, da biste ostali na vlasti, a ne ono što je potrebno Srbiji. Zahvaljujem.
Ja sam, bukvalno, pročitala i član 225. i član 226. Poslovnika. Ako imate primedbu... Vi to hvalite, sadržaj, to je u redu. Ima reč gospodin Todorović, a zatim gospođa Kolundžija.
Da bih striktno poštovao Poslovnik, kazaću da se javljam po članu 101, deo prvog stava, koji kaže – ukoliko pogrešno protumači njegovo izlaganje, narodni poslanik na koga se izlaganje odnosi ima pravo na repliku. Takođe, i stav 2: ''Ukoliko se uvredljivi izrazi odnose na poslaničku grupu, odnosno političku stranku čiji narodni poslanici pripadaju toj političkoj grupi, u ime poslaničke grupe pravo na repliku ima predsednik poslaničke grupe''. Gospođo Kolundžija, ja sam hteo odmah posle vašeg izlaganja da izađem i da vam skrenem pažnju na neke stvari koje uporno pokušavate da praktikujete u Narodnoj skupštini, da zamenjujete teze, jer su to neke stvari koje vas uče na određenim seminarima, kako biste prebacili loptu u tuđe dvorište i dezavuisali građane Srbije. Izašli ste i rekli da SRS koči Srbiju da dođe na belu šengen listu. Do pre nekog vremena ste govorili da SRS koči Srbiju da ne uđe u Evropu, da se ne usvoji Sporazum o stabilizaciji i pridruživanju. Ratifikovan Sporazum, vi došli u Brisel, a oni vas oduvali da ne znate gde se nalazite. Umesto da raspravljate o odgovornosti onih koji zamajavaju Srbiju osam godina putem u Evropu, vi sad našli – bela šengen lista. Koga vi obmanjujete? Tvrdite ovde kako je to stvar koju treba da reši opozicija, kako piše u Ustavu, zakonu, a šta ste uradili 2001. godine? Po kom ustavu i zakonu ste 46 poslanika isterali iz ove skupštine? Ukupno u to vreme, kada je Boško Ristić bio predsednik Administrativnog odbora, Skupština je imala 346 poslanika. Nije vas brinulo koliko se tada izdvaja za plate poslanika, a sad ste, navodno, zabrinuti zato što ovi koji treba da budu razrešeni primaju plate. Kako se ne sećate vremena kada su neke stranke koje nisu bile parlamentarne postajale parlamentarne? Sećate se, G17, pa ''Snaga Srbije'' Bogoljuba Karića. Sad ću da vas podsetim. Neko je sa ove govornice rekao da je u Skupštini Srbije počela politička prostitucija i da Skupština Srbije lični na stočnu pijacu, ali vi danas te zdušno branite. Nekako menjate vaš odnos, onda kad vam odgovara, vi ste za jedno, a kad vam ne odgovara, onda ste za drugo. Znate, istine radi, morate da vodite računa da mi nismo zaboravni, da pamtimo dosta toga.
Gospođa Nada Kolundžija ima reč.
Uvaženo predsedništvo, gospođo predsednice, dame i gospodo narodni poslanici, javljam se po članu 103, u kome se kaže da je narodni poslanik dužan da se drži tačke dnevnog reda. Mi nismo ovde na Centralnoj otadžbinskoj upravi i apsolutno nas ne interesuje ni Šešelj, ni Toma Nikolić u vašim unutrašnjim raspravama. Dakle, mi smo ovde zato što imamo vrlo jasne tačke dnevnog reda i ja vas molim, gospođo predsednice, da strogo počnete da primenjujete Poslovnik. Mi nećemo reklamirati povredu Poslovnika, tražeći da se o tome izjašnjavamo, zato što znamo da vam je vrlo teško da u ovakvim okolnostima vodite ovu skupštinu. Imamo puno razumevanje za vaše napore, ali vas molim, jer to od nas očekuju građani Srbije, da radimo po dnevnom redu, a oni koji imaju partijske rasprave i moralne rasprave o tome da li je neko bio do juče najbolji a danas je najgori, to se nas ne tiče niti se to tiče građana Srbije. Dakle, molim vas, Poslovnik je vrlo jasan, poslanici moraju da govore o dnevnom redu, sem ukoliko je povređena procedura. Sve što se danas dešava ovde, teška je zloupotreba Poslovnika i, zapravo, zloupotreba procedure koja je propisana Poslovnikom. Još jednom vas, u ime građana Srbije, molim, i vas i sve narodne poslanike, da radimo ono zbog čega smo ovde, a vas, gospođo predsednice, da strogo primenjujete odredbe Poslovnika. Hvala.
Reč ima gospođica Nataša Jovanović. Molim vas da se držite Poslovnika.
Gospođo predsedniče, dame i gospodo poslanici, ne znam zbog čega se ljutite, kolega Ristiću, ja sam strpljivo sačekala i nisam izašla za repliku kada ste vi, još pre pola sata, govorili, iako sam se prepoznala u vašem izlaganju. Ali, nema problema, vi ćete dobiti mogućnost da govorite, ionako u analima skupštinskih zasedanja sve što ste rekli nije baš zabeleženo nekim sjajnim slovima. Rekli ste šta ste imali, nastavite dalje. Što se mene tiče, gospođo Kolundžija, moram da vam kažem da, zaista, niste u pravu. Vi ste predsednik stranke koja je na vlasti. Vaš predsednik stranke je, nažalost, predsednik države i vi ne možete da žmurite ni kao... Kažem – nažalost, zato što mislim da Boris Tadić, kao što misli, ubeđena sam, u ovom trenutku, i većina građana Srbije, ne radi dobro za interes građana Srbije. Ja ću se boriti protiv toga da on na takav način ponižava i narodne poslanike i vladajuću koaliciju, odnosno deo koji na to pristaje. To je njihovo pravo, ali ne želim da mene ponižava kao građanina, jer vaš odnos prema onome što se dešava danas u Srbiji je, u stvari, odnos Borisa Tadića. Ako vi danas u Srbiji, gospođo Kolundžija, malopre ste čuli gospodina Todorovića, imate situaciju da zasedaju opštinski parlamenti, da rade okružni sudovi, da postupaju po Zakonu o lokalnim izborima i donose presude u korist SRS-a, koja je podnosila liste na izborima za odbornike, kao i za narodne poslanike, ne možete da zažmurite pred tom činjenicom, iako ne živite u Kragujevcu, gde će se to, naravno, desiti već na prvom zasedanju Skupštine. Kolega Čikiriz iz Srpskog pokreta obnove, takođe, odnosno njegova stranka je aktivirala njegovu ostavku, on iz nekih svojih razloga, mi – zato jer smo obrisali, oduvali ove izdajnike iz SRS-a i predložili 10 novih kandidata. Ali, vi, gospođo Kolundžija, ne možete sada da tvrdite da se u Srbiji ne dešava ništa. Juče je bila sednica Skupštine opštine Jagodina. Tamo je legalno, legitimno, gospodin Palma je taj koji hoće da poštuje Zakon o lokalnim izborima, a vi ne želite da poštujete Ustav Srbije, zamenjena ona izdajnička isključena grupacija, koja je po instrukcijama, direktno, Tomislava Nikolića išla na razbijanje SRS-a. To je protivustavno i protivzakonito, gospođo Kolundžija. Da ste neko ko poštuje Ustav i Zakon, vi biste se do sada zapitali zašto je neko koga vi tretirate kao svog kolegu, a on, u stvari, nije ništa, ''jogi-letač'', marsovac, kako god da ga nazovete, sve je, samo nije narodni poslanik, u kameru priznao da je lopov, da je ukrao ostavke narodnih poslanika. Umesto da se to zapitate, kažete da živite u demokratskoj državi, hvali se Boris Tadić. Šta radi državni tužilac? Kako ta osoba do sada nije privedena? Kako istražni sudija ne radi svoj posao? Ko će da poštuje zakon i Ustav ove zemlje? Čula sam da je taj neko, ko je građanin Srbije, koji ima biračko pravo i glasaće tamo za neku Garašaninovu stranku na izborima, rekao – ne znam šta ih žulja kada sam bio samo kamenčić u cipeli SRS-a? Ma, nije bio ništa, nijedna trunčica, oduvan, nema ga više.
Reč ima gospodin Stevanović Dragan.
Dame i gospodo narodni poslanici, gospođo predsednice, reklamiram povredu člana 104. Poslovnika, koji kaže da su narodni poslanici dužni da poštuju dostojanstvo Narodne skupštine. Ono na šta se pozivam reklamirajući povredu jeste činjenica da se nekoliko poslanika skupštinske većine o svemu ovome što SRS danas pokušava da izvesti izrazila kao da je to zloupotrebljavanje skupštinske govornice. Naime, Skupština i skupštinska govornica služi za to da se raspravlja, da polemišemo i diskutujemo, a ono što je danas u ovoj skupštini prisutno – jeste zloupotreba poslaničkih mandata, zloupotreba i prekrajanje izborne volje građana. To je ono sa čim svi vi koji pripadate skupštinskoj većini treba da se suočite i da na Ustavom i zakonom predviđen način taj problem rešite. Ono što, takođe, danas, u principu, predstavlja narušavanje dostojanstva Skupštine, jeste i činjenica da predstavnici skupštinske većine izlaze za govornicu i lamentiraju nad sudbinom Srbije, kako ih, navodno, opozicija sprečava da Srbiju vode u evropske integracije i kako smo mi prepreka evropskom putu Srbije, a u proteklih osam godina imali su priliku da pokažu, da dokažu koliko su istinski privrženi evropskim vrednostima i sprovođenju principa Evropske unije i evropskih standarda.
Molim vas, reklamirate povredu Poslovnika, privedite sadržaj kazivanja reklamiranju Poslovnika. Nastavite.
Vratite mi taj minut. Gospođo predsedniče, reklamirao sam povredu član 104. jer su poslanici skupštinske većine obmanjivali i poslanike i javnost koja nas gleda na televiziji. Nemoguće je i nije tačno da SRS osporava ili brani da Srbija dođe na belu šengensku listu, kada zakone koje hoćete da usvajamo sutra šaljete dva dana pred zasedanje; tražite da ih usvajamo po hitnom postupku, a primenjivaće se za četiri, šest, devet meseci, ili godinu dana. U obrazloženje tih zakona stavljate da Srbiju očekuje da ispuni mnogo toga, da spremi u tehničkom i u svakom drugom smislu da bi bila moguća ... Gospodine Milivojeviću, izvinjavam se, jeste li mi vi rekli?
Molim vas, omogućite poslaniku da govori.
Prema tome, imali ste osam godina vremena da svoja evropska opredeljenja pokažete. Koliko ste strateških dokumenata nacionalnog karaktera usvojili? Koliko ste se i na kakav način bavili ispunjenjem, ili da kažem percepcijom značaja ispunjenja standarda u oblasti zaštite životne sredine? Gospodo iz ''žutog preduzeća'', ova država nema uređen katastar nepokretnosti. To znači da ne znamo gde su nam međe, ne znamo šta je privatno, a šta državno. Gospođo Čomić, ne izmišljam.
Molim vas, omogućite poslaniku da govori, a vas molim da privedete kraju.
Gospođo Čomić, drskost kojoj ste skloni kad sedite tu, uopšte vam ne stoji. Dozvolite mi da završim ovo što sam započeo. Ministar u vašoj vladi, za koju ste vi glasali, rekao je da će katastar o kome sam pričao Srbija dobiti tek 2010. godine. To znači da Srbija ne zna gde su joj međe, to znači da Srbija ne zna šta je privatno a šta državno ...
Prekoračili ste vreme za više od minut. Reč ima gospodin Maraš.
Poštovano predsedništvo, dame i gospodo narodni poslanici, javio sam se zbog povrede člana 104, a vezano sa članovima od 105. do 113, kao i člana 27. Gospođo predsednice, tužno je bilo gledati kako šef najveće stranke iz vladajuće koalicije mora da vas opominje i da vam govori da primenjujete Poslovnik u skladu sa zakonom, odnosno da primenjujete sve odredbe ovog poslovnika. Najveći krivac za ovo što se dešava u Skupštini Srbije danas i što se dešava proteklih meseci nije opozicija, nije problem koji ima SRS ili novonastala stranka, odnosno poslanička grupa. Nimalo ne uživam, niti želim sve to da slušam, ali njima je omogućeno da se tako ponašaju u ovoj skupštini. Njima je omogućeno da pokušaju da isteraju pravdu u koju veruju, i jednoj i drugoj poslaničkoj grupi. Najveća krivica je na šefici Nadi Kolundžiji, šefici Poslaničke grupe ZES. Sada ću vam reći zašto. Zato što niste obezbedili kvorum od 126 poslanika danas, da se objedini rasprava, zato što ste neodgovorni, zato što ste krenuli, gospođo predsednice, ne znajući koliko imate poslanika, da glasate o nečemu o čemu niste mogli da glasate, jer nemate 126 poslanika. Umesto da pričamo o nečemu za šta se zalažemo i mi i vladajuća koalicija, kad kažem mi, mislim na LDP, dolazimo u situaciju da slušamo ovo ceo dan i da nakon deset sati, ili koliko časova već, izađe šefovica Poslaničke grupe DS-a i kaže predsednici Skupštine – molim vas, pridržavajte se Poslovnika. Najveća krivica je na vašoj i na njenoj strani. Mi ne dolazimo u priliku da kažemo neke stvari, gospođo predsednice. Nas, sigurno, interesuje zbog čega ne može, npr., da dođe na dnevni red deklaracija o položaju Narodne skupštine u procesu prijema Srbije u punopravno članstvo u Evropskoj uniji? Nas interesuje zbog čega smo toliko potrošili vremena da objasnimo i poslanicima i građanima zbog čega je značajno da Srbija potpiše Sporazum o stabilizaciji i pridruživanju, da bismo doživeli fijasko u Briselu? Nas interesuje zbog čega svi ćutite o rezultatima razgovora s ministrom za vanredne situacije, gospodinom Sergejem Šojguom, koji je on vodio s ministrom unutrašnjih poslova Srbije, s gospodinom Dinkićem i s još nekim ljudima? Nema ničega od onoga što ste obećavali da će se desiti, što ne piše u Sporazumu, što ste obećavali da će biti u Ugovoru. Takođe me interesuje, potpuni je medijski mrak, javnost ne može da sazna da aranžman s Međunarodnim monetarnim fondom Srbija neće potpisati. Nema aranžmana. Zašto nema aranžmana? Zato što je naša budžetska politika potpuno suprotna svemu onome kako bi morala da se vodi. Skrenuta je pažnja da je to što ste pristali na ucenu pet poslanika jedne male partije u vašoj vladajućoj koaliciji – da se podignu penzije na 70%, odnosno da se sada podignu za 10% od prosečne zarade, katastrofa za ovu zemlju, da je to za sledeću godinu pola milijarde. Nije problem, treba dati, ali to će se obesmisliti sutra, a da biste nekome dali tih pola milijardi, morate da imate odakle da uzmete, ili da se zadužite, ili da nešto prodate, ili da nekom drugom uzmete iz budžeta. Vi to nećete uraditi. To ćemo najbolje videti kada bude rebalans budžeta. Još jednom vas molim, vi ste najodgovorniji za sve ovo. Ne mora Nada Kolundžija da vas opominje, vi morate da se pridržavate Poslovnika.
Gospodine Maraš, juče smo imali sastanak, šefovi poslaničkih grupa i ja, i dogovarali se da li ćemo ići na spajanje ovih tačaka ili nećemo. Nije bilo tvrdog dogovora i zbog toga nije bilo 126 glasova. Prema tome, da smo odlučili da bude 126, bilo bi toliko. (Slobodan Maraš: Nisam zadovoljan odgovorom.) Niste zadovoljni odgovorom? Kažem, bilo je ukupno 126 poslanika parlamentarne većine. To što nije bilo toliko ruku, prosto, bilo je različitih stavova, i to je naš dogovor. Reč ima narodni poslanik Srđan Milivojević.
Poštovana predsedavajuća, reklamiram povredu Poslovnika, član 103. stav 1. Zaista izražavam žaljenje što nije došlo do objedinjavanja rasprave, ali, evo, sada pažljivo merite vreme, pa ćete videti koliko nam treba vremena da obrazložimo prvu tačku dnevnog reda. Dakle, danas na dnevnom redu, ponoviću, imamo Predlog odluke o prestanku funkcije i izboru članova Saveta Narodne banke Srbije. Kao što znate, prof.dr Borko Krstić dostavio je Odboru za finansije Narodne skupštine dopis broj 118, kojim obaveštava Odbor o svojoj ostavci na mesto člana Saveta Narodne banke. Predložena su dva kandidata za upražnjena radna mesta za članove Saveta Narodne banke Srbije. To je gospodin Milojko Arsić, doktor ekonomskih nauka, koji je doktorirao 2006. godine, magistrirao 1996. godine, a završio Ekonomski fakultet u Beogradu, od 1984. do 1989. godine. Inače je rođen 19. avgusta 1964. godine. Predložena je i Zorica Mladenović, redovni profesor Ekonomskog fakulteta Univerziteta u Beogradu, rođena 1965. godine. Diplomirala je 1987. godine, magistrirala sa prosečnom ocenom 9,94, a doktorirala 1994. godine. Dakle, toliko treba vremena, jedan minut i trideset sekundi, da se obrazloži prva tačka dnevnog reda. Mi čitavog dana ovde pratimo brakorazvodnu parnicu, čitavog dana smo zatočenici jedne promašene politike. Molim vas, neka se o našoj i vašoj politici građani izjašnjavaju na izborima. Na izborima ste videli kako ste prošli, na predsedničkim, parlamentarnim. Mislim da svako kome je dosadilo da se bavi politikom i želi da se bavi samim sobom može da organizuje stranačke izbore, partijske kružoke, sednice opštinskih odbora, centralnu otadžbinsku upravu, ali pustite one koji hoće da rade svoj posao, za koji su dobili mandat i poverenje, da taj posao rade na onaj način na koji su im građani ukazali poverenje. Kada ne budem hteo da se bavim ovim poslom, možda ću, zaista, formirati ''žuto preduzeće'', ali za sada nisam član ''žutog preduzeća'', za sada sam član Poslaničkog kluba Demokratske stranke. Moram da kažem vama iz ''crnog preduzeća'', kod vas je određen stečaj, da zamolite Vojislava Šešelja da mene odredi za stečajnog upravnika, da ne bismo bili taoci ove politike kakvu vi vodite.
Reč ima gospodin Boško Ristić.
Dame i gospodo narodni poslanici, još jednom apelujem da se, u skladu sa članom 103. Poslovnika o radu Narodne skupštine, ova skupština opredeli za rad u korist i za interes građana Srbije. Ovde su se za govornicom čule neke neistine. Pomenuto je par puta moje ime, rečeno je da sam izneo neistinu o tome da trenutno u Srbiji 70 sudija i tužilaca prima svakog meseca platu, zaradu od oko 100.000 dinara mesečno, i to unazad dve godine. To, zaista, predstavlja veliki teret za građane Srbije. To je nedopustivo. Te sudije i tužioci ne rade svoj posao, dođu na posao kad hoće, odu s posla bez ikakvog objašnjenja, a samo se prvog u mesecu pojave da prime svoju platu. Građani Srbije imaju samo štetu od toga, ne mogu da zaštite svoje interese, svoja legitimna ustavna prava i slobode, sudstvo je neefikasno, odluke se veoma sporo donose i postoji veoma veliko nezadovoljstvo građana zbog jedne takve situacije. Nije tačno da sam u Odboru za pravosuđe rekao nešto drugo u odnosu na ovo što kažem večeras. Tačno je, pročitano je iz stenograma, da samo one sudije i tužioci koji su na lični zahtev prekinuli svoj radni odnos u pravosuđu ne primaju platu, ali svi oni koji su navršili jedan od zakonom propisanih uslova da odu u penziju, a dolaze mimo volje i mimo zakona na posao i uzimaju platu, rade na štetu građana Srbije. Skupština je jedino ovlašćeno telo, jedina ovlašćena institucija koja može takvo stanje da prekine. Dakle, 70 sudija i tužilaca u Srbiji oko sedam miliona dinara mesečno uzimaju, bez ikakvog rada i truda. Mislim da je u interesu svih građana Srbije, i onih najmlađih, koji tek treba da počnu da rade, da se zaposle, ali i penzionera, koji su pošteno odradili puni radni vek i sada uživaju penziju, da se ovo reši. Treba da razrešimo ove sudije i tužioce koji nesavesno koriste sredstva iz budžeta i da oslobodimo mesta za one koji žele da rade savesno, pošteno i efikasno. Mislim da većina vas poslanika misli isto tako. Molim vas da ne budete taoci jedne partijske rasprave i da u tu istu svađu ne uvlačimo sve građane Srbije i da tražimo da se pred građanima prebrojavate ko je jači. O tome će sud reći svoje i sami ti građani. Pozivam vas da učestvujete u radu Parlamenta i svih njegovih radnih tela, jer je vrlo čest slučaj da oni koji kritikuju nerad ne žele da učestvuju u kvorumu, ne žele da glasaju za objedinjavanje dnevnog reda, a sada kažu da ovde ne može započeti rasprava, i ne žele da učestvuju u radu radnih tela Skupštine. Odgovornost vlasti i opozicije jeste da Skupština radi, da donosi zakone i legitimno je pravo većine da ostvaruje politiku u ovom parlamentu u skladu sa programom za koji su građani glasali.
Reč ima gospodin Vladan Batić.
Gospođo predsednice, dame i gospodo narodni poslanici, reklamiram povredu odredbe člana 27. Tiče se, gospođo predsednice, vašeg načina vođenja ovog parlamenta, najvišeg zakonodavnog i predstavničkog tela. Mi danas dobijamo predlog dnevnog reda za sutra. Šta ste vi to danima unazad radili? Kao meksička serija, trajale su konsultacije oko rezolucije o Kosovu. Od tih rezolucija, inače, nema nikakve vajde. Parlament u Srbiji donosi sve više rezolucija, a Kosova u Srbiji je sve manje. Čak ni oko toga ne možemo da se dogovorimo. Kako onda izgledamo u očima sveta? Uzalud trud ministra inostranih poslova. Čovek je više u vazduhu nego na zemlji, obilazeći razne zemlje i pokušavajući da ih ubedi da treba da se izglasa Predlog naše rezolucije u Generalnoj skupštini Ujedinjenih nacija. Predsednik na sednici Generalne skupštine apeluje na sve da za to glasaju, a ovde traju višednevne seanse oko svega toga i onda nam vi pošaljete predlog dnevnog reda za sutra sa značajnim zakonima. Recimo, Predlog zakona o oduzimanju imovine proistekle iz krivičnog dela. Tu će se odmah postaviti pitanje brojnih krivičnih dela vezanih za koncesiju Horgoš-Požega. Odmah neki moraju u zatvor. Dalje, Predlog zakona o Agenciji za borbu protiv korupcije. Srbija zauzima između 85. i 91. mesta kada je korupcija u pitanju. To je bruka i sramota. Ovo su ozbiljni zakoni, za koje treba ozbiljna priprema, a ovo je, već sam pre podne rekao, imitacija Narodne skupštine, što se na ovaj način ovde radi. Nemojte nikome držati pridike, vi iz vladajuće koalicije. Za ovo je odgovorna vladajuća koalicija. Prošla su dva meseca, Skupština je efektivno radila dva dana. Ko je odgovoran? Vladajuća koalicija. Ko je odgovoran? Predsednik Parlamenta. Još nešto u skladu s odredbama čl. 125. i 126. Pitao sam kako je moguće da o Energetskom sporazumu ovde polemiku vode ruski ministar za vanredne situacije Sergej Šojgu i srpski ministar policije, a onaj ko o tome treba da priča je zaćutao? Znate li zašto je zaćutao ministar za ekonomiju i otišao u Ameriku, naprasno? Zato što su ruske službe bezbednosti ušle u ''Evroaksis banku''. To je ista ona banka u kojoj je ležao deo deviznih rezervi ove zemlje, preko koje je izvršena privatizacija Nacionalne štedionice, čiji su glavni akcionari najveći tajkuni u ovoj zemlji. Zato se sada ćuti, a onda o Energetskom sporazumu pregovara ministar policije. Naravno, to je njegova nadležnost.
Gospodo narodni poslanici, preko 90 učesnika u današnjoj raspravi je, praktično, izrazilo želju da reklamira Poslovnik, da, navodno, doprinese radu, atmosferi i dostojanstvu Skupštine. Međutim, atmosfera se ne menja od ranog jutra do sada. Predlažem da napravimo još jedne kratke konsultacije i nastavimo rad sutra, u 10 časova, ali sutra ćemo raditi. Poštovane dame i gospodo narodni poslanici, nastavljamo rad Petog vanrednog zasedanja Narodne skupštine Republike Srbije u 2008. godini. Na osnovu službene evidencije o prisutnosti narodnih poslanika, konstatujem da sednici prisustvuje 150 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je, primenom elektronskog sistema za glasanje, utvrđeno da su u sali prisutna 102 narodna poslanika, odnosno da je prisutno više od jedne trećine narodnih poslanika i da postoje uslovi za rad Narodne skupštine. Obaveštavam vas da sam, saglasno članu 88. stav 1. Poslovnika Narodne skupštine, pozvala da sednici prisustvuje gospodin Saša Janković, zaštitnik građana. Pre nego što nastavimo sednicu, dozvolite da dam jedno kratko obaveštenje. Obaveštavam vas da se početak sednice Šestog vanrednog zasedanja Narodne skupštine u 2008. godini, koja je bila sazvana za danas u 10,00 časova, usled nemogućnosti da počne u zakazano vreme, pomera dok se ne završi sednica ovog petog vanrednog zasedanja Narodne skupštine i naglašavam da se ne radi o odlaganju početka sednice iz razloga predviđenih članom 84. stav 3. Poslovnika Narodne skupštine, već je reč samo o nemogućnosti da sednica počne u zakazano vreme. Nastavljamo rad prema dnevnom redu. Prelazimo na 1. tačku dnevnog reda: – PREDLOZI ODLUKA O PRESTANKU FUNKCIJE I IZBORU ČLANOVA SAVETA NARODNE BANKE SRBIJE Saglasno članu 160. stav 2. Poslovnika Narodne skupštine, otvaram jedinstven pretres o predlozima odluka. Izvolite.